c: text/html

text:
དོལ་རྒྱལ་གནོད་འཚེ་ཅན་ཇི་ལྟར་ཡིན།
(དོལ་རྒྱལ་གྱི་བྱ་ངན་གྱི་ཁུངས་ཨ་ལགས་འཇིགས་མེད་དམ་ཆོས་རྒྱ་མཚོའི་རྣམ་ཐར་ནང་གསལ་བ་གང་འདིར་འཚམ་པར་སྣང་བས་ན་༧རྒྱལ་བའི་བཀའ་སློབ་དང་འབྲེལ་ནས་བཀོད་པ་ཡིན།)
ཕྱི་ལོ་ ༡༩༩༦ ཟླ་ ༥ ཚེས་ ༨ ཉིན་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གིས་བཞུགས་སྒར་ཁུལ་དུ་ཡོད་པའི་བླ་སྤྲུལ་རྣམ་པ་དང༌། དགེ་བཤེས། ཉེ་འཁོར་གྲྭ་ཚང་གི་འཐུས་མི། གྲྭ་བཙུན་གཙོ་བོར་གྱུར་པའི་ཐོག་བཀའ་སྤྱི་དང་སྲི་ཞུའི་ལས་བྱེད་ཁོངས་གཏོགས་དང༌། ཚོགས་པ་ཁག་གི་རྒྱུན་ལས་འཐུས་མི། གཞན་ཡང་སེར་སྐྱ་མི་མང་ཁག་གཅིག་བཅས་ལ་དོལ་རྒྱལ་ལམ། རྒྱལ་ཆེན་ཤུགས་ལྡན་གྱི་སྐོར་ལ་ལོ་རྒྱུས་ཀྱི་ཡིག་ཆའི་ཁུངས་སྐྱེལ་དང་བཅས་སྤང་བླང་བྱེད་སྒོའི་བཀའ་སློབ་གསལ་བཤད་ཤིན་ཏུ་གལ་ཆེ་བ་ཞིག་སྩལ་བའི་བཀའ་སློབ།
ཛེ་སྨད་རིན་པོ་ཆེས་བྲིས་པའི་ཕ་རྒོད་བླ་མའི་ཞལ་ལུང་ཟེར་བའི་དེབ་དེ་ཐོན་པའི་སྐབས་དེར་ང་ཚོས་འདི་གར་བོད་བསྟན་སྲིད་ཀྱི་དོན་དུ་གུ་རུའི་འབུམ་ཚོགས་འབུལ་བའི་སྐབས་ལ་བཙུན་མ་ཁ་ཤས་དེབ་དེས་རྐྱེན་བྱས། དོལ་རྒྱལ་གྱིས་གནོད་དོགས་ནས་ཡོང་ནུས་མ་ནུས་བྱས་འདུག༌། ངོས་རང་འདི་བདེ་པོ་ཞིག་རྩ་བ་ནས་མཐོང་མ་བྱུང༌། དེ་སྐབས་གུ་རུར་འབུམ་ཚོགས་འབུལ་བ་འདི་ངོས་རང་སྒེར་གྱི་དོན་དག་མིན། བོད་སྤྱི་པའི་དོན་དག་ཡིན། ག་རེ་བརྗོད་རུང་མ་བརྗོད་རུང་མཁན་སློབ་ཆོས་གསུམ་གདན་འཛོམས་པའི་གནས་ཚུལ་གྱི་འོག་ནས་སློབ་དཔོན་རིན་པོ་ཆེ་དང་ཐུན་མོང་མ་ཡིན་པའི་འབྲེལ་བ་ཡོད་པ་ནི་ཧ་ཅང་གསལ་པོ་ཡིན། འདི་ལ་འབུམ་ཚོགས་འབུལ་རྒྱུ་དང་བོད་སྤྱི་པའི་དོན་དག་ལ་ངོས་རང་མི་སྒེར་གྱིས་བསོད་ནམས་བསགས་ནས་བོད་སྤྱི་པའི་དོན་ལ་འཕོ་འགྱུར་འགྲོ་གི་ཡོད་ན་ཁྱད་པར་མི་འདུག ངོས་རང་གཅིག་པུས་ཐབས་ཤེས་བྱེད་ཆོག་གི་རེད། ཡིན་ནའང་བོད་སྤྱི་པའི་བདེ་སྡུག་འདིར་བོད་སྤྱི་པ་རང་གི་ཐོག་ནས་བསོད་ནམས་བསགས་དགོས་པ་ལས། ང་མི་གཅིག་གིས་བསོད་ནམས་བསགས་པ་གཅིག་པུས་འགྲིག་གི་མེད། དེར་བརྟེན་འབུམ་ཚོགས་འབུལ་རྒྱུ་འདི་གལ་ཆེ་དོན་ཆེ་ལ་བརྩིས་ནས་འབུམ་ཚོགས་འབུལ་གྱི་ཡོད། དེ་ལ་ཞེད་སྣང་བྱེད་པ་ཞིག་ཆགས་དུས་བདེ་པོ་ཞིག་རྩ་བ་ནས་མ་བྱུང༌།
ལར་ནས་ངོས་ཀྱིས་ཆོལ་ཁ་གསུམ་ཚང་མ་རྡོག་རྩ་ཆིག་བསྒྲིལ་དགོས་པ་དང་ཆབས་ཅིག་ང་ཚོས་ཆོས་དང་གྲུབ་མཐའ་ཕན་ཚུན་ལ་བརྟེན་ནས་སྡིག་པ་གསོག་པ་འདི་ཤིན་ཏུ་ཐབས་སྐྱོ་པོ་ཡིན་པ་དེ་སྔ་ང་རང་བོད་ལ་ཡོད་དུས་ནས་མཐོང་ཚུལ་འདི་ཡོད་ལ། ལྷག་པར་རྒྱ་གར་དུ་སླེབས་དུས་འདི་ཧ་ཅང་སྐྱོན་ཆེན་པོ་ཞིག་ཏུ་མཐོང་བྱུང༌། རིས་སུ་མ་ཆད་པའི་ྋརྒྱལ་བའི་བསྟན་པ་ལ་དག་སྣང་དང༌། ཉམས་ལེན་བྱེད་པའི་ཧ་ཅང་གི་མིག་དཔེ་བཟང་པོ་དང༌། ཕྱག་སྲོལ་བཟང་པོ་ཞིག་ལ་ཤེས་ནས་དད་པ་ཐོབ་པའི་ཐོག་ནས་ངོས་ནས་རིས་སུ་མ་ཆད་པའི་རྒྱལ་བའི་བསྟན་པ་ལ་ཐོས་བསམ་སྒོམ་གསུམ་བྱེད་ཀྱི་ཡོད། འདིར་འགལ་རྐྱེན་གྱི་གནས་ཚུལ་ཆགས་ཡོང་དུས་འདི་ཡག་པོ་གང་ཡང་མི་འདུག དེར་བརྟེན་རྒྱལ་ཆེན་སྐོར་ཡོངས་བསྒྲགས་ཀྱིས་དམ་བསྒྲགས་བྱེད་པའི་འགོ་བཙུགས་པ་ཡིན། དེ་སྐོར་གོང་དུ་བཤད་མ་ཐག་པ་བཞིན་རྒྱུ་མཚན་མང་པོ་ཞིག་གི་ཐོག་ནས་དེ་དུས་ངོས་ཀྱི་དམིགས་ཡུལ་བཟུང་སྟངས་ཧ་ཅང་གསལ་པོ་ཡིན། དོལ་རྒྱལ་འདི་སྤྲུལ་སྐུ་གྲགས་པ་རྒྱལ་མཚན་རྐྱེན་ངན་ཞིག་གི་ཐོག་ནས་བཀྲོངས་པ་ཡིན་ནའང་འདྲ། གང་ལྟར་ག་རེ་ཡིན་རུང་མིན་རུང་དོལ་རྒྱལ་འདི་བྱུང་བ་ཡིན་པ་རེད། མི་ཐོག་ཀྱང་མང་པོ་ཞིག་ཕྱིན་ཡོད།
སྐུ་གོང་མའི་སྐབས་ལྷ་ཞིབ་གནང་སྟེ་ལྷ་འདྲེ་ཕེབས་མཁན་མང་པོ་ཞིག་ཕེབས་མ་ཆོག་པ་བཟོས་གནང་ཡོད། ཡིན་ནའང་སྤྲོ་བདེ་ཁང་གསར་གྱི་ལྷ་ཕེབས་རྒྱུ་དེ་འདི་མུར་བཞག་ཡོད་པ་ལས་ཕེབས་མ་ཆོག་པ་བཟོས་མེད། ཕེབས་མ་ཆོག་པའི་གྲས་དེ་རིགས་མ་རེད། ཡིན་ནའང་དེ་ལ་ཁོ་རང་གི་གནས་བབ་ཅིག་ཡོད་པ་ཡིན། བོད་དུ་ལུང་པ་རེར་ཡུལ་ལྷ་རེ་དང༌། གཞི་བདག་རེ་བྱས་ཏེ་མང་པོ་ཡོད་པ་དེ་ཚོ་སྐྱེས་ལྷ་ཡུལ་ལྷར་བསྟེན་ཏེ་གསོལ་བའི་ལུགས་སྲོལ་ཞིག་ཡོད། དེ་ནི་འགྲིགས་པ་ཡིན། དོལ་རྒྱལ་ཡང་སྐྱེས་ལྷ་ཡུལ་ལྷ་ལྟ་བུར་བརྩིས་ཏེ་གསོལ་མཁན་ཡོད་པ་ཡིན་ན་དེ་ལ་ཁྱད་གང་ཡང་མི་འདུག མི་ལ་ཡིན་ནའང་རང་བཞིན་གྱི་ཐོབ་དང་གོ་ས་ལ་གཞིགས་པའི་གནས་སྟངས་ཐོག་སྡོད་དགོས་པ་ཇི་བཞིན། ལྷའི་སྤྱི་ཚོགས་ཀྱི་ནང་དུའང་དེ་དེ་བཞིན་བྱས་ཏེ་མིང་གནས་ཀྱི་ཐོབ་ཐང་ཡོད་པ་དེ་རང་ཐོག་བཞག་ན་སྙོམས་པོ་ཡོད། སྐུ་གོང་མས་སྲིད་བྱུས་འདིའི་ཐོག་ཕྱིན་ཡོད་པ་རེད། གང་མཚམས་ནས་འབྲས་སྤུངས་དང༌། གདན་སའི་ནང་ཕྲན་བུ་མངོན་གསལ་དོད་པོའམ། ཤུགས་ཆེན་པོ་ཆགས་ཡོང་དུས་དམ་བསྒྲགས་གནང་ཡོད། རྩ་བ་ནས་ཕེབས་མ་ཆོག་པ་བཟོས་གནང་ཡོད་པ་མ་རེད། གནས་ཚུལ་དེ་ལྟར་ཡིན།
ཆོས་དང་འབྲེལ་བའི་ཐོག་ནས་ཞུས་ན་ངོས་ཀྱིས་འདི་འདྲ་ཞིག་མཐོང་གི་འདུག དམ་པ་གོང་མ་སྤྱིའི་ཕྱག་བཞེས་དང༌། གསུང་སྟངས་ལ་སྒོ་བསྟུན་དུས་དམ་པ་རེ་ཟུང་གིས་གསུངས་པ་དེ་མ་མཐུན་པ་ཡོང་གི་ཡོད་ན། དེ་ནི་ལམ་རིམ་ཆེན་མོའི་ནང་རྗེ་རིན་པོ་ཆེས་གསུངས་པ་ལྟར། གཞུང་ཆེན་མོ་དང་རྣམ་པ་ཐམས་ཅད་དུ་འགལ་ན་མི་འགྲིགས། གལ་སྲིད་གཞུང་ཆེན་མོ་དང་འགལ་གྱི་འདུག་ན། འདོར་འོས་བྱ་བ་མན་ངག་ལ་བབས་པ་ཡིན་ཞེས་གསུངས་ཡོད། དེ་བཞིན་བྱས་ནས་བསྟན་པ་སྤྱིའི་འགྲོ་སྟངས་དང༌། དགེ་ལུགས་པའི་བསྟན་འཛིན་གྱི་སྐྱེས་བུ་སྤྱིའི་གཟིགས་ཕྱོགས་དང་མ་མཐུན་པ་ཞིག་ཡོང་གི་ཡོད་ན། རེ་ཟུང་རེ་ཟུང་གིས་གསུངས་པ་དེ་དོར་རྒྱུ་རེད་མ་གཏོགས། རེ་ཟུང་གིས་གསུངས་པ་དེ་རྒྱུ་མཚན་དུ་བྱས་ཏེ་བླ་མ་གོང་མ་མང་པོ་ཞིག་གིས་གསུངས་པ་དེ་དག་ནོར་འཁྲུལ་རེད་ཅེས་བརྗོད་རྒྱུ་ཧ་ཅང་ཁག་པོ་ཡིན།
གཉིས་ནས་ཕྱོགས་གཅིག་ལ་ཕ་རྒོད་བླ་མའི་ཞལ་ལུང་ནང་ཡོད་པ་བཞིན་དོལ་རྒྱལ་གནོད་པ་ཚ་པོ་ཡོད་པའི་ཆེ་བ་བརྗོད་རྒྱུ་ཞིག་ཡོད་ཀྱང༌། ཕྱོགས་གཞན་ལ་དེ་ལས་རྒྱས་ཙམ་གྱི་གནས་ཚུལ་བརྗོད་རྒྱུ་ཡོད། བར་སྐབས་ཁམས་ཁུལ་གྱིས་མཚོན་པའི་དབུས་གཙང་གི་ས་ཁུལ་མང་པོ་ཞིག་གི་དགོན་པ་སྤྱི་དང༌། བླ་མ་གྲྭ་པ་སྒེར་སོ་སོས་ཕྱིས་སུ་རྒྱལ་ཆེན་གསར་སྤྲོས་ཀྱིས་བསྟེན་པའི་ཉེར་ལེན་གྱིས་གྲ་མ་འགྲིགས་པ་བྱུང་བ་མང་པོ་ཤོད་རྒྱུ་ཡོད། དེ་དག་ཀྱང་མིག་མཐོང་ལག་ཟིན་ཤ་སྟག་ཡིན། འདི་འདྲའི་རྩོད་པ་ཅན་ཞིག་ཡིན་དུས། ཕྱོགས་གཅིག་གི་ལོ་རྒྱུས་གཅིག་པུར་བལྟས་ནས་གཡག་ཞར་གྱིས་རྩྭ་ཟ་བ་ནང་བཞིན་མ་བྱས་པར། ཕྱོགས་ཚང་མའི་གནས་ཚུལ་ལ་བལྟས། བླ་མ་ཚད་ཐུབ་དེ་ཚོའི་གསུང་ལ་ཞིབ་འཇུག་བྱས་ཏེ་བསམ་བློ་ཞིག་བཏང་ན། གང་ལྟར་ངོས་ཀྱིས་བཤད་པ་དེ་དག་ལ་རྒྱུ་མཚན་མཐོང་གི་རེད། གང་ལྟར་ང་ཚོའི་སྤྱིའི་བསྟན་པའི་འགྲོ་སྟངས་ནི།
དགེ་སློང་དག་གམ་མཁས་རྣམས་ཀྱིས། །བསྲེགས་བཅད་བརྡར་བའི་གསེར་བཞིན་དུ། །
ལེགས་པར་བརྟག་ལ་ང་ཡི་བཀའ། །བླང་བར་བྱ་ཡིས་གུས་ཕྱིར་མིན། །
ཞེས་བཅོམ་ལྡན་འདས་ཁོང་རང་ཉིད་ཀྱིས་གསུངས་པ་ལྟར་བྱེད་དགོས། ངོས་ནས་བཤད་པ་འདི་ྋརྒྱལ་བ་རིན་པོ་ཆེས་བཤད་པ་རེད་ཅེས་བརྩི་དགོས་དོན་མེད། དངོས་ཡོད་གནས་ཚུལ་གང་འདྲ་ཡིན་མིན་ཞིབ་འཇུག་ཡག་པོ་བྱས། ལོ་རྒྱུས་ཁག་ལ་ཡག་པོ་ལྟོས་དང༌། ངོས་ནས་བཤད་པ་འདི་དག་ལ་རྒྱུ་མཚན་ཡོད། གལ་སྲིད་ངོས་ནས་བཤད་པ་འདི་དག་ལ་དོན་དངོས་གྱི་གནོད་བྱེད་ཡག་པོ་ཤོད་རྒྱུ་ཡོད་ན་འགྲིགས་ཀྱི་རེད། གནས་ཚུལ་ཐ་དད་ཡིན། འཇམ་མགོན་ྋརྒྱལ་བའི་བསྟན་སྲུང་ངོ་མ་ཞིག་ཡིན་ན། དོལ་རྒྱལ་དང་པོ་དྲག་པོའི་སྐུར་ཤར་ཚར་བའི་རྗེས་སུ་སྤྲུལ་སྐུ་གྲགས་པ་རྒྱལ་མཚན་པཎ་ཆེན་བློ་བཟང་ཆོས་རྒྱན་གྱི་སློབ་མ་རེད། པཎ་ཆེན་བློ་བཟང་ཆོས་རྒྱན་ལ་ཧ་ཅང་ཐུགས་དད་གནང་གི་ཡོད། དང་པོ་བཀྲ་ཤིས་ལྷུན་པོར་ཞལ་ཕྱོགས་ནས་ཕེབས་པ་ཡིན་པ་རེད། དེའི་སྐབས་བཀྲ་ཤིས་ལྷུན་པོའི་དགོན་པ་རྣམ་སྲས་རྟ་བདག་བརྒྱད་ཀྱིས་བསྐོར་ནས་ནང་དུ་ཚུད་ཐུབ་མེད། འདི་༸སྐྱབས་རྗེ་ཁྲི་བྱང་རིན་པོ་ཆེས་མཛད་པའི་དོལ་རྒྱལ་གྱི་བསྟོད་འགྲེལ་ནང་ཡོད། ༼འདི་ནི་༸སྐྱབས་རྗེ་ཁྲི་བྱང་རིན་པོ་ཆེས་ ༡༩༦༩ ལོར་མཛད་པའི་ཤུགས་ལྡན་གྱི་རྟོགས་བརྗོད་དམ་ཅན་རྒྱ་མཚོའི་རོལ་མོ་ཞེས་པ་དེའི་ནང་ཡོད། གསུང་དེའི་ནང་དོལ་རྒྱལ་རང་ཉིད་ཀྱིས་ས་སྐྱའི་བདག་ཆེན་བསོད་ནམས་རིན་ཆེན་གྱིས་ཁྱོད་སུ་ཡིན་ཞེས་དྲིས་པ་ན། ང་དགའ་ལྡན་པའི་དམ་སྲི་ཁོ་ཡིན་ཞེས་ལན་ཕུལ་བའང་གསལ་ཡོད། ༽
རྣམ་ཀུན་རྒྱལ་ཆེན་བསྟེན་གསོལ་གནང་མཁན་ཚོས་ཀྱང་གསུང་གི་འདུག འདི་ག་རེ་བྱས་པ་ཡིན་ནམ་བསྟན་པ་སྤྱི་དང༌། ཡང་སྒོས་འཇམ་མགོན་བླ་མ་ཙོང་ཁ་པ་ཆེན་པོའི་བསྟན་པ་སྲུང་མཁན་གྱི་ཆོས་སྲུང་ལ་ཆེད་དུ་གཉེར་ནས་དྲག་པོའི་སྐུར་བཞེངས་པ་ཞིག་ཡིན་ན། པཎ་ཆེན་བློ་བཟང་ཆོས་རྒྱན་གྱིས་མཁྱེན་དགོས་པ་ཡིན་ལ། རྒྱལ་པོ་ཆེན་པོ་རྣམ་ཐོས་སྲས་ཀྱིས་ཀྱང་མཁྱེན་དགོས་པ་ཡིན། མ་མཁྱེན་པ་འདི་ཁྱད་མཚར་ཞིག་ཆགས་མི་འདུག་གམ། བཀྲ་ཤིས་ལྷུན་པོར་རྣམ་སྲས་རྟ་བདག་བརྒྱད་ཀྱིས་བསྐོར་ནས་མ་ཐར་སྟབས་ས་སྐྱ་ལ་ཕྱོགས་ཏེ་སྐབས་དེའི་ས་སྐྱའི་བདག་ཆེན་ཞིག་གིས་ཁྲག་གི་གསེར་སྐྱེམས་མིན་ནམ་ཞིག་ཕུལ་བ་གནང་ནས་ས་སྐྱས་བསྟེན་སྟངས་དང་པོ་དེ་ལྟར་བྱས་ཏེ་བྱུང་འདུག རྒྱལ་ཆེན་རྟ་བཞོན་མ་དེ་ས་སྐྱ་ནས་བསྟེན་གྱི་ཡོད། དེ་ཡང་ས་སྐྱ་ཡོངས་རྫོགས་མ་རེད། ལྷག་དོན་དེང་སྐབས་ས་སྐྱའི་ནང་བསྟེན་མཁན་ཧ་ཅང་ཉུང་ཉུང་རེད། སྔ་མོ་ཡིན་ན་ས་སྐྱའི་རིགས་ཁ་ཤས་ཀྱིས་ཤུགས་ཆེན་པོ་བསྟེན་གྱི་ཡོད་འདུག
སྔོན་མ་ཀ་ལུ་རིན་པོ་ཆེས་ཐེངས་གཅིག་ངོས་ལ་ལོ་རྒྱུས་ཤིག་གསུང་མྱོང༌། ཀ་ལུ་རིན་པོ་ཆེ་གཙང་སྟོད་ཕྱོགས་ལ་གནས་སྐོར་ལ་ཕེབས་ཏེ་ས་སྐྱ་ཁུལ་གྱི་དགོན་པ་ཞིག་ལ་ཕེབས་སྐབས་དེའི་དཀོན་གཉེར་གྱིས་འདུ་ཁང་དང་ལྷ་ཁང་ནང་སྤྱིར་བཏང་གནས་བཤད་བརྒྱབ་ནས་ཕྱིན་པ་མ་གཏོགས་དམིགས་བསལ་བྱེད་ཀྱི་མི་འདུག ལྷ་ཁང་ཞིག་གི་སྒོའི་འཁྲིས་ལ་སླེབས་སྐབས་དཀོན་གཉེར་དེས་ཕྱག་གསུམ་འཚལ། སྤོས་ཤིག་འཁྱེར། ཤིན་ཏུ་གལ་ཆེན་པོ་བྱས་ནས་འཁྲིད་བྱུང༌། དེ་ནི་དོལ་རྒྱལ་གྱི་མགོན་ཁང་རེད་འདུག་གསུང་གི་འདུག དོལ་རྒྱལ་གནོད་པ་ཚ་པོ་ཡོད་སྟབས་དཀོན་གཉེར་དེས་གལ་ཆེན་པོར་བརྩིས་པ་མིན་ནམ། ཕྱིས་སུ་ས་སྐྱའི་སྐྱེས་བུ་དམ་པ་མང་པོས་བསྟེན་པ་གནང་གི་མེད། དཔེར་ན། རྫོང་གསར་མཁྱེན་བརྩེ་རིན་པོ་ཆེ་ཆོས་ཀྱི་བློ་གྲོས་ལ་ཆ་བཞག་ན་དོལ་རྒྱལ་ལ་སྡུག་ཐག་ཆོད་གནང་གི་འདུག དེ་ལྟར་དང་པོ་གནས་ཚུལ་ལྷགས་པའི་སྐབས་པཎ་ཆེན་བློ་བཟང་ཆོས་རྒྱན་གྱི་སྐུ་མདུན་ལ་རྣམ་སྲས་རྟ་བདག་བརྒྱད་ཀྱིས་བསྐོར་ནས་གང་ལྟར་མ་བཏང་བ་རེད། གནས་ཚུལ་དེར་ཡང་བསམ་བློ་གཏོང་དགོས་པ་ཞིག་འདུག་ཅེས་བཀའ་སྩལ།
སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ནས་ཕྱི་ལོ་ ༡༩༩༧ ཕྱི་ཟླ་ ༡༠ ཚེས་ ༨ ཉིན་བཞུགས་སྒར་དུ་བལ་ཡུལ་ཁུལ་གྱི་མི་མང་སོགས་བརྟན་བཞུགས་འབུལ་མཁན་རྣམས་ལ་དོལ་རྒྱལ་སྐོར་སྩལ་བའི་བཀའ་སློབ།
དགེ་ལུགས་པའི་ནང་དོལ་རྒྱལ་ཟེར་བ་དེ་རྩོད་པ་ཅན་དུ་གནས་པ་ལས། རྩོད་མེད་ཡོངས་གྲགས་ཚང་མས་གཅིག་གྱུར་གྱིས་ཚད་གྲུབ་ཐུབ་ཏུ་ངོས་འཛིན་གནང་བ་བྱུང་མེད། འདས་པའི་ལོ་དྲུག་ཅུ་ཙམ་རིང་དེ་དར་རྒྱས་ཆེན་པོ་ཕྱིན་ཡོད། དར་རྒྱས་ཆེན་པོ་ཕྱིན་པ་དེས་སྤྱིར་སངས་རྒྱས་ཀྱི་བསྟན་པ་དང༌། ཡང་སྒོས་འཇམ་མགོན་བླ་མའི་བསྟན་པ་ལ་ཕན་ཐོགས་གང་ཞིག་བྱུང་ཡོད་ལྟོས་དང༌། རྗེ་རིན་པོ་ཆེ་བྱོན་ནས་དང་། ལྷག་པར་ཕྱིས་ཀྱི་ལོ་དྲུག་ཅུ་བརྒལ་བ་དེའི་རིང་ཕན་ཐོགས་འདི་བྱུང་ཡོད་ཟེར་བ་ཞིག་དང༌། དགེ་ལུགས་པའི་བསྟན་པ་ལ་དམིགས་བསལ་དོལ་རྒྱལ་གྱི་རྐྱེན་པས་ཕན་ཐོགས་འདི་འདྲ་ཞིག་བྱུང་ཡོད་ཟེར་བ་ཕལ་ཆེར་མེད།
ལྡོག་ཕྱོགས་ནས་བཤད་ན་དོལ་རྒྱལ་གྱི་རྐྱེན་པས་དགེ་ལུགས་པར་མི་དགའ་བ་བྱེད་མཁན་དང༌། དགེ་ལུགས་པའི་ཆོས་ཡག་པོ་མ་རེད་ཅེས་བརྗོད་མཁན་བྱུང་སྟེ་ཆོས་ལུགས་ཕན་ཚུན་བར་དང༌། དགེ་ལུགས་པ་ནང་ཁུལ་ལའང་བར་སྐབས་ཕན་ཚུན་ཆགས་སྡང་ཕྱོགས་རིས་བྱེད་མཁན་མང་པོ་བྱུང་ཡོད། དཔེར་ན། དོལ་རྒྱལ་གྱི་རྐྱེན་པས་ཁམས་ཁུལ་དང༌། ངའི་མི་ཐོག་འདི་རང་ལ་ལྷོ་ཁ་ཁུལ་དུ་དོལ་རྒྱལ་གྱིས་རྐྱེན་བྱས་ཏེ་རྙིང་མའི་ལྷ་ཁང་ནང་བཞུགས་པའི་གུ་རུ་མཚན་བརྒྱད་ཀྱི་སྐུ་གཡུགས་ནས། དེའི་ཚབ་ལ་རྒྱལ་ཆེན་རིགས་ལྔ་བཞེངས་པའི་གནས་ཚུལ་བྱུང་བ་ད་ལྟ་མི་མ་ཤི་བར་གསོན་པོར་བསྡད་ཡོད།
གཞན་ཡང་ཡང་མཚོ་སྔོན་མི་རིགས་དཔེ་སྐྲུན་ཁང་ནས་པར་སྐྲུན་བྱས་ཤིང་ཨ་ལགས་འཇིགས་མེད་དམ་ཆོས་༼༡༨༩༨ ནས་༡༩༤༦༽ ཀྱི་སྲས་ཀྱི་ཐུ་བོ་ཨ་ལགས་ཚེ་ཏན་ཞབས་དྲུང་གྱིས་ཨ་ལགས་འཇིགས་མེད་དམ་ཆོས་ཀྱི་རྣམ་ཐར་ཞིག་ཕྱོགས་བསྒྲིགས་མཛད་ནས་ཡོད། དེ་ཡང་ཨ་ལགས་འཇིགས་མེད་དམ་ཆོས་ཀྱི་གསུང་འབུམ་པོད་མང་པོ་ཞིག་འདུག ལྷག་དོན་དྲང་ངེས་ལེགས་བཤད་སྙིང་པོའི་འགྲེལ་ཆེན་པོད་གཉིས་ཡོད། དྲང་ངེས་ལེགས་བཤད་སྙིང་པོའི་འགྲེལ་པ་འདི་ལས་རྒྱས་པ་མེད། ཧ་ཅང་སྤུས་དག་པོ་ཞིག་ཡོད། དེ་འདྲ་མཛད་མཁན་གྱི་མཁས་པའི་དབང་པོ་ཞིག་ཡིན་ཞིང༌། ཁོང་མཚན་སྙན་གྲགས་ཆེན་པོ་ཡོད་དུས་མཁྱེན་བརྩེ་ཆོས་ཀྱི་བློ་གྲོས་ཀྱིས་ཁོང་ལ་ཕྱག་བྲིས་ཤིག་ཕུལ་བའི་ནང་དོན་ཁོང་གི་རྣམ་ཐར་མཁས་དབང་ཚེ་བརྟན་གྱིས་མཛད་པའི་ནང་འདི་ལྟར་གསལ་ཏེ།
སྡེ་དགེ་སྨན་ཤོད་རྫོང་གསར་དགོན་ནས་སྔ་འགྱུར་བསྟན་པའི་གསལ་བྱེད་མཚུངས་མེད་འཇམ་དབྱངས་མཁྱེན་བརྩེའི་སྤྲུལ་སྐུ་མཁས་པའི་དབང་ཕྱུག་ཆོས་ཀྱི་བློ་གྲོས་ཞེས་ཞུ་བས་རྒྱུས་མེད་པར་སྐྱེས་དང་བཅས་ཞུ་ཡིག་ཕུལ་བའི་ནང༌།
ཞེས་༸འཇམ་དབྱངས་མཁྱེན་བརྩེ་འི་དབང་པོའིརང་ལུགས་ས་སྐྱ་པ་ཡིན་ཡང། རིས་མེད་ཉམས་བཞེས་མཛད་མཁན་ཞིག་དང། རྫོགས་ཆེན་ཉམས་བཞེས་མཛད་མཁན་ཞིག་ཆགས་ཡོད། དེའི་ཡང་སྲིད་༸མཁྱེན་བརྩེ་ཆོས་ཀྱི་བློ་གྲོས་ཀྱང་རྩ་བའི་རང་ལུགས་ས་སྐྱ་ཡིན་ཡང༌། རྫོགས་ཆེན་ཉམས་བཞེས་གཙོ་བོར་གནང་བ་དང། བཀའ་བརྒྱུད་དང༌། དགེ་ལྡན་སོགས་རིས་མེད་གནང་གི་ཡོད། ༸མཁྱེན་བརྩེ་ཆོས་ཀྱི་བློ་གྲོས་དགོན་སྡེ་ཁག་ཏུ་ཕེབས་སྐབས་དགེ་ལུགས་ཀྱི་པཎ་ཞྭ་སེར་པོ་གཅིག་དང༌། ས་སྐྱའི་ས་ཞུ་དམར་པོ་ཞིག རྙིང་མའི་དབུ་ཞྭ་འདྲ་མིན། བཀའ་བརྒྱུད་ཀྱི་དྭགས་ཞྭ་སོགས་དབུ་ཞྭ་སྒམ་གང་ཡོད་པ་ཞབས་འབྲིང་པས་འཁྱེར་དགོས་ཅིང། དགེ་ལུགས་པ་ལ་དགེ་ལྡན་པའི་གཞུང་འཁྲིད་གནང་སྐབས་པཎ་ཞྭ་དང། ས་སྐྱ་པ་ཞིག་ལ་ས་ལུགས་ཀྱི་བཀའ་ཆོས་གནང་སྐབས་ས་ཞུ་བཞེས། དེ་བཞིན་དུ་རྙིང་མ་ལ་རྙིང་མའི་དབུ་ཞྭ་དང༌། བཀའ་བརྒྱུད་ལ་བཀའ་རྒྱུད་ཀྱི་དྭགས་ཞྭ་སོགས་བཞེས་པའི་ཕྱག་སྲོལ་ཅན་གྱི་ཚད་ཐུབ་ཀྱི་བསྟན་འཛིན་དུ་ཡོངས་སུ་གྲགས་པ་ཡིན། ཁོང་གིས་ཨ་ལགས་འཇིགས་མེ་དམ་ཆོས་རྒྱ་མཚོར་ཕུལ་བའི་སྤྲིན་ཡིག་ནང་འདི་ལྟར་ཡོད་དེ།
དངོས་མཇལ་སྤྲོ་ཡང་བདག་ནི་ལས་དབང་གིས་ན་རྒྱུ་ཆེ། ས་ཐག་རིང་བས་ཅི་བྱར་ཟད་ཀྱང་གསོལ་འདེབས་སྨོན་ལམ་ཞབས་བརྟན་གྱི་འབྲེལ་བ་ཡིད་མཁར་རྟག་ཏུ་བཀོད་ཅིང༌། ཞེས་པའི་མཇུག་ཏུ་འདི་ལྟར་ཡོད་དེ།
སྐུ་ཞབས་ཕ་བོང་ཁ་པ་རིན་པོ་ཆེའི་ཞལ་སློབ་ཁ་ཤས་ནས་གསར་སྙིང་གི་གྲུབ་མཐའ་ཆེན་པོ་རྩོད། པད་མ་འབྱུང་གནས་ཀྱི་སྐུ་དང་ཞི་ཁྲོའི་ལྷ་བཤིག བཛྲ་གུ་རུ་བཏོན་ན་ཕན་ཡོན་མེད་ཚུལ། པད་མ་བཀའ་ཐང་མེ་ཆུར་སྦྱངས་པ་ལ་སོགས་པའི་ལོག་སྤྱོད་མང་པོ་དང༌། གཞན་ཡང་མ་ཎི་སོགས་ཀྱི་འཁོར་ལོ་སྐོར་བ་དང༌། གཤིན་པོའི་བདུན་ཚིགས་འཛིན་རྒྱུ་སོགས་དགོས་པ་མེད་ཚུལ་མང་པོ་བཤད་ནས་སྐྱེ་བོ་དག་ལོག་ལྟའི་གནས་ལ་འགོད་པ་དང༌། མཆོག་གསུམ་ཀུན་འདུས་རྒྱལ་པོ་ཤུགས་ལྡན་སྐྱབས་ཀྱི་མཆོག་ཏུ་འཛིན། ལྷོ་རྒྱུད་ཀྱི་དགོན་ཆུང་འགའ་ཞིག་གི་གྲྭ་པ་མང་པོ་ལ་ཤུགས་ལྡན་བབས་པ་ཡིན་ཟེར་ཕྱོགས་མཐའ་དག་ཏུ་སྨྱོ་རྒྱུགས་བྱས་ནས་རྟེན་གསུམ་བཤིག་བཅོམ་རང་མཚང་མང་ཞིང༌། རྗེ་ྋརྒྱལ་བ་གཉིས་པ་ཙོང་ཁ་པའི་བསྟན་པའི་རྨ་འབྱིན་ཆེན་པོར་འདུག་པས། སྤྱི་ལ་ཕན་པའི་སྤྲིངས་ཡིག་ཅིག་མཛད་ནས་པར་དུ་བསྐྲུན་ཏེ་དབུས་གཙང་ཁམས་གསུམ་ལ་བཀྱེས་པ་མཛད་ན་བསྟན་པའི་འཁྲུག་སེལ་ལ་བཀའ་དྲིན་ཆེ་ཞུ། ངེད་ལ་ཉིད་མཛད་རྟོག་བདུན་རྒྱུད་འགྲེལ་ཞིག་དགོངས་གཏད་དང་བཅས་གནང་གྲུབ་མཁྱེན་མཁྱེན། ཅེས་པ་ལ་སོགས་པ་ཞུ་གནང་མཛད་འདུག་པའང་གསེར་མདོག་ཅོད་པན་འཆང་བའི་རང་བསྟན་གྱི་ཁུར་བསྣམས་པ་ལ་མདོ་དབུས་སུ་ཟླ་མེད་པའི་གྲགས་པ་ཆེ་བ་དང༌། མཁས་བཙུན་བཟང་པོའི་རླབས་ཕྲེང་དཀར་པོ་གྲུབ་མཐའ་རིས་མེད་ཀྱི་བསྟན་འཛིན་ཆེས་ཆེ་བར་དག་གི་ཐུགས་རང་དབང་མེད་པར་འཕྲོག་པའི་དན་རྟགས་སུ་འཁུམས་སོ།། ༼དེབ་གཟུགས་ཤོག་གྲངས་ ༣༩༤ ཕྲེང་ ༡༥ ནས་གྲངས་ ༣༩༥ བར་གསལ།༽
དེ་ཡང་འདིར་ཇི་ལྟར་འཁོད་པ་ལྟར་ཁམས་ཕྱོགས་སུ་སྐྱབས་རྗེ་ཕ་བོང་ཁ་པ་རིན་པོ་ཆེའི་སློབ་བརྒྱུད་ཀྱི་ནང་ནས་དགེ་ལུགས་པའི་ཞེན་ཁོག་ཡིན་ཁུལ་བྱས་ཏེ་བྱེད་སྟངས་མི་རུང་བ་སྣ་ཚོགས་དང། ལྷག་པར་རྒྱལ་པོ་དོལ་རྒྱལ་སྐུ་ཕེབས་ཀྱིས་དོལ་རྒྱལ་གཙོ་འཁོར་ཡིན་ཞེས་བརྗོད་མཁན་དེ་འདྲས་རྐྱེན་པས་སློབ་དཔོན་རིན་པོ་ཆེའི་སྐུ་ཆུ་ལ་བསྐྱུར་བ་སོགས་འདྲ་མིན་བྱུང་ཡོད།
གཞན་ཡང་ཡབ་ཚང་གི་ཨ་མ་ལགས་རྒྱ་གར་དུ་སླེབས་ཡོད། ཨ་མ་ལགས་ཀྱིས་ང་ལ་ལོ་རྒྱུས་ཤིག་བཤད་པར། སྔར་བོད་དུ་ཆབ་མདོ་དགོན་པའི་ཉེ་འཁྲིས་ཀྱི་དགོན་པ་ཞིག་ལ་དོལ་རྒྱལ་གཙོ་འཁོར་དགུ་ཞེས་པའི་ལྷ་ཕེབས་མཁན་ཞིག་བྱུང་ཡོད། དེས་ལྷ་ཕེབས་ནས་དགོན་པའི་ནང་དུ་ཕྱིན་ཏེ་སློབ་དཔོན་གྱི་སྐུ་ཆུ་ལ་གཡུགས་པ་སོགས་ཀྱི་ལོ་རྒྱུས་ཡོད༌།
དེ་ལྟར་ཨ་ལགས་འཇིགས་མེད་དམ་ཆོས་ནི་མདོ་སྨད་ཁུལ་གྱི་བླ་མ་ཚད་ལྡན་ཞིག་ཆགས་ཡོད་ལ། ཁོང་གི་རྣམ་མཐར་མཛད་མཁན་ཚེ་ཏན་ཞབས་དྲུང་ཡང་མཁས་པ་ཆེན་པོ་ཞིག་ཡིན་ཞིང༌། དེ་སྔ་ང་རང་རྒྱ་ནག་ཏུ་འགྲོ་སྐབས་ཁོང་དང་མཇལ་མྱོང༌། བར་ལམ་འདས་པའི་ལོ་དྲུག་ཅུའི་རིང་ཤུགས་ལྡན་གྱིས་རྐྱེན་པས་དགེ་ལུགས་པར་མཐོང་ཕྱོགས་བྱུང་ཡོད་པ་དེ་ཚོའི་ཐོག་ནས་དགེ་ལུགས་པར་ཕན་ཐོགས་ཆེ་བ་བྱུང་འདུག་གམ། ཡང་ན་མཚན་ཤས་དང་ཆོས་ལུགས་མི་མཐུན་པའི་གནས་ཚུལ་མང་བ་བྱུང་འདུག དེ་གཉིས་ལྕི་ཡང་ཞིག་འདེགས་དང་ཤེས་ཀྱི་རེད།
འདས་པའི་ལོ་སུམ་བརྒྱ་བཞི་བཅུ་བརྒལ་བའི་རིང་རྩོད་པ་ཅན་དུ་གནས་པའི་དང་པོའི་རྐྱེན་རྩ་ྋགོང་ས་ལྔ་པ་ཆེན་པོ་དང་མ་འགྲིགས་པ་ཡོད་པ་འདི་ཡིན་པ་ཧ་ཅང་གསལ་པོ་ཡིན། ྋགོང་ས་ལྔ་པ་ཆེན་པོའི་རྣམ་ཐར་དུ་ཀཱུ་ལའི་གོས་བཟང་ནང་དོལ་རྒྱལ་ལ་བསྲེགས་པ་མེའི་ལས་སྦྱོར་མཛད་པ་དང༌། དེའི་སྐབས་གཟུ་དཔང་ཞིག་ཀྱང་མཛད་པ་ཡིན་ཞེས་འཁོད་འདུག གཟུ་དཔང་དེ་ྋགོང་ས་ལྔ་པ་ཆེན་པོའི་གསུང་འབུམ་ད་པའི་ནང་བསྲུང་མའི་གསོལ་མཆོད་ཀྱི་སྡེ་ཚན་ཞིག་ཡོད་པ་དེའི་ནང་ཧ་ཅང་གསལ་པོ་འདུག དེའི་འགོ་བརྗོད་ནང་སྨོན་ལམ་ལོག་པའི་དམ་སྲི་ཞེས་ཐག་བཅད་ནས་གསུངས་པ་དང༌། སྤྲུལ་སྐུ་གྲགས་པ་རྒྱལ་མཚན་དེ་ཡང་པཎ་ཆེན་བསོད་ནམས་གྲགས་པའི་ཡང་སྲིད་སྤྲུལ་སྐུ་བསོད་ནམས་དགེ་ལེགས་དཔལ་བཟང་གི་ཡང་སྲིད་མིན་པ་ཐག་བཅད་ནས་གསུངས་དོན།
གད་ཁ་སའི་ལགས་ཨ་རྒྱལ་གྱི་འཕྲུལ་ལ་བརྟེན་ནས་སྤྲུལ་སྐུ་བསོད་ནམས་དགེ་ལེགས་དཔལ་བཟང་གི་སྐུ་སྐྱེ་བརྫུས་མ་ལམ་དུ་སོང་བ་སྨོན་ལམ་ལོག་པའི་དམ་སྲིར་གྱུར་ཏེ། འགྲོ་བ་མང་པོར་གནོད་ཚབས་ཆེས་པར་བསྲེགས་པ་མེའི་ལས་སྦྱོར་མཛད་སྐབས་བརྩམས་པ་ཡིན་ཞེས་གསུངས་འདུག དེ་ལྟར་སྤྲུལ་སྐུ་གྲགས་པ་རྒྱལ་མཚན་པཎ་ཆེན་བསོད་གྲགས་ཀྱི་ཡང་སྲིད་བསོད་ནམས་དགེ་ལེགས་དཔལ་བཟང་གི་ཡང་སྲིད་མིན་པ་དང༌། རྗེས་སུ་སྨོན་ལམ་ལོག་པའི་དམ་སྲིར་སྐྱེས་པ་ྋརྒྱལ་བ་ལྔ་པ་ཆེན་པོས་ཐག་བཅད་གནང་༸གོང་ས་ལྔ་པ་ཆེན་པོའི་གསུང་རྣམ་དུ་ཤིན་ཏུ་གསལ་བར་ཡོད།
ཕྱི་ལོ་ ༡༩༩༧ ཟླ་ ༡༢ ཚེས་ ༩ ཉིན་ྋགོང་ས་ྋསྐྱབས་མགོན་ཆེན་པོ་མཆོག་གིས་སེ་ར་ཐེག་ཆེན་གླིང་གི་ཆོས་སྒར་དུ་སེར་སྐྱ་མང་ཚོགས་ལ་དོལ་རྒྱལ་སྐོར་སྩལ་བའི་བཀའ་སློབ།
ཁྱེད་རང་ཚོ་ཁ་ཤས་ཀྱིས་དོལ་རྒྱལ་བསྟེན་ན་ལམ་འགྲོ་དང༌། དངུལ་ཡོང་གི་རེད་ཟེར་བ་དེ་ནི་ནོར་འཁྲུལ་ཡིན། དངུལ་ཕྲན་བུ་ཡོང་བ་རྒྱུ་མཚན་དུ་བྱས་ནས་རྩ་བ་ཆེན་པོ་རེད་ཅེས་བརྗོད་པ་སངས་རྒྱས་ཀྱི་བསྟན་པའི་གནད་མ་ཤེས་པའི་རྟགས་ཡིན། རིགས་ཁ་ཤས་ཀྱིས་ངས་ད་ལྟ་དམ་བསྒྲགས་བྱས་པ་འདིས་ཆོས་དད་རང་མོས་ལ་འགལ་རྐྱེན་བཟོ་གི་འདུག ཆོས་དད་རང་མོས་སྤྲོད་ཀྱི་མི་འདུག་ཅེས་ཤོད་ཀྱི་ཡོད། དངོས་གནས་བྱས་ན་དམ་བསྒྲགས་བྱེད་པ་དེ་ནི་ཆོས་དད་རང་མོས་སྲུང་སྐྱོབས་བྱེད་ཀྱི་ཡོད། གོང་དུ་མཁྱེན་བརྩེ་ཆོས་ཀྱི་བློ་གྲོས་ཀྱི་ཕྱག་བྲིས་ནང་ཡོད་པ་ལྟར་གནས་ཚུལ་དེ་ཁམས་ཁུལ་ཙམ་དུ་མ་ཟད། གཙང་ཁུལ་དང༌། ལྷོ་ཁ་ཁུལ་སོགས་མང་པོ་ཞིག་ལ་གནས་ཚུལ་དེ་བྱུང་འདུག ང་ཚོ་རྒྱ་གར་ལ་སླེབས་ནས་གནས་ཚུལ་མང་པོ་དེ་འདྲ་བྱུང་ཡོད། གོང་གི་གནས་ཚུལ་ཤེས་མཁན་གྱི་མི་ད་ལྟ་གསོན་པོ་བསྡད་ཡོད། དེ་འདྲའི་ལྷ་གཅིག་བསྟེན་པ་ཡིན་ན་དགེ་ལུགས་པ་གཅིག་གིས་གལ་ཏེ་རིས་མེད་ཀྱི་ཆོས་ལུགས་གཞན་དག་རྙིང་མ་དང༌། བཀའ་བརྒྱུད་སོགས་ཉམས་ལེན་བྱས་ན་རྗེ་རིན་པོ་ཆེ་ཐུགས་ཁྲོས་ཀྱི་རེད་ཤོད་ཀྱི་ཡོད། ཐུགས་ཁྲོས་ཀྱི་མ་རེད་ཀྱང་ཤོད་སྟངས་དེ་འདྲ་འཐོན་གྱི་ཡོད། ཡང་ན་ཆོས་ལུགས་གཞན་དག་ལ་འགྲམ་ཆུ་ལྡང་དགོས་མ་རེད་ཟེར། རྗེ་རིན་པོ་ཆེ་ཡི་པོ་ཏི་བཅོ་བརྒྱད་དེ་མདོ་རྒྱུད་གང་ལའང་མ་ལྡང་བ་དང༌། མ་འགྲིགས་པ་རྩ་བ་ནས་མེད་ཅེས་བཤད་ན་དེ་ནི་རྒྱུ་མཚན་ཡང་དག་པ་ཡིན། དེ་མིན་དགེ་ལུགས་པ་ཞིག་གིས་རྙིང་མ་དང་བཀའ་བརྒྱུད་ཀྱི་ཆོས་བྱས་ན་འདྲེས་གནོད་ཀྱི་རེད། ལྷས་གནོད་ཀྱི་རེད་ཅེས་བཤད་ན་དེ་ནི་ཞེད་སྣང་བྱེད་པ་འདི་དགེ་ལུགས་པའི་བསྟན་པ་གཙང་མ་ཡིན་ཞེས་བཤད་ན་བྱབ་ཆུང་དང༌། གད་མོ་ཤོར་བའི་གནས་ཡིན། ངས་དེ་ལ་དག་ཐེར་བྱེད་པ་ནི་སྤྱིར་སངས་རྒྱས་ཀྱི་བསྟན་པ་དང༌། ཡང་སྒོས་འཇམ་མགོན་བླ་མའི་བསྟན་པ་ལ་དག་ཐེར་བྱེད་ཀྱི་ཡོད་བསམ་གྱི་འདུག མི་ཁ་ཤས་ཀྱིས་ྋརྒྱལ་བ་རིན་པོ་ཆེའི་བྱེད་སྟངས་ཀྱིས་རྐྱེན་པས་དགེ་ལུགས་པའི་བསྟན་པ་ལ་གནོད་ཀྱི་འདུག་མདོག་མདོག་བཤད་ཀྱི་འདུག དེ་འདྲ་མིན་བསམ་གྱི་ཡོད། ངས་འཇམ་མགོན་བླ་མའི་བསྟན་པ་ལ་དངོས་གནས་དག་ཐེར་བྱེད་ཀྱི་ཡོད་བསམ་པ་དྲན་གྱི་འདུག རྗེ་བླ་མའི་བསྟན་པ་ཕྱི་གཙང་ནང་གཙང་གང་ནས་བལྟས་ཀྱང་རྟགས་ཐོན་པ་ཞིག་ཡོད་པ་འདི་གནས་ན་ཡག་པོ་ཡོད། རྗེ་རིན་པོ་ཆེའི་གསུང་འབུམ་པོ་ཏི་བཅོ་བརྒྱད་སྤུས་དག་པོ་དེ་ལ་སྐྱོན་འདོགས་ས་ཅུང་ཟད་ཙམ་ཡང་མེད། འདས་པའི་ལོ་དྲུག་བརྒྱའི་ནང་བྱུང་ཡོད་པ་མ་རེད་ལ་ད་དུང་ཡང་ཡོང་གི་མ་རེད། འོན་ཀྱང་དགེ་ལུགས་པའི་ལྷ་དེ་གནོད་པ་ཚ་པོ་འདུག་ཅེས་བཤད་ནས་ལྟ་ཕྱོགས་འཛིན་གྱི་འདུག དེ་ལ་ཆོ་གང་ཡང་མི་འདུག ཁྱེད་རང་ཚོས་བསམ་བློ་བཏང་ནས་ལྐུག་པ་ཨུ་ཚུགས་དང༌། གཏི་ཐུག་སྙིང་རྗེའི་ཡུལ་དུ་གྱུར་པ་དེ་འདྲ་བྱེད་རྒྱུ་མེད་ཅེས་གསུངས།
ཕྱི་ལོ་ ༢༠༠༢ ཟླ་ ༡༢ ཚེས་ ༢ ཉིན་རྒྱ་གར་ལྷོ་ཕྱོགས་སྦེལ་ཀོབ་བོད་ཁྱིམ་གྱི་དགེ་ལས་སློབ་ཕྲུག་དང༌། རྒྱ་ཆེའི་སེར་སྐྱ་མང་ཚོགས་རྣམས་ལ་དོལ་རྒྱལ་སྐོར་བཀའ་སློབ་སྩལ་བ།
ཐོག་མར་ངས་ཀྱང་བསྟེན་པ་ཡིན། དེ་ནས་རིམ་པས་དངོས་ཡོད་གནས་ཚུལ་ལ་ལྟ་དུས། དེ་ནི་སངས་རྒྱས་ཀྱི་བསྟན་པ་སྤྱི་དང༌། ཡང་སྒོས་འཇམ་མགོན་བླ་མ་ཡབ་སྲས་ཀྱི་དགོངས་པ་དང་མཐུན་པ་ཞིག་མཐོང་གི་མི་འདུག གང་ལྟར་དེ་ནི་མི་མ་ཡིན་དང༌། དེ་ཡང་དྲེགས་པ་ཞིག་ཆགས་ཡོད། འདི་འདྲ་ཞིག་ཤུགས་ཆེ་བསྟེན་གསོལ་བྱེད་མཁན་རྣམས་ཚེ་འདིར་ཡང་ལམ་འགྲོ་ཡོང་རྒྱུ་ཧ་ཅང་ཁག་པོ་དང༌། ཚེ་ཕྱི་མར་ཡང་འདྲེ་ཡི་འཁོར་ལ་སྐྱེ་རྒྱུའི་ཉེན་ཁ་ཡོད། དུས་རྒྱུན་རྒྱལ་པོ་དང་བཙན་སོགས་ཤུགས་ཆེ་གསོལ་མཁན་དེ་རིགས་སྐྱེ་བ་ཕྱི་མ་རྒྱལ་བཙན་སོགས་ཀྱི་འཁོར་གཡོག་ཏུ་སྐྱེས་ཏེ་མི་ཤི་བཙན་སྐྱེས་ལྟ་བུ་ཡོང་གི་ཡོད། དེས་ན་ང་རང་སྒེར་གྱི་ངོས་ནས་ཆ་བཞག་ན། སྤྱིར་ཐུབ་པའི་བསྟན་པའི་བཀའ་སྲུང་དང༌། ཡང་སྒོས་འཇམ་མགོན་བླ་མ་ཙོང་ཁ་པ་ཆེན་པོའི་བཀའ་སྲུང་མགོན་པོ་ཕྱག་དྲུག་པ་དང༌། དམ་ཅན་ཆོས་ཀྱི་རྒྱལ་པོ། ལས་ཀྱི་གཤིན་རྗེ་སོགས་དེ་དག་ནི་འཇིག་རྟེན་ལས་འདས་པ་ཡིན་པས་བསླུ་བ་ཡོད་པ་མ་རེད། མགོན་པོ་ཡིད་བཞིན་ནོར་བུ་ལྟ་བུར་ཆ་མཚོན་ན། ཚེ་འདིར་བར་ཆད་ཞི་བ་དང༌། ཕྱི་མའི་ལམ་སྣ་འདྲེན་ཐུབ་པ་ཞིག་ཡིན། སྲུང་མ་དེ་ལྟ་བུ་བསྟེན་དགོས་པ་ལས། ཚེ་འདིར་འཕྲལ་སེལ་དཔལ་འབྱོར་ལོངས་སྤྱོད་ཀྱི་ཕན་ཐོགས་ཕྲན་ཚེགས་ཡོང་གི་ཡོད་ཀྱང༌། ཕུགས་སུ་རང་ཉིད་འདྲེ་ཡི་འཁོར་དུ་སྐྱེ་རྒྱུའི་ལས་གསོག་རྐྱེན་གྱི་ཐོག་ཏུ་ཕྱིན་ན། དེ་ལ་སྙིང་པོ་གང་ཡང་མེད། དེས་ན་ངས་བཀག་འགོག་དམ་བསྒྲགས་བྱེད་དགོས་པའི་རྒྱུ་མཚན་གང་ཞིག་ཡིན་པ་དང༌། དགོས་པ་གང་ཞིག་ཡིན་པ། དེ་ཡང་ངས་བསམ་བཏང་དྲན་སྐྱེས་བྱས་པ་ལྟ་བུ་མིན་པར། འདས་པའི་ལོ་སུམ་བརྒྱ་ལྷག་ཙམ་གྱི་ལོ་རྒྱུས་ཡོད། ལོ་རྒྱུས་དེ་དག་ལ་ཡར་དེད་ནས་ཞིབ་འཇུག་དང༌། རྩད་གཅོད་ཡག་པོ་ཞིག་བྱས་ཏེ་བསམ་བློ་གཏོང་དགོས་པ་ཡིན། མདོ་དོན་སྙིང་པོ། ང་རང་ལ་དངོས་སུ་ཉམས་མྱོང་བྱུང་བའི་ཐོག་ནས་ཤ་ཚས་བཤད་ཀྱི་ཡོད་པ་ལས། དེ་མིན་ང་ལ་དམིགས་བསལ་ཁེ་ཕན་ཡོང་རྒྱུ་གང་ཡང་མེད། དེ་ལྟར་བརྗོད་པས་མང་པོ་ཞིག་མི་བདེ་བ་ཡོང་གི་ཡོད་པ་ངས་ཤེས་ཀྱི་ཡོད། འོན་ཀྱང་བསྟན་སྲིད་སྤྱིའི་ཁུར་ཞིག་ཡོད་པར་བརྟེན་སངས་རྒྱས་ཀྱི་བསྟན་པ་དང༌། ཡང་སྒོས་འཇམ་མགོན་བླ་མའི་བསྟན་པ་ལ་ཕྱོགས་གང་ཐད་ནས་སྐྱོན་འདོགས་བྱེད་ས་མེད་པ་ཞིག་བྱུང་ན་བསམ་ནས་ཞེན་ཤ་ཚས་བཤད་པ་ཡིན། ཉན་དང་མི་ཉན་སོ་སོས་བསམ་བློ་གཏོང་རྒྱུ་ལས། ངས་ཞུ་བ་འཐེན་དགོས་དོན་མེད། ཁྱེད་རང་ཚོ་མགོ་མཇུག་སློག་ནས་ཕྱིན་པ་ཡིན་ནའང་གང་ཡང་བཤད་རྩིས་མེད། ཤེས་སོང་ངམ། འོན་ཀྱང་བསྟན་སྲིད་སྤྱི་དོན་གྱི་གནས་སྟངས་གང་འདྲ་ཆགས་ཀྱི་འདུག་དང༌། ཁེ་གྱོང་གང་ཞིག་འདུག འཇམ་མགོན་བླ་མའི་བསྟན་པ་ལ་ཁེ་གྱོང་ཕན་གནོད་གང་ཞིག་འདུག སྒེར་སོ་སོར་ཆ་ཡང་ཕན་གནོད་གང་ཞིག་འདུག་བལྟ་དགོས། བར་སྐབས་དོལ་རྒྱལ་བསྟེན་གསོལ་གནང་མཁན་གྱི་བླ་མ་སྐྱེས་ཆེན་ཚོའི་ཡང་སྲིད་དང་བཅས་པའི་སྐུ་ཚེ་མཛད་འཕྲིན་གོང་ནས་གོང་དུ་འཕེལ་བ་ཞིག་ཡོང་རྒྱུ་དཀའ་མོ་རེད་འདུག དེ་དག་ལ་ཉམས་ཞིབ་ཡག་པོ་བྱས་ན་ཤེས་ཐུབ། ལྐུགས་པ་ཨུ་ཚུགས་བྱས་ནས་བསྡད་ན་དེ་ནི་གནས་ཚུལ་ཐ་དད་རེད་ཅེས་གསུངས།
ཕྱི་ལོ་༢༠༠༥ ཟླ་ ༨ ཚེས་ ༡༦ ཉིན་ལྡི་ལི་བསམ་ཡས་གླིང་གཞིས་སྒར་དུ་བོད་ནས་གསར་འབྱོར་ཁག་གཅིག་ལ་མཇལ་ཁའི་སྐབས་ཀྱི་བཀའ་སློབ།
དེ་ནས་དོལ་རྒྱལ་དང་འབྲེལ་དགག་པ་རྒྱག་པའི་རྒྱུ་མཚན་གཞན་གཅིག་ནི། གོང་དུ་བརྗོད་པ་ལྟར་བོད་ཀྱི་སངས་རྒྱས་ཀྱི་ཆོས་འདི་ཧ་ཅང་སྤུས་དག་པོ་ཞིག་ཡོད་ཀྱང༌། ང་རང་ཚོའི་བྱེད་ཕྱོགས་ཀྱིས་རྐྱེན་པས་ལྷ་གསོལ་གྱི་ཐོག་ཏུ་འགྲོ་གི་འདུག ལྷག་པར་གསོལ་རྒྱུའི་ལྷ་དེ་ཁུངས་ལྡན་ཞིག་དང༌། ཚད་ཐུབ་རྒྱལ་པོ་སྐུ་ལྔ་དང་བསྟན་མ་བཅུ་གཉིས་ལྟ་བུ་ཡིན་ན། སློབ་དཔོན་རིན་པོ་ཆེའི་སྐབས་ནས་བཟུང་སྟེ་གཏན་འཁེལ་ལྷིང་འཇགས་ཀྱིས་རྩོད་པ་མེད་པ་ཞིག་རེད། རྒྱལ་པོ་དོལ་རྒྱལ་ནི་འདས་པའི་ལོ་སུམ་བརྒྱ་དྲུག་ཅུ་ལྷག་ཙམ་གྱི་གོང་ལ་བྱུང་བ་ཐོག་མར་བསྟེན་མཁན་ས་སྐྱའི་ནང་བྱུང་བ་དང༌། དེ་ནས་དགེ་ལུགས་པའི་ནང་ཕྲན་བུ་བྱུང་ཡོད། འོན་ཀྱང་དགེ་ལུགས་པ་མང་ཆེ་བས་བསྟེན་གྱི་མེད། མདོ་སྨད་ཁུལ་ལ་ཧ་ཅང་ཉུང་ཉུང་རེད། སྐུ་འབུམ་དང་བཀྲ་ཤིས་འཁྱིལ་ལ་གོ་རྒྱུ་མི་འདུག རེ་ཟུང་ཡོད་ན་ལས་ཧ་ལམ་མེད། དེ་བཞིན་དབུས་གཙང་གི་ཁུལ་ལ་ཆ་བཞག་ན། དེ་སྔ་འབྲས་སྤུངས་དང༌། སེ་ར། དགའ་ལྡན་བཅས་ལ་མེད། ཁང་ཚན་རེ་ཟུང་ལ་ཡོད་ན་ལས་རྩ་བ་ནས་མེད། དེ་ཡང་གླེང་གཞི་ཅན་དང༌། རྩོད་པ་ཅན་ཞིག་གི་ཐོག་ཏུ་བསྡད་པ་རེད།
དཔེར་ན། ངས་ལོ་རྒྱུས་ཤིག་བཤད་ན། སྤྲོ་བདེ་ཁང་གསར་ཞེས་དོལ་རྒྱལ་གྱི་ལྕོག་དེ་ལྷ་སར་ཡོད་པ་དེར་དོལ་རྒྱལ་ལྷ་ཕེབས་་ཟིན་པའི་རྗེས་རྟེན་མདུང་གཅིག་གཡུག་ནས་དགའ་ལྡན་ཕོ་བྲང་གི་མགོ་ལ་འདི་འཁྱེར་ཞེས་པའི་ཚིག་དེ་བརྗོད་ནས་རྟེན་མདུང་དེ་མར་གཡུག་གི་རེད་ཅེས་བརྗོད་པའི་ལོ་རྒྱུས་ཤིག་འདུག དེས་ན་དགའ་ལྡན་ཕོ་བྲང་དང་མ་འགྲིགས་པའི་གནས་ཚུལ་ཡོད་པ་གསལ་པོ་རེད་འདུག དེར་བརྟེན་ངས་བརྗོད་རྒྱུར་དགའ་ལྡན་ཕོ་བྲང་དང་མ་འགྲིགས་པ་དང་གཅིག ཆོས་ལུགས་རིས་མེད་ཀྱི་བསྟན་པ་དར་སྤེལ་བྱེད་པ་ལ་འགལ་རྐྱེན་ཡོད་པ་དང་གཉིས། དོན་ཚན་གསུམ་པ་ནི་བོད་ཀྱི་སངས་རྒྱས་ཀྱི་བསྟན་པ་སྤྱི་ཡོངས་རང་དགར་ལྷ་གསོལ་བ་ལྟ་བུ་ཞིག་དང༌། ལྷ་དེ་ཡང་ལོ་རྒྱུས་གཙང་མ་མེད་པ་ཞིག་གསོལ་བ་ལྟ་བུ་བྱས་ན་གཏན་ནས་མི་འགྲིགས་པས་དེ་ལྟར་བྱེད་རྒྱུ་མེད་ཅེས་བརྗོད་པའི་རྒྱུ་མཚན་འདི་ཡིན། དེ་ཁྱེད་རང་ཚོར་ཞོར་འཕྲོས་སུ་བཤད་པ་ཡིན། ཁྱེད་རང་ཚོ་དེ་སྔ་བོད་ནས་དོལ་རྒྱལ་དང་འབྲེལ་བ་ཡོད་ཀྱང༌། ད་ཆ་འབྲེལ་བ་མཚམས་འཇོག་བྱེད་ཀྱི་ཡིན་ཞེས་བརྗོད་པ་ཡག་པོ་བྱུང་འདུག་ཅེས་བརྗོད་པའི་རྒྱུ་མཚན་ཡང་དེ་ལྟར་ཡིན། ཁྱེད་རང་ཚོ་བློ་བདེ་པོ་བྱེད་པ་ལས་གནོད་ཀྱི་རེད་བསམ་པ་རྩ་བ་ནས་དྲན་དགོས་དོན་མེད། ཤེས་སོང་ངམ། ངས་དགེ་སྐྱོན་ཆ་ཚང་མཐོང་ནས་གསལ་བཤད་བྱས་རྗེས་སྤང་བླང་ཚུལ་བཞིན་བྱེད་མཁན་ཧ་ཅང་མང་པོ་བྱུང་ཡོད། དེ་ཡང་བོད་པ་གཅིག་པུ་མིན་པར་ལ་དྭགས་ནས་མོན་བར་མང་པོ་བྱུང་ཡོད། དེ་དག་ལ་བསྐྱར་དུ་གནོད་པའི་ལོ་རྒྱུས་གང་ཡང་གོ་རྒྱུ་མི་འདུག ཧ་ཅང་ཡག་པོ་རེད། དེར་བརྟེན་ཁྱེད་རང་ཚོ་བློ་བདེ་པོ་བྱེད། ཡང་རེ་ཟུང་ནས་མུ་མཐུད་བསྟེན་གྱི་ཡོད་པ་དེ་ཡང་སོ་སོའི་རང་དབང་རེད། ཆོས་བྱས་དང་མ་བྱས་སོ་སོའི་རང་དབང་རེད། ལྷ་གང་ཞིག་བསྟེན་མིན་ཡང་སོ་སོའི་རང་དབང་རེད། མགོ་མཇུག་སློག་ནས་ཕྱིན་ཀྱང་སོ་སོའི་རང་དབང་ཡིན་པས་དེ་ལ་ཤོད་རྒྱུ་གང་ཡང་མེད། ཤེས་སོང་ངམ། གནས་ཚུལ་འདི་ལྟར་ཡིན།།

robotstxt: allowed

filter: keep


text:
"ལྔ་གཅིག"དུས་ཆེན་རྗེས་ཀྱི་གཟའ་འཁོར་དང་པོར། ལོ་20ལོན་པའི་མཚོ་སྔོན་མགོ་ལོག་བུ་མོ་ལྷ་དགེ་སྒྲོལ་མ་ལ་ཤར་ཕྱོགས་མཁའ་འགྲུལ་ཀུང་སིའི་གཟུགས་པོ་བརྟག་དཔྱད་ཀྱི་བརྡ་ཐོ་འབྱོར་བ་རེད། ཁོང་མོ་དང་དོན་དགེ། བདེ་ཆེན་སྒྲོལ་མ། ཚེ་རིང་སྐྱིད་མཉམ་དུ་གནམ་གྲུའི་ནང་གི་ཞབས་ཞུ་མར་འགྱུར་བའི་རེ་བ་ཡོད་པ་རེད། 2015ལོར། གནད་སྨིན་དབུལ་སྐྱོར་གྱི"ཧྲང་ཧའེ---མགོ་ལོག་ལག་རྩལ་སློབ་གསོ་མཉམ་འབྲེལ"དབུ་བརྙེས་པ་དང་། མགོ་ལོག་གི་བུ་མོ་19ཐེངས་དང་པོར་ཕ་ཡུལ་ནས་ཐོན་ཏེ། ལེ་བ་སྟོང་གི་ཕ་རོལ་ཏེ་ཧྲང་ཧའེ་ཕུའུ་ཏུང་ཕྱི་དོན་སློབ་གྲྭར་སློབ་གཉེར་དང་འཚོ་བར་རོལ་བ་རེད། ད་ཆར། བུ་མོ་4ནི་ཤར་ཕྱོགས་མཁའ་འགྲུལ་ཀུང་སིའི་བོད་ཀྱི་གནམ་གྲུ་ཞབས་ཞུ་མར་འགྱུར་ངེས་ཡོད་པ་རེད།
རྩོམ་སྒྲིག་པ། (པདྨ་མཚོ།)


text:
ཚེ་རིང་དོན་གྲུབ།
ཉིན་ཞིག་ལ་ཨ་རིའི་རྒྱལ་ས་ཝ་ཞིན་ཊོན་ནང་ཁྱི་ཚོང་འདུས་ཀྱི་བྱེད་སྒོའམ་འདུ་འཛོམས་ཤིག་ཏུ་སོང་བ་ཡིན། མཛད་སྒོ་དེའི་ཐོག་ཁྱི་བདག་མང་པོ་ཞིག་གིས་རང་ཉིད་ཀྱི་ཁྱི་ལ་མཛེས་ཆས་སྤྲས་པ་དང་བཟོ་ལྟ་དོད་པ། གཙང་སྦྲ་ཡག་པོ་བྱས་ཏེ་དཔྱིད་ཀྱི་གནམ་གཤིས་དྲོད་འཇམ་འདིའི་འོག་ཡར་འགྲོ་མར་འགྲོ་བྱེད་བཞིན་འདུག དེ་གར་བང་རིམ་ལྟར་སྒྲིག་པའི་གུར་ཆུང་དེ་དག་གི་ནང་ཁྱི་ཡི་རྒྱན་ཆ་དང༌། ཁྱི་ཡི་འདོགས་ཐག ཁ་ཟས། སྨན། རྩེད་ཆས། གདན། ཁང་པ། ཁྱི་ཡི་སྐོར་ལ་དཔེ་དེབ་སོགས་བཙོང་བ་དང༌། བཟོ་གྲྭའི་མི་ཚབ་དང༌། ལག་ཤེས་པ་མི་སྒེར། ཁྱི་ཡི་སྨན་པ། ཁྱི་ལ་སྦྱོང་བརྡར་སྤྲོད་མཁན་རྣམས་ཀྱིས་རང་ལ་གང་ཡོད་དང་རང་ཉིད་ཀྱིས་ཁྱི་ཡི་སྐོར་གང་ཤེས་པ་རྣམས་འགྲེལ་བརྗོད་ཀྱིས་ངོ་སྤྲོད་བྱེད་པ་དང་གཟིགས་སྟོན་གནང་བཞིན་འདུག སྤྱིར་ནུབ་གླིང་འདིར་མིའི་རིན་ཐང་ལ་བརྩི་འཇོག་དང་འགྲོ་བ་མིའི་ཐོབ་ཐང་བརྩི་སྲུང༌། རང་དབང་དང་དམངས་གཙོ་ནི་ཡོངས་ཁྱབ་ཀྱིས་སྤྱོད་བཞིན་པ་ཞིག་ཡིན་མོད། ནུབ་ཕྱོགས་པ་འདི་ཚོས་དུད་འགྲོ་ཁྱི་ལའང་རིན་ཐང་འདི་འདྲ་ཞིག་སྤྲོད་པ་དང༌། དོ་སྣང་ཆེ་ལ་མཁྱེན་རྒྱ་ཡངས་པ་འདི་དག་མཐོང་ཡོང་དུས། རང་ཉིད་སྐྱེས་སའི་གངས་ཅན་ཁ་བའི་ལྗོངས་ཏེ། བོད་ཀྱི་སྲང་ལམ་དང་འབྲོག་པའི་རྩྭ་ཐང་སོགས་སུ་བདག་མེད་ངང་འཁྱམས་པའི་ཁྱི་དང༌། དབྱར་ཁའི་ཚ་འོག་དང་དགུན་ཁའི་གྲང་ངར་ཁྲོད་གངས་ལྗོངས་བོད་ཀྱི་མཐོ་སྒང་དུ་འཚོ་སྡོད་བྱེད་པའི་བོད་ཀྱི་སེམས་ཅན་འབྲོག་ཁྱི་རྣམས་ཡིད་ལ་རང་དབང་མེད་པར་དྲན་ཞིང་སེམས་ལ་འཁོར་བ་ན། བོད་ཀྱི་ཁྱི་ཡི་སྐོར་ལ་བྲིས་བའི་རྩོམ་ཡིག་ཁ་ཤས་བཀླགས་ཏེ་ཞིབ་འཇུག་གི་ཚུལ་དུ་ཕྱོགས་བསྒྲིགས་བྱས་པ་ཡིན། བོད་ཀྱི་འབྲོག་ཁྱི་ནི་གཟུགས་ཕུང་ཆེ་ལ་དཀྱིལ་ཤར་ཨེ་ཤ་ཡའི་ས་སྒང་དང༌། རི་བོ། ཐང་གཤོངས། རི་བོ་ཧི་མ་ལ་ཡའི་འདབས་རོལ་གྱི་མཐོ་སྒང་མི་མང་དང་མཉམ་དུ་འཚོ་སྡོད་བྱེད་བཞིན་ཡོད་ལ། འབྲོག་ཁྱི་འདིའི་རིགས་རྒྱུད་ནི་ཁྱི་ཡི་རིགས་གང་ཞིག་ནས་མཆེད་པའི་གཞི་འཛིན་གྱི་ཡིག་ཆ་ཡིད་ཆེས་རུང་བ་ཞིག་མི་འདུག སྤྱིར་ཡིག་ཆ་ཁ་ཤས་ནང་གསལ་བ་ནི་”གནའ་བོའི་བོད་ཀྱི་འབྲོག་ཁྱི་ནི་སྤྱི་ལོ་སྔོན་གྱི་ལོ་ ༡༡༠༠ ཙམ་ནས་འཚོ་སྡོད་བྱས་ཡོད་པ་ཞིག་རེད”ཅེས་བརྗོད་འདུག་ལ། ལྷག་པར་དུ་གངས་ཅན་ཁ་བའི་ལྗོངས་ནི་དུས་རབས་མང་པོའི་རིང་ལ་ཁེར་རྐྱང་དུ་གནས་པའི་རྒྱལ་ཁབ་ཅིག་ཡིན་སྟབས། བོད་ཀྱི་འབྲོག་ཁྱི་ནི་ཧི་མ་ལ་ཡ་དང་བོད་ཀྱི་མཐོ་སྒང་གི་བརྒྱུད་དུ་ལྷག་སྟེ་འཚོ་སྡོད་བྱས་པ་ལས། འཛམ་གླིང་གི་ཡུལ་གྲུ་ཀུན་ཏུ་ཁྱབ་ཐུབ་མེད་པ་གསལ་པོ་གསལ་རྐྱང་རེད་འདུག བོད་ཀྱི་འབྲོག་ཁྱི་ལ་དམིགས་བསལ་གྱི་ས་ཆ་ཞིག་ཡོད་པ་ནི་ལོ་རྒྱུས་ཀྱིས་བདེན་དཔང་བྱས་ཡོད། དེ་ནི་རི་བོ་ཧི་མ་ལ་ཡའི་འདབས་འབྲེལ་གྱི་ས་ཁུལ་བལ་ཡུལ་དང་འབྲུག གངས་ལྗོངས་མདོ་དབུས་མཐོ་སྒང་བཅས་རེད། བོད་ས་མཐོ་རུ་འཚོ་བའི་འབྲོག་པ་རྣམས་ཀྱིས་འབྲོག་ཁྱི་འདི་སྦྲ་ཁྱིམ་དང་དགོན་སྡེ་སྲུང་ཆེད་སྒོ་འགྲམ་དུ་འདོགས་སྲོལ་ཡོད་ལ། འབྲོག་པ་མང་པོས་ཉིན་དཀར་ལྕགས་ཐག་དང་ཀོ་ཐག་གིས་བཏགས་ནས་མཚན་མོ་གློད་ཀྱི་ཡོད། དེ་མིན་འབྲོག་པ་ཚོས་དགུན་ས་ནས་དབྱར་ས་སྤོར་དུས། འབྲོག་ཁྱི་འཚེར་ཤུལ་དུ་བཞག་སྟེ་འཚེར་ས་དང་རྟ་ནོར་ལུག་གསུམ། བྱིས་པ་དང་བུད་མེད། སྦྲ་གུར་བཅས་སྲུང་སྐྱོབ་བྱེད་ཀྱི་ཡོད། སྤྱི་ལོ་ ༡༨༠༠ སྟོད་ཙམ་ལ་ནུབ་གླིང་བ་ཁ་ཤས་བོད་དུ་འབྱོར་སྐབས་བོད་ཀྱི་ཁྱི་ཡི་སྐོར་ལ་ཤེས་རྟོགས་དང་དོ་སྣང་ཅུང་ཙམ་ལས་མི་འདུག སྔ་མོ་བོད་དུ་སླེབས་པའི་འགྲུལ་བཞུད་པ་ཚོས་བོད་ཀྱི་འབྲོག་ཁྱི་མཐོང་ཡང༌། བོད་ཀྱི་འབྲོག་ཁྱིའི་སྐོར་ལ་དོ་སྣང་ཕྲན་བུ་ཙམ་ལས་ཞིབ་བརྗོད་བྱས་མི་འདུག མཱར་ཁོ་ཕོ་ལོ་ Marco Polo ཡིས་བོད་ཀྱི་འབྲོག་ཁྱིའི་སྐོར་ལ་བྲིས་ཡོད་པ་ནི་ “ཁྱི་དེ་དག་གི་གཟུགས་བོངས་ནི་བོང་བུ་ལྟར་ཆེན་པོ་འདུག” ཟེར། དུས་རབས་བདུན་པའི་ནང་དུ་ཡེ་ཤུའི་ཆོས་ལུགས་སྤེལ་མཁན་ཚོས་གཟུགས་བོངས་ཆེ་ལ་དྲག་རྩུབ་ཆེ་བའི་བོད་ཀྱི་འབྲོག་ཁྱིའི་སྐོར་ལ་བྲིས་ཡོད་པ་ནི “བོད་ཀྱི་ཁྱི་མང་པོ་སྤྱིར་བཏང་ཞིག་མིན་པར་ཁྱད་དུ་འཕགས་པ་ཞིག་རེད། དེ་ཚོ་སྤུ་རིང་ལ་ནག་པོ་འོད་ཁྱུག་ཁྱུག ཤིན་ཏུ་ཆེ་ལ་ཤེད་སྟོབས་ལྡན་པ། དེ་ཚོ་ཟུག་སྐབས་ཉེན་བརྡ་དང་དངངས་སྐྲག་ཅིག་སྟེར” ཞེས་བཀོད་འདུག སྤྱི་ལོ་ ༡༨༠༠ ནང་འགོ་གཙོ་སཱ་མུལ་ཊུར་ནེར་ Captain Samuel Turnerབོད་ནང་ཁྲི་ཞོ་བླ་མའི་སྲིད་དབང་གནང་སྐབས་ཡིག་ཆའི་ནང་བོད་ཀྱི་ཁྱི་ཆེན་པོའི་སྐོར་གླེང་བ་ནི་ “གཡས་ཕྱོགས་སུ་ཁང་པ་ཆེན་པོ་ཞིག་འདུག དེའི་གཡོན་ཕྱོགས་སུ་ཤིང་གིས་བཟོས་པའི་ར་བ་ཞིག་གི་ནང་གཟུགས་བོངས་ཆེན་པོའི་ཁྱི་མང་པོ་བཅུག་འདུག དེ་དག་ནི་ཧ་ལས་པའི་ཤེད་སྟོབས་ཆེ་ལ། སྐད་ཟུག་ཆེན་པོ་འདུག” དེ་ལྟར་འགྲེལ་བརྗོད་བྱས་འདུག སྤྱི་ལོ་ ༡༨༤༧ ནང་རྒྱ་གར་ནང་ཡོད་པའི་དབྱིན་གཞུང་གི་སྐུ་དྲག་ཧཱར་ཌིན་ཇེ་ Lord Hardinge ཡིས་བོད་ཀྱི་འབྲོག་ཁྱི་ “ཚེ་རིང” ཟེར་བ་ཞིག་དབྱིན་ཇིའི་རྒྱལ་མོ་བེ་ཁུ་ཁྲོ་རེ་ཡ་ Victoria ལ་ཕུལ་འདུག དེ་ནི་སྤྱི་ལོ་ ༡༨༥༩ ནང་དབྱིན་ལན་དུ་བོད་ཁྱི་ཡི་གཟིགས་སྟོན་ཐོག་མ་དེ་བྱས་ཡོད་པ་རེད། སྤྱི་ལོ་ ༡༨༧༣ ནང་དུ་ཁེན་ནེལ་ཚོགས་པས་ Kennel Club ཁྱི་ཡི་རིགས་ ༤༠༢༧ ཡོད་པའི་པར་སྒྲོམ་ཞིག་ཐོག་དང་པོ་དཔར་སྐྲུན་བྱས་པ་དང༌། “བོད་ནས་ཡོང་བའི་ཁྱི་ཆེན་པོ” དེ་གཞུང་ཕྱོགས་ཀྱིས “བོད་ཀྱི་འབྲོག་ཁྱི” Tibetan Mastiff ཞེས་མིང་འདོགས་ཐོག་མ་གནང༌། སྤྱི་ལོ་ ༡༨༧༤ ནང་དབྱིན་ཇིའི་རྒྱལ་སྲས་ཝ་ལེ་སུ་ Wales ལ་བོད་ཀྱི་འབྲོག་ཁྱི་གཉིས་ཐོབ་པ་དང༌། སྤྱི་ལོ་ ༡༨༧༥ ལོའི་ཟླ་ ༡༢ པའི་ནང་ཨཱ་ལེ་སཱན་ཌི་རཱ་ཕོ་བྲང་ནང་དུ་འབྲོག་ཁྱི་གཟིགས་སྟོན་བྱས། སྤྱི་ལོ་ ༡༩༢༨ ནས་བཟུང་དབྱིན་ཡུལ་དང་ཡོ་རོབ་ཏུ་བོད་ཀྱི་འབྲོག་ཁྱི་ཉུང་ངུ་ཞིག་འཁྱེར་འདུག སྤྱི་ལོ་ ༡༩༢༨ ནང་སྐུ་ཞབས་ཁོ་ལོ་ནེལ་ Colonel དང་ལྕམ་བྷེ་ལེའེ་ Bailey གཉིས་བོད་དང་འབྲས་ལྗོངས། བལ་ཡུལ་དུ་སྲིད་དོན་ཕྱག་ལས་གནང་སྐབས། བོད་ཀྱི་འབྲོག་ཁྱི་བཞི་དབྱིན་ཇིའི་རྒྱལ་ཁབ་ཏུ་འཁྱེར་འདུག སྤྱི་ལོ་ ༡༩༥༠ ལོའི་ལོ་མཇུག་ཙམ་ལ་ཨ་རིའི་སྲིད་འཛིན་ཨེ་སེན་ཧོ་ཝེར་ Eisenhower ལ་བོད་ནས་འབྲོག་ཁྱི་གཉིས་འབྱོར་འདུག་ལ། འབྲོག་ཁྱི་དེ་གཉིས་ཨ་རིའི་དཀྱིལ་ནུབ་ཀྱི་ས་ཁུལ་ཞིག་ཏུ་བདག་གཉེར་བྱས། ཡིན་ནའང༌། ཕྱིས་སུ་འབྲོག་ཁྱི་དེ་གཉིས་ཀྱི་སྐོར་གོ་མེད་ཚོར་མེད་དུ་གྱུར། སྤྱི་ལོ་ ༡༩༦༩ ནས་བཟུང་བོད་ཀྱི་འབྲོག་ཁྱི་ཁ་ཤས་བལ་ཡུལ་དང་རྒྱ་གར་ནས་ཨ་མེ་རི་ཀ་ལ་ཕྱིར་གཏོང་བྱས་ཡོད་པ་དང༌། སྤྱི་ལོ་ ༡༩༧༤ ནང་༼ཨ་མེ་རི་ཀ་བོད་ཀྱི་འབྲོག་ཁྱི་མཐུན་ཚོགས༽ཞེས་པ་ཞིག་གསར་འཛུགས་གནང༌། དེ་ནས་གཞུང་འབྲེལ་གྱིས་བོད་ཀྱི་འབྲོག་ཁྱི་ཐོ་འགོད་གནང་བ་དང༌། རིམ་བཞིན་ཨ་མེ་རི་ཀའི་ནང་དར་ཁྱབ་བྱུང་འདུག དུས་རབས་མང་པོ་ཞིག་ལ་བོད་ཀྱི་འབྲོག་ཁྱི་ནི་སྐྱེས་པ་དང་མཉམ་དུ་འབྲེལ་འདྲིས་དང་ཉེ་བོ་བྱུང་ཡང༌། འབྲོག་ཁྱི་ལ་ཡིད་ཆེས་བློས་གཏད་འཁེལ་བ་ཞིག་དང༌། རྒྱུས་ལོན་ཐུབ་པར་གསང་བ་ལྐོག་གྱུར་དང་གསལ་རྟོགས་དཀའ་བ་ཞིག་རེད་འདུག སྤྱིར་བོད་ཀྱི་འབྲོག་ཁྱི་ནི་ལྟ་སྲུང་བ་ཅི་བཞིན་འབྲོག་པའི་འཚོ་བའི་ནང་རྟ་ནོར་ལུག་གསུམ་དང༌། གལ་ཆེ་ཤོས་ཤིག་ལ་བུད་མེད་དང་བྱིས་པ་སྲུང་སྐྱོབ་ཆེད་འབྲོག་པའི་འཚོ་བའི་ནང་དགོས་མཁོ་མེད་དུ་མི་རུང་བ་ཞིག་རེད། ནུབ་གླིང་ནང་འབྲོག་ཁྱི་ཡོད་པའི་མི་ཚོས་འགྲེལ་བརྗོད་བྱས་ཏེ་བོད་ཀྱི་འབྲོག་ཁྱི་ནི་ཁྱིམ་དང་ཕྱུགས་ཟོག་སྲུང་བར་སྤྱང་གྲུང་ཆེ་ལ་བློ་སྟོབས་ལྡན་པ་ཞིག་དང༌། ནུས་ཤུགས་ཆེ་ལ་རྒོལ་འཛིང་ལྡན་པའི་ཁྱི་ཞིག་རེད། ད་དུང་འབྲོག་ཁྱིའི་མིག་ཤེས་གསལ་ལ་རྣ་ཤེས་རྣོ་བ། ཤེད་སྟོབས་ཆེ་ལ་སོ་རྣོ་བ་སོགས་ཀྱི་ཁྱད་ཆོས་མང་པོ་ཡོད་པའི་ཁྱི་ཞིག་རེད་འདུག་ཟེར། ནུབ་གླིང་ནང་བོད་ཀྱི་འབྲོག་ཁྱི་དར་ཁྱབ་ཕྱིན་པ་ནས་བཟུང༌། འབྲོག་ཁྱི་ཡི་རིན་ཐང་ཆེ་རུ་སོང་བ་དང་འཛམ་གླིང་ཁྱི་ཡི་ཁྲོམ་རའི་ནང་བོད་ཀྱི་འབྲོག་ཁྱི་དར་མ་ཞིག་ལ་ཨ་སྒོར་ཁྲི་བཞི་དང་ལྔའི་བར་སྤྲོད། འབྲོག་པའི་ཁྱི་ཕྲུག་ཞིག་ལ་ཨ་སྒོར་སྟོང་ལྔ་ནས་ཁྲི་གཅིག་གི་རིན་ཐང་ལྡན་ཡོད་འདུག བོད་ཀྱི་འབྲོག་ཁྱི་ནི་བོད་ཀྱི་མཐོ་སྒང་དུ་འཚོ་སྡོད་བྱས་པའི་འབྲོག་པའི་སྦྲ་ཁྱིམ་དང་གྲོང་པའི་ཁྱིམ་ཚང་སྲུང་བར་ཕན་པ་མ་ཟད། འཛམ་གླིང་ནང་ཁྱིམ་སྲུང་ལ་ཕན་ཞིང༌། རྐུན་ཇག་དང་སྤྱང་ཀི་སོགས་འགོག་སྲུང་ཐུབ་མཁན་གྱི་ཁྱི་དམིགས་བསལ་བ་ཞིག་རེད།
-
ཉེ་རྩོམ།
ཡིག་ཚགས།
བྱེད་ནུས།
Advertisements


text:
ཟླ་བྲལ་ཨ་དཀར་བོན་བསྟན་དར་རྒྱས་ཡུལ།། མདོ་སྨད་སྣང་ཞིག་གདུང་ལས་འཁྲུངས་བའི་སྟོན།། རྒྱལ་ཀུན་ངོ་བོ་མཚན་དཔེའི་ཡོན་ཏན་རྫོགས།། སངས་རྒྱས་མི་གཟུགས་སྤྲུལ་ལ་གསོལ་བ་འདེབས།།
སྐྱབས་མགོན་ཟླ་བ་རྒྱལ་མཚན་གྱི་རྣམ་ཐར་དད་པས་དང་བའི་བདེ་འདྲེན་བཞུགས།རྒྱལ་དང་དེ་སྲས་འཕགས་མཆོག་ཐུགས་བརྩེ་ས། །མི་མཇེད་གདུལ་ཞིང་འདུལ་སླད་རབ་བསྔགས་པ། །ཉི་འོག་འདི་ན་འགྲན་བྲལ་ཟླ་བའི་མཚན། །སྙན་གྲགས་ས་གསུམ་འགེགས་དེ་རྒྱལ་གྱུར་ཅིག །དམ་པ་ཁྱེད་ཀྱི་རྣམ་དཀར་མཛད་སྤྱོད་གང་། །མཐོང་ཐོས་དྲན་པ་ཙམ་གྱིས་སྙིང་ནས་ཀྱང་། །གདུངས་ཤུགས་དྲག་པོས་འདུན་པ་བསྐུལ་བའི་མཐུས། །བློ་གྲོས་སྤོབས་པ་རྒྱས་པར་བྱིན་གྱིས་རློབས། །རྗེ་བཙུན་ཉིད་ཀྱི་རྣམ་ཐར་ཇི་སྙེད་རྣམས། །ཁོ་བོ་ལྟ་བུས་སྲིད་མཐའི་བར་དུ་ཡང་། །བརྗོད་པར་ནུས་མིན་མདོར་ཙམ་གྲོས་འདེབས་འདི། །རྗེས་འཇུག་དྭངས་པ་འདྲེན་ཕྱིར་མཐོང་ཐོས་འགོད། །
དེ་ཡང་ཡང་སྐྱབས་མགོན་ཟླ་བ་རྒྱལ་མཚན་རིན་པོ་ཆེ་དེ་ཉིད་འགྲོ་དོན་ལ་བྱོན་ཚུལ་ནི། འཛམ་གླིང་ཡུལ་ཆེན་བཅོ་བརྒྱད་དུ་གྲགས་པའི་ས་གནས་མདོ་ཁམས་སྒང་དྲུག་ཨ་མདོའི་བྱེ་བྲག་ཟིང་ཆུ་ཁྲི་སྐྱང་གི་ཞིང་དུ། དམུ་གཤེན་དྲན་པ་ནམ་མཁས་བྱིན་གྱིས་བརླབས་པའི་ རིགས་རུས་དོ་འཕགས་ཆེན་པོའི་གདུང་ལས་ཡབ་སྣང་ཞིག་ནོར་བུ་དང་། ཡུམ་ཁ་སླེབ་ཟ་སྐྱུ་རིག་གཉིས་ཀྱི་སྲས་སུ་མེ་ཕོ་འབྲུག་གི་ལོར་སྐུ་བལྟམས་པའི་དུས་དང་དེའི་སྔོན་ལ་དགེ་མཚན་རྟགས་སྣ་ཚོགས་ཤར་བ་སྟེ། ནམ་མཁའ་ལ་གཞའ་འོད་འཕྲོ་བ། མཛེས་པའི་མེ་ཏོག་སྐྱེས་པ། མེ་ཏོག་གི་ཆར་བ་འབེབས་པ་སོགས་ཡོན་ཏན་དུ་མ་དང་ལྡན་ནོ། །སྐུ་ཡི་གཅེན་གཅུང་བཞི་ཡོད་པ་ལས། གཅིག་ཆུང་དུས་ནས་བདེ་ལྡན་ཞིང་དུ་མངོན་པར་འགྲོ་དོན་དུ་ཕེབས། གཅིག་ནི་མཚོ་སྔོན་ཕྱོགས་སུ་སེམས་ཅན་འདྲེན་སྟོན་དུ་ཕེབས། གཅིག་ནི་འཚོ་མཛད་སྨན་བླ་གཉིས་པ་ལྟ་བུའི་འགྲོ་ཀུན་གསོ་བར་མཛད། གཅིག་ནི་ཕྱི་རབས་དོན་དུ་གདུང་རྒྱུད་སྤེལ་བའི་དོན་དུ་མཛད་པར་སྐྱོང་། གཅིག་ནི་སྐྱབས་རྫེ་དམ་པ་གང་ཉིད་ཡིན་ཞིང་སྐུ་གཞོན་དུས་ནས་ཉོན་མོངས་ཆུང་བ། གཞན་དག་ལས་ཀྱང་ཤེས་རྒྱ་ཆེ་བ། སྙིང་བོ་རྣམ་གསུམ་ཡང་མ་བསླབ་རང་བརྡོལ་དུ་མཁྱེན་ཅིང་། སྐུ་ཕྲེང་མང་བོ་རྣམས་ཀྱང་སལེ་གསལ་ཞིང་གཞན་དང་མི་འདྲ་བར་མཛད་འཕྲིན་གང་ལའང་ཁྱད་པར་དུ་འཕག་པའོ། །རྗེ་མཆོག་ཆུང་དུས་གཞན་གྱི་བྱིས་པ་དང་མི་བརྩེ་བར་གདུང་སྤེལ་ཞེས་བྱ་བའི་ལུང་བ་ཁྲ་ཆེན་ཕུག་ཏུ་རིག་འཛིན་སྟོང་རྒྱུང་མཐུ་ཆེན་དང་། བླ་ཆེན་ཡབ་སྲས་གསུམ་སོགས་ཁ་ཆེ་བལ་བོད་ཀྱི་ཆས་རིགས་ཕྱོགས་དེར་མི་སྲིད་པའི་ཕྲུ་གུ་མགོ་དར་དཀར་གྱིས་དཀྲིས་པ། ལུས་ལ་དར་དཀར་གྱོན་པ། ཁ་སྐད་མི་གཅིག་པ་དང་སྐབས་དེ་ན་བྲག་ཕུག་ཞིག་གི་ནང་དུ་རྩེད་མོར་ཕེབས་ཤིང་གསོལ་ཟས་ཤིང་ཏོག་སྣ་ཚོགས་འདྲེན་པ་བྱེད་དོ། །ལྷ་ཕྲུག་དེ་རྣམས་དགོང་མོར་འགོ་མཇུག་ཏུ་རས་དཀར་གྱི་ཐུམ་པའི་མི་ཡོད་པ་ལ་ཆུང་ལུང་བའི་ཉག་ལས་ཐོན་ནས་འགྲོའོ། །རྗེ་མཆོག་དགོང་མོ་ཡུལ་དུ་བྱོན་དུས་རུམ་ནས་ཨ་རུ་དང་བ་རུ་རློན་པ་ཕྱུང་སྟེ་ཡབ་ཡུམ་ལ་གནང་།
ཡང་ཉིན་གཅིག་རི་ཁར་འབྱོན་པའི་ཁྲ་ཆུང་ལུང་བའི་ཆུ་འགོ་རུ་བཞུགསཤིང། ཀླུ་བདུད་ནག་པོ་དམ་ལ་བཏགས་ཤིང་རྗེས་སུ་བསྟན་པ་བསྲུང་ཞིང་། ཡུལ་ཁམས་ཐམས་ཅད་བདེ་ཞིང་སྐྱིད་པར་སྟེར་བའི་ཁས་བླངས་དམ་བཅའ་ཕོག གནས་དེར་བྲག་རྐོས་བར་དོ་གསར་དུ་བཏོན་ཅིང་ཞབས་རྗེས་ཅིག་ཡོད་པ་དེང་གི་དུས་སུའང་མཐོང་ཐོས་སུ་གྱུར་ཡོད། གཞན་ཡང་མི་མ་ཡིན་ལྷ་སྲིན་སྡེ་བརྒྱད་ཐམས་ཅད་དབང་དུ་བསྡུ་བ་དང་། འགྲོ་དྲུག་སེམས་ཅན་ཐམས་ཅད་སྣང་བར་ཟིལ་གྱིས་གནོན་པ་དང་། ཡུལ་མི་ཐམས་ཅད་དག་སྣང་དད་མོས་གུས་པ་བསྐྱེད་པ་དང་། ཡིད་ཆེས་ཤིང་མཐོང་ཐོས་དག་ལས་གྲོལ་བ་དང་། མཚན་དང་དཔེ་བྱད་ལྡན་ཞིང་ཡུལ་མི་ཀུན་གྱིས་ལྷའི་སྲས་པོ་འདྲ་བ་བརྗོད་ཅིང་མངོན་པར་བསྟོད། དེ་བར་དགོང་ལམ་ཞིག་ལའང་མཆོད་རྟེན་ཞིག་རོ་ཆེན་པོ་ཞིག་ཉམས་གསོས་མཛད་པ་དང་སྐུ་དཀར་ཕུལ་བ་དང་། ཡང་རེ་འགག་ཉི་ཟླའི་སྟེང་དུ་སྐུ་ཉིད་བཞུགས་པ་དང་། མཐའ་བསྐོར་རྒྱ་ཆེན་པོ་ལྷག་མ་ཡོད་པ་དང་། ཡང་རེ་འགར་ཟླ་བ་རང་གི་རུམ་ལ་འཛུལ་བ་ལ་སོགས་སྙམ་པ་བྱུང་ངོ་། །དེ་ནི་དོན་མ་འོངས་པར་གདན་ས་ཆེན་པོ་ཞིག་གསར་བཞེངས་བྱེད་དགོས་པའི་བརྡ་རུ་བསྟན། དེ་ནས་དགུང་ལོ་དྲུག་བདུན་མཚམས་བཞེས་དུས་སློབ་དཔོན་རུས་ཀྱི་གཅེན་པོ་དབོན་པོ་རིན་ཆེན་བྱ་བའི་སྐུ་མདུན་ནས་འབྲི་ཀློག་འདོན་གསུམ་སྦྱོང་བའི་ཚུལ་མཛད་དེ་རང་གྲོལ་དུ་མཁྱེན། དེ་ནས་དགུང་ལོ་བཅུ་གསུམ་བཞེས་དུས་སྣང་ཞིག་ཨ་ཁུ་ཤེས་རབ་བློ་གྲོས་དང་མཇལ། དེའི་མདུན་ནས་སྔོན་འགྲོའི་ཁྲིད་སོགས་ཞུས། ཨ་ཁུ་ནས་ཁྱོད་རང་གྲྭ་ས་རུ་ཕེབས་ནས་སྨན་རིའི་མཁན་པོ་ལ་ཞུས་དགོས་པ་ཡིན། ད་ནི་ཚ་བོ་ཁྱེད་ལ་བསྟན་པའི་སྒྲོན་མེ་སྤར་བའི་ཁྱད་དུ་མདོ་དྲི་མེད་ལ་སོགས་བཀའ་མདོ་མང་བོའི་དབང་ལུང་དགོས་ཚད་འདྲ་ཡང་། ད་ནི་ཨ་ཁུ་ལོ་རྒན་སྟོབས་ཀྱིས་ཆེར་མི་ཐུབ་པས། དེ་རིང་རྟེན་འབྲེལ་གྱི་ཁྱད་དུ་དང་བོ་མ་ཆེན་ཁྱོད་ཀྱིས་ཇ་ཁྱེར་ཤོག་གསུངས་ནས་ཁུ་དབོན་གཉིས་ཀ་བཞུགས། མཆོད་ཞལ་གསོལ་ཇས་བཀངས་ཏེ། མཛད་བཅུའི་ལུང་གསུང་བར་སྐད་ཅིག་གཅིག་ལ་ས་འགུལ་ཞིག་བྱུང་བས་རྟེན་འབྲེལ་གྱི་དགེ་མཚན་བརྟས། ཨ་ཁུ་ནས་ད་ལན་ཁྱོད་གང་དང་ཡང་མི་འདྲ་བར་རྟེན་འབྲེལ་རྒྱ་ཆེན་པོ་གོང་འཕེལ་དུ་ཡོང་ངེས་རེད། ཁྱེད་ལ་བསྟན་པའི་འགྲོ་དོན་རྒྱ་ཆེན་པོ་འཕེལ་བས། ས་སྟེང་ཁྱབ་ཞིང་འཇིག་རྟེན་གྱི་ཁམས་གཡོ་བ་ཙམ་འབྱུང་འདུག་གསུངས། །
དེ་ནས་ད་འཕོ་བ་སྦྱངས་དགོས་གསུངས་ཏེ་དང་པོ་རང་རྒྱུད་གྲོལ་ནས་གཞན་རྒྱུད་སྤེལ་དགོས་པས་ཟླ་བ་ལྔ་ཙམ་ལ་འཕོ་བ་སྦྱོང་དུ་བཅུག དེ་ནས་སྤྱི་བོར་ཁྲག་དང་ཆུ་སེར་རྒྱུན་ཆད་མེད་པར་བྱུང་། ཨ་ཁུ་ནས་ད་འཕོ་བའི་སྦྱང་མཚམས་བཞག་གསུངས་ནས་ཚེ་སྒྲུབ་སོགས་ལ་བརྩོན་པར་གྱིས་གསུངས་ནས་དྲན་པ་ཚེ་སྒྲུབ་ཀྱི་དབང་ལུང་གནང་། ཞབས་འཁོར་བ་རྣམས་ཀྱང་ངག་ནས་ད་ལན་དབོན་པོ་ཁྱོད། ཨ་ཁུའི་དྲུང་དུ་བཞུགས་ལ། འཕོ་བ་དང་གཞན་ཡང་ཡོན་ཏན་གང་ཟབ་ལ་སྦྱངས་པ་གྱིས་ཤིག ཨ་ཁུ་འདི་ལྟ་བུ་བླ་མ་བཙལ་ཀྱང་རྙེད་དཀའ་ཞིང་ཟེར། ཨ་ཁུ་ལེགས་པའི་ཡོན་ཏན་ཕུན་སུམ་ཚོགས་པ་བརྗོད་ལས་འདས། དེ་ནས་སོ་ཐར་གྱི་སྡོམ་པ་བྱེ་བྲག བསྙེན་གནས། དགེ་བསྙེན། གཙང་གཙུག་ལ་སོགས་པ་ཞུས་ཏེ་མཚན་ལ་གཡུང་དྲུང་བསྟན་འཛིན་དུ་གསོལ་བའི་ཚུལ་དང་ཁྲིམས་མིག་འབྲས་བཞིན་དུ་བསྲུངས། རྒྱུ་འབྲས་བདེན་རྫུན་ལ་ཞིབ་ཏུ་བརྩི། དཀོན་མཆོག་སློབ་དཔོན་རྒྱལ་པོའི་ཐེབ་ལྟར་བཀུར། ཡབ་ཡུམ་ལ་བྱམས་པ། དགེ་བ་ལ་དད་པ། ཅི་བྱེད་བསྟན་དོན་ལ་ཕན་སེམས་རྒྱ་ཆེན་པོ་དགོངས་པ་འཛིན་པ། གང་དག་གཞན་ལ་ཕན་པ་དང་བརྩེ་བའི་སྙིང་རྗེ་དང་ལྡན་ཅིང་། མཚན་དང་དཔེ་བྱད་རྫོགས་པའི་རྒྱལ་བའི་རྣམ་སྤྲུལ་ཡིན་ཏེ། ཡང་རེ་ཞིག་བྲག་དཀར་བྱ་རྒོད་དུ་ཕེབས་ཚེ་སྐྱང་སྤྲུལ་ནམ་མཁའ་རྒྱལ་མཚན་དང་མཇལ། སྙན་རྒྱུད་བཀའ་རྒྱུད་སྐོར་བཞི། གཙོ་མཆོག་རྣམ་འཇོམས་བོན་སྐྱོང་གསེར་ཐིག་བཅས་ཀྱི་དབང་ལུངས་ཞུས། གཞན་ཡང་ཨ་ཁུ་ནས་སུ་གང་ལ་བྱིན་མ་མྱོང་བས། ད་ལན་དབོན་པོ་ཁྱོད་ལ་ཕུལ་དགོས་པ་ཡིན་གསུངས་ནས། དྲན་པ་ཚེ་སྒྲུབ་ཀྱི་དབང་དང་ཚེ་རྫས་སྒྲུབ་ཆུ་ལ་སོགས་གནང་བས། ང་ཡིས་ཚེ་རིང་བ་འདིས་བྱིན་རླབས་ཡིན་གསུངས་སོ། །དེ་ནས་དགུང་ལོ་བཅོ་ལྔའི་སྟེང་རྒྱ་ནག་གླང་ཆེན་འགྱིང་རིར་ཞབས་སྐོར་དུ་ཕེབས་པས། སྐུ་ལབཙོག་གྲིབ་ཀྱིས་ཚ་བའི་ནད་འཚེ་བས་སྐབས། བླ་མ་ཚེ་དབང་རིག་འཛིན་སྐུ་མདོག་དཀར་པོ་ཕྱག་ན་བདུད་རྩིའི་བུམ་པ་བསྣམས་པའི་ཞལ་ནས། བུ་ཁྱོད་ཉོན་མོངས་མ་སྐྱེད་རིག་པ་གཏོད། །ཞང་ཞུང་ཡུལ་ནས་ཁྱོད་ཀྱི་སྒྲིབ་སེལ་དོན། །བདུད་རྩི་སྨན་མཆོད་འདི་ཡིས་སྒྲིབ་དག་ནས། །བདེ་སྟོང་ཡེ་ཤེས་རིགས་པ་གསལ་བར་ཤོག །གསུངས་སོ། སྔར་གྱི་སྐྱེ་འཕྲེང་འདི་ཡི་གོང་རོལ་རྒྱ་ནག་གྲོང་ཁྱེར་༼འོད་མའི་ཤན༽དུ་སྦས་པའི་རྣལ་འབྱོར་མཚན་ཅན་ཀུའུ་རུ་ཙི་ཞེས་འབོད་པ་ཞིག་སྐྱེ་བ་བཞེས་པའི་དེ་ཡི་མཛད་འཕྲིན་ཡོན་ཏན་ཐམས་ཅད་སལ་ལེ་གསལ་བར་མཁྱེན། དེ་ནས་སྣང་ཞིག་ཚུལ་ཁྲིམས་དབང་མཆོག་གི་དྲུང་དུ་མ་རྒྱུད་སངས་རྒྱས་རྒྱུད་གསུམ་དབང་ལུང་། སྤྱི་སྤུངས་སྐོར་གྱི་དབང་ལུང་དང་ཀློང་རྒྱས་དབང་ལུང་བོན་སྐྱོང་སྔོན་འགྲོ་བཅས་དང་། ཚེ་དབང་སྒྲུབ་སྐོར་བཅས་ཀྱི་དབང་ལུང་ཐོབ། ཡང་སྣང་ཞིག་བསྟན་འཛིན་དབང་འདུས་མདུན་ནས་མུན་སེལ་དབང་ལུང་ཐོབ། སྣང་ཞིག་ནམ་མཁའ་དབང་ལྡན་དྲུང་ནས་རྒྱ་བོད་སྲས་གསུམ་དབང་ལུང་ཐོབ། སྤྱང་སྤྲུལ་ཤེས་རབ་ཕུན་ཚོགས་དྲུང་དུ་དྲན་པ་ཚེ་སྒྲུབ་སྐོར་དང་ཚེ་དབང་གཞུང་བཞིའི་དབང་ལུང་བཅས་ཐོབ། སྐྱང་ཚང་བསྟན་པ་དར་རྒྱས་དྲུང་ནས་གསང་དྲག་སྐོར། དབལ་གསས་ཁྱུང་ནག་སྐོར་གྱིདབང་ལུང་ཐོབ། དེ་ནས་དགུང་ལོ་བཅུ་བདུན་བར་སྐབས་་སུ་གཙང་ཕྱོགས་སུ་བྲོས་ཐབས་ལན་གཉིས་ཙམ་དུ་ཕྱིན་ཀྱང་ནང་མིས་ཕྱིར་གདན་འདྲེན་ཞུས། དགུང་ལོ་བཅོ་བརྒྱད་དེར། དབུས་གཙང་དུ་ཕེབས་ཆིབས་དྲེའུ་ཞབས་འཁོར་མགྲོན་མང་བོ་དང་། ཕྱག་རྫས་ལའང་གསེར་དངུལ་གོས་ཆེན་རྡོག་སྒྲིག་ཉེར་གཉིས་༼ཁྲི་འདུ་ཧྲུབ་༽ཀྱི་བཀའ་ཤོག་ལམ་ཡིག་སོགས་བསྣམས་ནས་ཕེབས་ཏེ་ཟླ་དགུའི་ནང་ཀོང་བོ་བོན་རི་ལ་འབྱོར་ནས་དེ་ཕྱོགས་ཀྱི་རི་ཁྲོད་བླ་མ་རྟེན་གསུམ་དང་དགུ་གཏོར་ལ་སོགས་མཇལ།
དེ་ནས་དབུས་གཙང་གནས་སུ་ཡར་ཕེབས་པ་ཐོག་མར་བདེ་ཆེན་དབུས་ཀྱི་ལྷའི་གདན་ས་ཆེན་པོ་རུ་ཕེབས། དེ་ནས་འཛམ་གླིང་ཞིང་འདིར་མངོན་པར་འཕགས་པ་བསྟན་པའི་ཞིང་ཁམས་མཆོག་ཏུ་གྱུར་པ་དཔལ་ལྡན་བཀྲ་ཤིས་སྨན་རིར་ཕེབས། སྟོང་རྒྱུང་མངོན་བྱོན་མཁན་ཆེན་ཤེས་རབ་དགོངས་རྒྱལ་མཇལ་ནས་རབ་བྱུང་གི་སྡོམ་པ་ཞུས། མཚན་བསོད་ནམས་རྒྱལ་མཚན་དུ་གསོལ། དེ་ནས་མགྲོན་གྲོགས་དང་བཅས་གནས་བསྐོར་ཐོ་ལམ་པ་ཙམ་བྱས། མགྲོན་གྲོགས་རྣམས་ཕ་ཡུལ་དུ་ཕེབས་དགོས་ཀྱིས་ནན་ཏན་ཞུས་ཀྱང་མ་གསན་ཏེ། དེའི་ནང་བླ་མ་དང་གྲྭ་རེ་འགའ་ལ་ཕར་གསུངས་ཏེ། ཕ་ཡུལ་མཐའ་འཁོབ་དེར་སོང་བ་ཅི་བྱེད་དོན་མེད་དོ། འདི་ཁར་རང་རེ་ཀུན་ལྷན་དུ་བཞུགས་ལ་བསྟན་པ་ལ་ཕན་ཐོག་རེ་ཡོང་གསུངས་ཀྱང་མགྲོན་གྲོགས་རྣམས་ཀྱིས་མ་གསན་པ་ཕྱིར་ལོག སྐྱབས་རྗེས་གྲོགས་རྣམས་ཀྱི་བསླུ་ཚིག་ལ་མ་གསན་ནས་སྨན་རིའི་ཟུར་བོ་ཁང་དུ་བཞུགས་ནས། དགོན་པའི་ཕྱི་ནང་བར་གསུམ་གྱི་སྒྲིགས་ཁྲིམ་སོགས་ཚུལ་བཞིན་དུ་བསྲུངས་ཏེ། དཀྱིལ་འཁོར་ཕྱི་ནང་གསང་གསུམ་གྱི་ཐིག་ཚོན་དང་གྱེར་དབྱངས་འཕྲིན་ལས་བརྡུང་འབུད་གཏོར་བཟོ་འཆམ་ལ་སོགས་སྦྱངས་ཏེ་ཐུགས་སུ་ཆུད་པར་མཛད། དེ་ནས་གངས་རིན་པོ་ཆེའི་ཞབས་བསྐོར་དུ་ཕེབས། ཕྱིར་སྨན་རིར་ཕེབས་པ་དང་སྐྱབས་རྗེ་མཁན་རིན་པོ་ཆེ་ནས་ཁྱོད་སྐྱིད་མཚལ་དུ་མཚན་ཉིད་སྦྱོང་ལ་སོང་ཞིག་ཞེས་བཀའ་སྤྱི་བོར་བབས་ནས། ཨ་མདོ་ཁང་ཚན་ཅི་བྱེད་བཀའ་འདྲི་ཞུས་པར། དགེ་རྒན་འགའ་རེ་ནས་ཁྱོད་མཚན་ཉིད་སྦྱང་ན་མི་ཤེས། ཁྱོད་རང་ད་དུང་འཕྲིན་ལས་ཅུང་ཞིག་སྦྱོང་ལ་ཕ་ཡུལ་དུ་སོང་ཞིག ཨ་མདོ་བྱ་བ་འདི་དེ་སྔ་སྨན་རིའི་མཁན་པོར་འཁོར་བ་ཡེ་མ་གོ། ཁྱོད་རང་དོན་ཅིག་རྙེད་པ་ཨེ་ཡོང་གསུངས་པས། ཡང་དགེ་རྒན་ལྡོང་ཕྲུག་ནས་ཨ་ཁྱོད་སྣང་ཞིག་དབོན་པོ་ནས་མཚན་ཉིད་མི་ཤེས་པ་དང་། སྨན་རིའི་མཁན་པོར་མི་ཡོང་བ་ཁྱོད་ཅི་ཤེས། ཁྱོད་དང་ང་གཉིས་གང་ཡང་མི་ཤེས་པས་ཁ་རོག་སྡོད་ཅིག དབོན་པོ་ཁྱོད་རང་ཡང་ཕ་ཡུལ་མཐའ་འཁོབ་དེར་སོང་ནས་ཅི་བྱེད་འགྲོ་མི་དགོས། ཁྱོད་རང་མཁན་རིན་པོ་ཆེའི་བཀའ་ཉོན་ལ་མཚན་ཉིད་ཕུལ་དུ་ཕྱིན་པ་གྱིས་ཤིག ཟས་གོས་མེད་ཀྱང་ཐབས་ཀྱིས་འགྲིགས་ཡོང་གསུངས་པ་ལ་ཉན་ཏེ། ཆོས་སྡེ་ཆེན་པོ་འབྲས་ཡུལ་སྐྱིད་མཚལ་དུ་ཕེབས་ནས་མཁན་པོ་སྐལ་བཟང་ཆོས་འཕེལ་དང་དཔོན་སློབ་མཇལ་སྣང་ལྷ་དར་དྲི་མེད་དྲངས་ཏེ་མདུན་སར་བཞུགས་པར་མཛད། མཚན་ཉིད་དགེ་རྒན་དུ་བསྟེན། དེ་སྐབས་ཀྱང་སྐྱིད་མཚལ་དུ་བཞུགས་ཏེ་ཟས་གོས་ངན་ངན་ཙམ་གྱི་སྒོ་ནས་སློབ་གཉེར་བརྩོན། སྐབས་ཤིག་མཆེད་གྲོགས་ཚུལ་ཁྲིམས་འོད་ཟེར་དང་མཉམ་དུ་སྨན་རིའི་སྐྱིད་མཚལ་བར་དུ་ཡར་འགྲོ་མར་འགྲོ་བྱེད་སྐབས་ཚུལ་ཁྲིམས་འོད་ཟེར་ལགས་ཕར་ཁ་འདི་ན་མི་རྣམས་ཀྱིས་དགོན་པ་ཞིག་ཆགས་ཟེར་སྲོལ་སྣང་བས། ས་ཡང་སྐྱིད་འདུག་ངེད་གཉིས་ཕ་ཁ་རུ་ལྟད་མོ་བལྟ་ལ་ཨེ་འགྲོ་གསུངས་པས་ལན་ལ། ཁ་རོག་སྡོད་ཅིག་ངེད་གཉིས་ལ་རྩམ་པ་ཟ་རྒྱུ་དང་ལུས་ལ་གྱོན་རྒྱུ་མེད་པས། དགོན་པ་ཅི་འདྲ་ཞིག་གིས་རྒྱག ཕར་ཁར་མི་འགྲོ་སྨན་རིར་འགྲོ་ཟེར། ཡང་ཁྱོད་དགོན་པ་རྒྱབ་ན་ང་ཡང་དགོན་པ་ཅིག་རྒྱག་ཟེར་ཞིང་ང་རྒྱལ་གྱིས་སྨྲས། དེའི་བར་སྨན་རིའི་དགེ་རྒན་རེ་འགའ་ལ་སྤག་སྐམ་དང་གསོལ་ཞག་རྣམས་སློང་ནས། སྐྱིད་མཚལ་དུ་མང་ཇ་སྐབས་སུ་སྤག་སྐམ་བཞེས་ཚ་བྱས། ཤིང་སེ་བ་དང་ཁམ་ཤིང་ཤུན་པ་བཅས་བཤུག་ནས་གསོལ་ཇ་བྱས། སྐབས་རེ་མཚན་ཉིད་དགེ་རྒན་ནས་མང་ཇ་ཙམ་ རེ་ཡོད་དུས་རྩམ་པ་ཕྲན་བུ་རེ་འདུག འཇམ་དབྱངས་དང་དབྱངས་ཅན་སྒྲ་དབྱངས་རྒྱལ་མོ་བསྒྲུབས་པའི་རྟགས་ལ་ཞལ་ནས་མེ་དཔུང་འབར་བ། ལག་ན་རལ་གྲི་རྣོན་པོ་བཟུང་བ་དང་། ལུས་ལ་ཉི་ཟླ་འཐིམ་པ་སོགས་རྨིས། ཙན་དན་གྱི་སྒྲ་དབྱངས་རྒྱལ་མོ་སྐུ་དཔེ་དེ་དུས་གསུངས་བྱོན་པའོ། །
རྒྱལ་ཆེན་ཤེལ་ཁྲབ་ལ་སོགས་ལུས་དང་གྲིབ་མ་བཞིན་དུ་འཁོར། སྨན་རིའི་མཁན་ཆེན་བསོད་ནམས་བློ་གྲོས་མདུན་ནས་གསང་སེམས་ཁྲིད་ཀྱི་སྔོན་འགྲོ་དངོས་གཞི་ཨ་ཁྲིད་དབང་ལུང་རྫོགས་པར་གསན་བསམ་མཛད། སྐྱིད་མཚལ་དུ་མཚན་ཉིད་སྡུད་གྲྭ་ཚན་པ་ལེའུ་བཅོ་བརྒྱད་དང་རྩ་གཞུང་འདུལ་བ། མངོན་པ་མཛོད། ཚད་མ། ཤེར་ཕྱིན། དབུ་མ་སོགས་རྒྱུག་འབུལ་མཐར་ཕྱིན་པ་མཛད་པས་སྙན་གྲགས་ཀྱི་བ་དན་དགུང་ལ་རེགས་པར་གྱུར། མཚན་ཉིད་ཚང་མ་ལ་སོགས་ལུང་ཡང་ཐོབ། གཞུག་ལ་བོད་དང་བོད་ཆེན་སྟོད་སྨད་བར་གསུམ་ནས་འབུལ་སྦྱོར་རིམ་པ་ཇེ་དྲག་ཏུ་སོང་། རང་ལོ་ཉེར་ལྔ་ལྕགས་འབྲུག་ལོ་ས་སྐྱའི་གཙུག་ལག་ཁང་དུ་རབ་འབྱམས་མཚན་བཏགས་བཞེངས་པའི་ཉིན་ལྔ་ལ་རྩོད་སྒྲ་བྱས་པས་མཁས་མང་གིས་སྤྱི་བོ་བླ་རུ་བཀུར་བའོ། །དེ་ནས་སྨན་རིའི་མཁན་རིན་པོ་ཆེའི་མདུན་ནས་དག་པ་དྲང་སྲོང་གི་ཁྲིམས་ཉིས་བརྒྱ་ལྔ་བཅུ་ཞུས་ནས་ལོ་དགུའི་བར་དུ་ཉིན་རེ་གུང་ཚིགས་ཙམ་མ་གཏོགས། དེ་མིན་ཤ་དང་ཆང་དུས་མིན་ཁ་ཟས་ལྤགས་ཤུན་གོས་ལ་སོགས་སྤངས་པར་མཛད། སྔ་ཕྱི་ཐམས་ཅད་དབང་ལུང་ཐོབ་གྲངས་གཞན་རྣམ་ཐར་རྒྱས་པར་གསལ། དེ་ནས་སྐྱིད་གྲོང་དང་བལ་ཡུལ་ཕེབས་སྐབས་ཆུང་དུས་རང་ཡུལ་གདུང་སྤེལ་ཁྲ་ཆེན་བྲག་ཕུག་ཏུ་ལྷ་ཕྲུག་དེ་རྣམས་ཇི་བཞིན་ལྟ་བ་མངོན་སུམ་དུ་བལ་མི་རྣམས་དང་ཨ་སུ་རའི་བྲག་ཕུག་དང་་དངོས་སུ་མཉམ་པ་གསུངས། ཨ་སུ་རའི་བྲག་ཕུག་ལ་ཞག་རེ་འགའ་བཞུགས། གནས་འཕགས་པ་ཤིང་ཀུན་སོགས་ལ་གནས་མཇལ་བྱས། དེ་ནས་ཕྱིར་འཁོར་ཏེ། མང་མཁར་ལྕགས་འཕྲང་། གྲུབ་ཐོབ་ཐང་རྟོགས་རྒྱལ་པོའི་གདན་ས་རི་བོ་ཆེ། ཤེལ་དཀར་དགོན། ས་སྐྱ་སོགས་ལ་ཕེབས་ནས་བཞུགས། ཤེལ་དཀར་དགོན་དུ་མ་ཕེབས་གོང་དུ་ཞབས་ཞུ་ལ་གསུངས་ཏེ། ངའི་སྐྱེ་བ་སྔོན་མ་ཅིག་ལ་ཤེལ་དཀར་དགོན་པའི་དགེ་སློང་ཅིག་གི་སྐྱེ་བ་བཞེས་པས། དགོན་པ་ཆགས་ལུགས་དང་། བཞུགས་ས་གྲྭ་ཤག་ཆེ་ཆུང་སྒོ་ཕྱོགས་གཏད་ལ་སོགས་ཞིབ་གསུངས་ནས། ཕྱི་ཉིན་དེ་རུ་འབྱོར་སྐབས་གོང་གསུངས་ཇི་ལྟ་བར་བཞིན་དགོན་པར་མཇལ་དུས་ཡོད། དགེ་སློང་མཁས་གྲུབ་སྨྲ་བའི་དབང་བོ་དཔལ་ལྡན་སེང་གེ་དེ་ཉིད་ཀྱི་ལེགས་པའི་ཡོན་ཏན་དང་། འཕྲིན་ལས་ཐམས་ཅད་སལ་ལེ་གསལ་བར་ཤར། དེ་ནས་འབྲིག་མཚམས་མཐའ་དཀར་དང་། མཚོ་རྔ་བྲག་དཀར། གདོང་ནག་གི་གནས་ལ་སོགས་ལ་བཞུགས། ཆུང་དུས་རང་ཡུལ་དུ་ལྷ་ཕྲུག་དང་རྩེད་ཞིང་མཐར་ལྷ་ཕྲུག་རྣམས་ཕྱིར་འགྲོ་བའི་ལ་ཉག་སྟེ་འབྲིག་མཚམས་ལ་ཉག་སྟེ་མངོན་སུམ་སྣང་གསུངས། སྐུ་འཕྲེང་གཅིག་རྣལ་འབྱོར་བྱ་བཏང་བློ་གྲོས་བྱ་བ་གཅིག་གི་སྐྱེ་བ་བཞེས་པས། དེའི་མཛད་སྤྱོད་དང་སའི་གནས་ལུགས་ཡུལ་མི་གྲོང་སྡེ་རྣམས་ཞིབ་པར་གསུངས། དགོངས་པའི་ཉམས་ལེན་སྒོམ་སྒྲུབ་བྱས་པའི་སྐབས་མགུར་སོགས་གསུངས་ཡོད། གནས་རི་གང་བཟང་ཕྲ་རགས་ཐམས་ཅད་ལ་ཟླ་ཞག་མང་པོ་བཞུགས་ནས་ཚོགས་འཁོར་དང་ཡི་དམ་གྱི་བསྒྲུབ་པ། ཐེག་ཆེན་ཉམས་ལེན་གྱི་བཅད་རྒྱ་ཟབ་མོ་ལ་སོགས་གྲངས་མང་བསམ་ལས་འདས་པ་གྲུབ།
ཡང་རེ་ཞིག་སྟོད་དང་རར་འགྲོ་དོན་དུ་ཕེབས་པས་འབྲོག་པ་ཞིག་དང་འཕྲད། འབྲོག་པས་འདི་སྐད་ཞུས་ཏེ། ཁྱེད་རྣམས་ཡུལ་གང་ནས་ཡིན་ད་གང་དུ་འགྲོ། ཆོས་ལུགས་གང་སྤྱོད་སྐུ་དོན་ཅི་ལགས། ཚོང་གང་ཡོད། ཅེས་ཞུས་པས། ལན་དུ་ངེད་རྣམས་འདིར་འགྲོ་བར། དོན་གནས་བསྐོར་དང་གདུལ་བྱ་ལ། ཆོས་ལུགས་གཡུང་དྲུང་བོན་གྱི་ལུགས། ཡུལ་ནི་ཐག་རིང་ཨ་མདོ་ན། ཨ་ཀྱོ་ཚོང་ལ་འཚོགས་པ་མེད། གསུངས་པའི་ལན་ལ་དེ་སྐད་གསུངས། ཁྱོད་རྣམས་བླ་མ་གང་། གདུང་རུས་ལ་སོགས་གང་ཡིན་ཞུས། བསོད་ནམས་ཡེ་ཤེས་ཀྱིས་ལན་གསུངས་ཏེ། ཕ་ཡུལ་བླ་མ་ཆེ་ཁག་ཡིན། གདུང་རུས་སྣང་ཞིག་བྱ་བ་ཡིན། གསུངས་པས་ལན་ལ་འདི་ཞུས་ཏེ། བླ་མ་ཁྱེད་སྐུ་གཟུགས་མདོག་ངན་པ། ཞལ་ལ་མདངས་མེད་པ། ཕྱག་དཔུང་པད་གས་པ། ཞབས་དང་སེན་པོ་རྣམས་འཕྲུག་སོའི་ཁ་ལྟ་བུ། བྱ་རྐང་ལྟར་ཕྲ་བ། དབང་བོའི་བུ་ག་རྣམས་གཏིང་དུ་ཟབ་རིང་བ། དགུན་ངོ་ལ་ལྤགས་ཤུན་གོས་མེད་པ། བཟའ་གྱོན་མི་བྲ་བས། ཅི་རེད་ཞུས། ལན་ལ། མཁན་ཆེན་བསོད་ནམས་བློ་གྲོས་མདུན་དྲང་སྲོང་ཁྲིམས་ཆེན་སྡོམ་པ་ཞུས། ལོ་དགུ་བར་དུ་ཁས་ཆེན་ལ། ཉིན་རེ་གུང་ཚིགས་ཙམ་མ་གཏོགས་གཞན་ཡང་ཤ་ཆང་ལྤགས་རིགས་དང་། དུས་མིན་ཁ་ཟས་དྲག་པོ་དང་། ལྤགས་རིགས་གོས་དང་ཕུ་དུང་གྱོན། མ་ལུས་སྤངས་པས་དཀའ་ཐུབ་ཡིན། ཁས་བླངས་ཚིག་སྐྱོན་ཕྲ་མོ་ཙམ། མ་འདའ་བསྒྲུབས་པ་འདི་ཡིན་ནོ། །གསུངས་པས་སྦྱིན་བདག་དེས་མོས་པའི་དད་པ་དྲག་པོའི་སྒོ་ནས་ཕྱག་བཙལ་ཏེ་འདི་སྐད་ཞུས། སྐྱབས་སུ་མཆིའོ། །ཕྱག་ཡང་བཙལ་ལོ། །ཐུགས་རྗེས་བཟུང་ངོ། །འགྲོ་བ་དྲང་སྲོང་ཁྱེད་རྣམས་སང་ཉིན་བདག་ལ་རིམ་གྲོ་ཞིག་དགོས་པ་དེར་ཕེབས་འཚལ། སྦྱིན་བདག་ཕོ་མོ་རྣམས་དད་གུས་ཆེན་པོའི་ཡོད་པ་ཚོགས་ལ་བོན་སྦྱིན་རྒྱ་ཆེན་པོར་གནང་། དེ་ནས་མར་སྨན་རི་ལ་ཕེབས། ཟླ་བ་རྒྱལ་མཚན་བྱ་བ་གྲགས་པ་ནི་རིག་འཛིན་མཁའ་འགྲོ་དང་ཤེས་རབ་བློ་འཕེལ་གྱིས་གསང་མཚན་ཕུལ་བ་ཡིན་ནོ། །
དེ་ནས་རུ་ལག་སྟེང་དུ་ས་སྐོར་ལ་འགྲོ་བའི་གྲབས་བྱེད་ཅིག དུས་རྒྱུན་ཁྱོད་ལ་རྫུ་འཕྲུལ་གྲུབ་རྟགས་ཞབས་རྗེས་སོགས་ཡོང་བ་འདུག་ཀྱང་སྐུ་ཚེ་ལ་གནོད་པ་མ་བྱེད་ཅིག ཅེས་བཀའ་ཕེབས་པ་ལ་བརྟེན། ཨ་མདོ་ཁང་གི་དགེ་རྒན་བསོད་ནམས་ཚུལ་ཁྲིམས་རྟ་ར་རིན་ཆེན་བཅས་ས་སྐོར་ལ་འགྲོ་བའི་གྲབས་བྱས་སོ། །དེ་ནས་གཙང་བོད་ཀྱི་གཡས་རུ་འོ་ཡུག་ས་མདོར། རུ་ལག་སྟེང་དུ་ས་རྟགས་བཞག་ས་ལ་ཕེབས་པས། ས་ཡི་སྟེང་གསོལ་ཇ་གང་བོ་ཅིག་བསྐོར་ནས་མཆོད་སྐབས། བོད་པ་ཅིག་བྱུང་བས་སྐྱབས་རྗེ་ནས་མི་དེར་གསུངས་པ། ཇོ་ཇོ་ཕྱག་ཕེབས། ཇོ་ཇོ་ཁྱེད་ཀྱི་གྲོང་མིང་ལ་ཅི་ཟེར། ཁྱེད་རང་མིང་ལ་ཅི་ཟེར། ཁྱོད་འདི་རུ་ཡོང་ཆེད་ཅི་ཡོད་ཅེས་དྲིས་པས། མི་དེས་ཞུ་བ་བདག་གི་གྲོང་མིང་ནི་གནས་གསར་ཟེར་གིན་ཡོད། བདག་རང་མིང་ནི་སྐལ་བཟང་བསམ་འགྲུབ་ཟེར་གིན་ཡོད། འདི་རུ་ཡོང་བའི་དོན་ནི་ཁང་བའི་རྒྱུ་ཆ་དབྱུག་པ་ཚོང་རྒྱུ་ཡོད་ལགས། ཁྱོད་རྣམས་འདི་རུ་ཕེབས་པ་སྐུ་དོན་ཅི། ཁྱོད་རྣམས་ཚོང་ཟོག་ཨེ་ཡོད། ཚོང་གི་རིན་ལ་དབྱུག་པ་ཨེ་ལེན། ཅེས་ཞུས་པས། དེ་ནི་ཤིན་ཏུ་རྟེན་འབྲེལ་རང་ཤུགས་ཀྱིས་འགྲིགས་བྱུང་བའི་ཤིན་ཏུ་བཟང་བོ་ལེགས་པའི་ཡོན་ཏན་ནི་སྐལ་བར་སྒྲིབ་ཏུ་མེད་པ་ཤར་ཏེ། དང་པོ་དེ་གནས་གསར་དང་། གཉིས་པ་མི་མིང་སྐལ་བཟང་བསམ་འགྲུབ། གསུམ་པ་ཚོང་ལ་དབྱུག་པ་ཨེ་ཉོ་ཟེར་བ་འདི་བཟང་སྟེ། སྐལ་བཟང་བསམ་འགྲུབ་མགྲོན་དུ་བོས། ཟས་ཀྱིས་ཚིམ་པར་བྱས་ནས་དཀར་མངར་ཤིང་ཏོག་མང་པོ་སྦྱིན། བྷན་དྷའི་འཕྲེང་བ་གཡུ་བྱུས་བརྒྱན་པ་དངུལ་ཊམ་སྲང་བཅོ་བརྒྱད་རིན་སྤྲད་དེ་ཤིང་ཆ་དབྱུག་པ་ཉོས། ཕྱོགས་བཞི་མཚམས་བརྒྱད་དུ་ཐོ་བཙུགས་བཀྲ་ཤིས་དགེ་ལེགས་ཡོན་ཏན་ཕུན་སུམ་ཚོགས་པའི་སྨོན་ལམ་རྒྱ་ཆེན་པོ་བཏབ་ཅིང་ཞག་ཅིག་བཞུགས་པར། དེར་མཚུངས་གཞན་གྱིས་ཁ་སྨྲར་བཟང་བོ་བཏགས་ཏེ། ལ་ལས་འགྲོ་བ་འདྲེན་པའི་བླ་མ་མི་འདྲ་བ་ཞིག་ཕེབས་འདུག་གོ་ཟེར། ལ་ལས་ནད་ལས་སྐྱོབས་པའི་སྨན་པ་ཅིག་རྡོ་སྨན་བསྒྲུབ་པ་ལ་ཕེབས་འདུག་གོ་ཟེར། ལ་ལས་དགོས་འདོད་མ་ལུས་ཡོད་པའི་ཚོང་དཔོན་ཅིག་ཕེབས་འདུག་གོ་ཟེར། ལ་ལས་ཡོན་ཏན་ཕུན་སུམ་ཚོགས་པ་མཚན་ཉིད་བཀའ་རབ་འབྱམས་པ་དགེ་བའི་བཤེས་གཉེན་ཆེན་པོ་གཅིག་གཞན་དག་ལ་དགག་སྒྲུབ་རྩོད་པ་འགྲན་པ་ལ་ཕེབས་འདུག་གོ་ཟེར་ཞིང་། མིང་ཅི་རིགས་སྣ་ཚོགས་བཏག་ཅིང་རྟེན་འབྲེལ་རྒྱ་ཆེན་པོ་བྱུང་བས། སྔ་དྲོ་སྐལ་བཟང་བསམ་འགྲུབ་ཀྱིས་དབྱུག་པ་ཅིག་ཁུར་བྱུང་བས་དེར་ས་མིག་དུར་ཁྲོད་དུ་སྦས། དབྱུག་བདག་གིས་དགའ་མགུལ་ཚིམས་པའི་ངང་ནས་སྨོན་ལམ་བཟང་པོ་ཡང་བྱེད་སོང་ངོ་། །དེ་དུས་བླ་མ་རིག་འཛིན་མཁའ་འགྲོ་བོན་སྐྱོང་ཐམས་ཅད་ཀྱི་ཞལ་གཟིགས་ཤིང་དུས་གཅིག་ལ་སྙན་རྒྱུད་ལུང་བསྟན་འདི་ལྟར། ཨང་ཀི་གནམ་དང་ལྡན་བའི་བསམ། །ཡེ་ཉིད་ཉིད་ཀྱི་ཁྱོད་ལ་བསྟོད། །བ་བཀྲལ་བབ་མོ་འདི་ལུགས་ལ། །རེ་བ་གོ་ཅིག་ཨེ་ནམ་གནམ། །ལ་ལ་ཡ་བའི་ལྟ་བ་ལ། །མ་མ་ཁྲོལ་གྱི་དགོངས་པ་ཡིན། །ལྷག་ལྷག་འབར་བའི་བསྟན་པ་འདི། །དར་དར་ཡིན་པས་དུས་ལ་བབས། །རྒྱས་རྒྱས་ཡིན་པས་ཐུགས་ལ་བརྩོན། །ཤར་ཤར་ཡིན་པས་སྟོད་སྨད་ནས། །འཆར་ལོ་ཡིན་པས་ཏ་ར་འཛོམས། །སྒྲ་ཡི་རྒྱལ་བོ་ཀུ་ར་འཇོམས། །མཆོག་གསུམ་མཁའ་འགྲོའི་གསུངས་ལུང་བཞིན། །དད་ལྡན་ཁྱོད་ཀྱི་སེམས་ལ་ཞོག །ཞེས་གསུངས་སོ། །ཞག་གཉིས་བཞུགས་ནས་སྨན་རིར་ཕེབས། དེ་ནས་སྟོད་དང་རར་འགྲོ་དོན་ལ་ཕེབས་ནས་ལྷ་སྲིན་སྡེ་བརྒྱད་ཐམས་ཅད་བཀའ་འོག་བཙུད་ནས་བོན་ལ་ཉོན་ཅིང་དམ་བཅའ་མཛད། ཞལ་བྱང་ལས། སྣང་བ་དབང་དུ་འདུས་པ་ཡིན། སྣང་ཞིག་ཐོག་མེད་བྱ་བ་འབྱུང་། ཞེས་ལུང་གིས་གྲུབ་སྟེ་གསང་མཚན་གཅིག་ལ་སྣང་ཞིག་ཐོག་མེད་དུ་གྲགས་སོ། དེ་ནས་རྒྱལ་བ་སྨན་རི་མཁས་ཆེན་ཤེས་རབ་དགོངས་རྒྱལ་ནས་འདི་ལོ་ཟླ་བ་དགུ་པ་ལས་མི་འགྱང་བར། གདན་ས་ཆེན་པོ་གསར་བསྐྲུན་བྱེད་འགོ་དུས་ལ་བབ་པ་ཡིན་པས་མྱུར་དུ་ཕེབས་དགོས་ཀྱིས་བཀའ་བབས། དེ་ནས་མར་དགོན་གསར་འདེབས་གནས་ལ་ཕེབས་ནས་ཡུལ་སས་ལུང་བསྟན་ཏེ་བླ་བྲང་རྒྱབ་པའི་ས་མིག་དང་གཞན་ལྷ་ཁང་སོ་སོར་བཞེངས་སའི་གནས་རྣམས་ལུང་བསྟན། ཀུན་འདུས་ལུང་བསྟན་ཆེན་མོ་ལས། ཚད་མེད་ཐུགས་རྗེས་སྤྲུལ་བ་ལས། །བླ་མ་ཟླ་བའི་མཚན་ཅན་འབྱུང་། །བཀའ་རྟགས་དཔའ་བོ་ཡིག་འབྲུ་དང་། །བཀྲ་ཤིས་རྫས་བརྒྱད་ཚངས་པའོ། །གདུལ་བྱ་བསྟན་པ་གཙང་དུ་དར། །ཞེས་དང་། སྲིད་པའི་ལུང་བསྟན་ལས། སྣང་བ་དབང་དུ་བསྡུས་པ་ཡིས། །སྣང་ཞིག་ཐོག་མེད་བྱ་བ་འབྱུང་། །ཁྲི་ཕྲག་གཅིག་གི་ལྷ་སྡེ་ཆགས། །དེ་དུས་བདུལ་བའི་བསྟན་པ་དར། །ཞེས་དང་། དྲན་པའི་ཞལ་བྱང་ཟང་གཏེར་ཆེན་པོ་ལས། བོད་དབུས་འོ་ཡུག་ས་མདའ་རུ། བོན་གྱི་འདུ་གནས་ཆེན་པོ་ཆགས། སྣང་བ་དབང་དུ་བསྡུས་པ་ཡི། སྣང་ཞིག་ཐོག་མེད་བྱ་བ་འབྱུང་། ཁྲི་ཕྲག་གྲངས་བའི་ལྷ་སྡེ་ཆགས། མདོ་སྡེ་རྣམས་ཀྱི་བསྟན་པར་དར། །ཞེས་དང་། བཀའ་ཐང་ཤེལ་བྲག་ལས། ཤང་དང་འོ་ཡུལ་ལུང་པ་མདའ་མཚམས་སུ། །འཕགས་པའི་བོན་བསྟན་ཆགས་པའི་དར་ཞིང་རྒྱས། །ཆོས་བསྟན་མང་འཁྲུག་ཁྱེད་པའི་དེ་དུས་དར། །ཞེས་གསུངས་སོ། །ཞེས་ཕྱི་རབས་བོན་གྱི་གཙུག་རྒྱན་གདན་ས་དགོན་སྡེ་ཆེན་པོ་དཔལ་ལྡན་རྣམ་རྒྱལ་ཀུན་གྲགས་གླིང་དགོན་གསར་བསྐྲུན་ཆོག་པའི་གླིང་དཀར་རྫོང་ནས་བཀའ་ཤོག་ཕྱག་ཐམ་སྦྲེལ་མ་ཐོབ།
དེ་ནས་དགོན་འདི་ལ་འཆད་རྩོད་རྩོམ་གསུམ་དང་སྒོམ་སྒྲུབ་ཉམས་ལེན་སོགས་གྲྭ་མང་ཀུན་ལ་མཛད་པ་སྐྱོངས་ཞིང་བཞུགས། རེ་ཞིག་གདན་སར་མཁན་རིན་པོ་ཆེ་ཉི་མ་བསྟན་འཛིན་ཕེབས་ནས་འཚོགས་ཁང་ཆེན་མོ་དང་ལྷ་ཁང་སོགས་ལ་མངའ་དབུལ་རབ་གནས་སོགས་མཛད་པས་བཀྲ་ཤིས་པའི་རྟགས་མང་བོ་བྱུང་ངོ་། བླ་བྲང་ནས་མེ་རི་དབང་དང་ལུང་སོགས་གང་མང་གནང་། དེ་ནས་དགུང་ལོ་དྲུག་ཅུ་རེ་བདུན་ཆུ་ཁྱི་ལོའི་དགུན་ཟླ་འབྲིང་བོ་ཚེས་བརྒྱད་ཉིན་གུང་རྟ་ལ་ལྷའི་གཞལ་ཡས་བསོད་ནམས་ལྷུན་པོའི་ཁང་། ཕོ་བྲང་ཆེན་པོ་རྩེ་མོའི་ས་གསུམ་ཟིལ་གནོན་ཕོ་བྲང་དུ་སྐུའི་ཆ་ལུགས་ལྔ་ལྡན་དང་བཅས། དྲོད་དང་རྣམ་ཤེས་ཐུགས་ཀར་འདུས་པར་ཨ། སྤྱན་ཐད་ཀ་ལ་མི་གཡོ་བར་ཧྲིག་གེ་མཛད་ནས་འཕོ་བའི་ཕཊཿསྒྲ་གསུམ་དང་བཅས་འོག་མིན་བདེ་ཆེན་བོན་དབྱིངས་སུ་གཤེགས་སོང་དུས་མགྲོན་ཁང་ན་བྲག་སྟེང་བླ་མ་ཟླ་བ་གྲགས་པ་ནས་ཨ་ཁ་ཁ་ད་ནི་མ་བྱུང་ངོ་། སྐྱབས་རྗེ་རིན་པོ་ཆེས་ཕཊཿསྒྲ་གསུངས་མཛད་སོང་བས་ད་ནི་སྐུ་མ་བཞུགས་པ་འདྲ། དེས་གསོལ་དཔོན་གྱིས་བལྟས་པས་གོང་བཞིན་དྲང་བོ་ཚད་མར་གྱུར་བ་སྣང་ངོ་། དེའི་དུས་གཞལ་ཡས་ཁང་དུ་དྲི་ཞིམ་པོས་གང་བ་དང་། འོད་སྣ་ཚོགས་གང་བ་དང་། ས་གཡོ་བ་དང་། མེར་བ་དང་ཉི་ཟླའི་མདངས་ཉམས་པ་དང་། སྒྲ་སྣ་ཚོགས་དང་། ཡང་ལས་དང་སྐལ་བ་ལྡན་པ་རྣམས་ཀྱིས་མཐོང་བ་མངོན་སུམ་གྲུབ་ཏེ། ནམ་མཁའ་ལ་གཞའ་ཚོན་དཔལ་བེའུ་རིས་ལྟར་ཀུན་ལ་ཁྱབ་པ་དང། ཨ་དཀར་པོ་ནམ་མཁའ་གང་བ་དང་། གནམ་ནས་འོད་ཤིན་ཏུ་དཀར་པོ་སྣམ་བུ་རྐྱང་བ་ལྟ་བུ་ཕོ་བྲང་རྩེ་རུ་ཟུག་པ་བྱུང་སྟེ་སྐུ་མི་རྟག་མྱ་ངན་འདའ་བའི་ཚུལ་བསྟན། ཁྲི་ཟུར་པ་དཔོན་སློབ་རིན་ཆེན་ཚུལ་ཁྲིམས་ཀྱིས་རིན་ཆེན་རྐོང་བའི་ནང་། རྩི་བཅུད་སྙིང་བོ་གསལ་བའི་སྒྲོན་མེ་བལྟམས་ནས་ཐལ་མོ་སྤྱི་བོར་བཀོད་པའི་བར་ན་བཟུངས། དེ་དང་མགྲིན་གཅིག་ཨ་མདོའི་དྲུང་ཡིག་རྣམ་དག་འོད་ཟེར་དང་། བྲག་སྟེང་བླ་མ་ཟླ་བ་གྲགས་པ། རབ་འབྱམས་པ་ཀུན་དགའ་རྒྱལ་མཚན། སྐུ་ཉེ་སོག་པོ་བསོད་ནམས་རྒྱལ་མཚན་བཅས་ཀྱིས། སྐུའི་སྤུར་ཕྱག་མཚལ་ཞིང་གསོལ་བ་བཏབ་པ་འདི་ལྟར། ཀྱི་ཧུད་ཀྱི་ཧུད་ཀུན་མཁྱེན་སྐྱབས་མགོན་ལགས། །བསྟན་པའི་བདག་ཉིད་སྐུ་འགྱུར་མྱ་ངན་འདས། །དགུང་སྔོན་དཀྱིལ་གྱི་བཀྲ་ཤིས་ཉི་ཟླ་ནུབ། །རི་ཕྲན་དཀྱིལ་གྱི་རི་རྒྱལ་ལྷུན་པོ་བསྒྱེལ། །ཆུ་བྲན་འདུ་གནས་རྒྱ་མཚོ་ཆེན་པོ་བསྐམ། །ཀྱི་ཧུད་ཀྱི་ཧུད་ཀུན་མཁྱེན་སྐྱབས་མགོན་ལགས། །སེམས་ཅན་རེ་གནས་ཀུན་གྱི་མཛོད་ཁང་སྟོང་། །མུན་ནག་ནང་གི་གསལ་བའི་སྒྲོན་མེ་འདས། །འགྲོ་རྣམས་མཐོ་རིས་འདྲེན་པའི་ལྕགས་ཀྱུ་ཆག །དགེ་འདུན་འདུ་གནས་བླ་མ་སངས་རྒྱས་གྲོངས། །ཀྱི་ཧུད་ཀྱི་ཧུད་ཀུན་མཁྱེན་སྐྱབས་མགོན་ལགས། །ཀུན་འབྱུང་བོན་གྱི་ཡིད་བཞིན་ནོར་བུ་སྟོར། །དྲི་མེད་འདུལ་བའི་ཤེལ་གྱི་བུམ་པ་ཆག །བསྐྱེད་རྫོགས་ཡང་རྩེ་བགྲོད་པའི་སྐྲས་མདང་བཅད། །བླ་མེད་ཐེག་ཆེན་འབྲས་བུ་ས་བོན་ཚིག །ཀྱི་ཧུད་ཀྱི་ཧུད་ཀུན་མཁྱེན་སྐྱབས་མགོན་ལགས། །ཕྱོགས་བཅུ་འཇིག་རྟེན་འགྲོ་དོན་གར་གཤེགས་ཀྱང་། །བདག་ཅག་དད་ལྡན་ཉིད་ཀྱི་བཀའ་འཁོར་ལ། །བྱམས་སྙིང་ཚད་མེད་བཀའ་དྲིན་རྒྱུན་ཆེན་པོ། །ཐུགས་རྗེས་སྤྱན་གྱིས་གཟིགས་པར་མཛད་དུ་གསོལ། །ཞེས་གསོལ་བཏབ་ཅིང་གུས་པས་ཕྱག་དང་མཆོད་པ་འབུལ་ལོ། །ཞེས་རྣམ་ཐར་མདོ་བསྡུས་འདི་ཉིད་གཡུང་གླིང་བ་ཨ་ དཔལ་བཟང་གིས་ཕྱོགས་གཅིག་ཏུ་བསྒྲིགས་པའོ། །
མུ་ཁྲི་བཙན་པོ་སྤྱིའི་འདོན་ཐེངས་ལྔ་པ་ལས་དྲངས།
1,471 total views, 1 views today


text:
དབང་ཆེན་ཚེ་རིང་། པུར་མིང་ཆབ་འགག་ཇོ་རུ། མདོ་སྨད་ཆབ་འགག་ཡུལ་དུ་སྐྱེས། 2005ལོར་མཚོ་སྔོན་མི་རིགས་སློབ་གྲྭ་ཆེན་མོ་བོད་རིག་པའི་སློབ་གླིང་ནས་དངོས་གཞི་མཐར་ཕྱིན་པ་དང་། 2013ལོར་སློབ་གྲྭ་དེར་གེ་སར་རིག་པའི་རབ་འབྱམས་པའི་བསླབས་གནས་ཐོབ། ད་ལྟ་མཚོ་སྔོན་ཞིང་ཆེན་གེ་སར་སྒྲུང་ཞིབ་འཇུག་ཁང་གི་ཞིབ་འཇུག་མི་སྣ་ཡིན། གཙོ་བོར་གེ་སར་སྒྲུང་གི་ཟིན་བྲིས་དང་། ལེགས་སྒྲིག ཡིག་སྒྱུར། ཞིབ་འཇུག་བཅས་བྱ་བ་སྒྲུབ་པ་དང་ཆབས་ཅིག་ཏུ་གེ་སར་སྒྲུང་གི་དྲ་བའི་རིག་གནས་འཛིན་སྐྱོང་སྤེལ་གསུམ་གྱི་བྱ་བ་སྒྲུབ་བཞིན་མཆིས། མཚོ་སྔོན་ཞིང་ཆེན་ན་གཞོན་མཉམ་འབྲེལ་ལྷན་ཚོགས་ཀྱི་ཨུ་ཡོན། ཀྲུང་གོ་དམངས་ཁྲོད་རིག་རྩལ་མཐུན་ཚོགས་དང་། མཚོ་སྔོན་ཞིང་ཆེན་རྩོམ་རིག་ཡིག་སྒྱུར་མཐུན་ཚོགས། མཚོ་སྔོན་ཞིང་ཆེན་གེ་སར་སྒྲུང་སློབ་ཚོགས་སོགས་འབྲེལ་ཡོད་རིག་གཞུང་ཚོགས་མི་བཅས་ཡིན། ད་ལྟའི་བར་དུ་བོད་རྒྱ་ཡིག་རིགས་གཉིས་ཀྱི་རིག་གཞུང་ཆེད་རྩོམ་ཉེར་ལྔ་དུས་དེབ་སྟེང་སྤེལ་བ་དང་། སྒྲུང་དཔེ་བརྒྱད་ལེགས་སྒྲིག་པར་བསྐྲུན་བྱས། ཞིབ་འཇུག་གི་གྲུབ་འབྲས་ལ་རིམ་པ་མི་འདྲ་བའི་བྱ་དགའ་དྲུག་ཐོབ་མྱོང་། རྒྱལ་ཁབ་རིམ་པའི་ལས་གཞི་བདུན་ལ་རོགས་སྒྲུབ་ཞིབ་འཇུག་བྱས་ཤིང་། རྒྱབ་ཁབ་སྤྱི་ཚོགས་ཚན་རིག་ཐེབས་རྩའི་ལས་གཞི་སྟེ་གླིང་སྒྲུང་ལས་བྱུང་བའི་ལུས་རྩལ་རིག་གནས་ཀྱི་རྟོག་དཔྱོད་དང་ཞིབ་འཇུག་གི་འགོ་འཛིན་བྱ་བ་དང་། རྒྱལ་ཁབ་རིམ་པའི་རིག་གནས་སྐྱེ་ཁམས་སྲུང་སྐྱོང་ཁུལ་གྱི་ལས་གཞི་མགོ་ལོག་གེ་སར་རིག་གནས་གཞི་གྲངས་མཛོད་ཀྱི་འགོ་འཛིན་འཛུགས་སྐྲུན་བྱ་བ་གཉིས་མཇུག་བསྡུས། ད་སྔ་རྒྱབ་ཁབ་སྤྱི་ཚོགས་ཚན་རིག་ཐེབས་རྩའི་ལས་གཞི་གེ་སར་སྒྲུང་གི་མཐོང་ཚོར་རིག་གནས་ཀྱི་སྲུང་སྐྱོབ་དང་ཞིབ་འཇུག་གི་འགོ་འཛིན་ཞིབ་འཇུག་བྱ་བཞིན་ཡོད། སྔ་གཞུག་ཏུ་ཀྲུང་གོའི་གེ་སར་ཞིབ་འཇུག་དྲ་བ་དང་རྨ་ཡུལ་གེ་སར་དྲ་བ། སྐད་འཕྲིན་གྱི་འཕྲིན་སྟེགས་སོགས་སྒྲུབ་ཅིང་དྲ་བའི་སྟེང་འབྲེལ་ཡོད་ཀྱི་གསར་འགྱུར་དང་རྩོམ་ཐུང་མང་པོ་སྤེལ་ལ། བོད་མིའི་རིག་གནས་དྲ་བ་སོགས་ཀྱི་ཆེད་ཞུའི་གསར་འགོད་པ་དང་། གེ་སར་ཞིབ་འཇུག་གི་རྩོམ་སྒྲིག་པ། རྨ་ཡུལ་གེ་སར་དྲ་བའི་ལག་བསྟར་གཙོ་སྒྲིག་པ་བཅས་ཀྱི་འགན་འཁུར་ཡོད།
(ནང་དོན་གནད་བསྡུས།)དཔྱད་རྩོམ་འདིའི་ནང་དུ་རིག་པའི་གཞུང་ལུགས་མི་འདྲ་བ་དང་ཟུར་མི་འདྲ་བའི་སྒོ་ནས་གླིང་སྒྲུང་ལས་བྱུང་བའི་ལུས་རྩལ་རྣམ་གྲངས་རེ་རེ་དང་འབྲེལ་བའི་རིག་གནས་ཀྱི་སྣང་ཚུལ་སྐོར་ཞིག་ལ་དཔྱད་གླེང་བྱས་ཡོད།
(བརྡ་ཆད་གཙོ་བོ།) གླིང་སྒྲུང་། ལུས་རྩལ། རིག་གནས་སྣང་ཚུལ།
གླེང་གཞི།
ལར་གླིང་རྗེ་གེ་སར་རྒྱལ་པོའི་སྒྲུང་ནི་གནའ་བོའི་དམངས་ཁྲོད་རིག་གནས་ཀྱི་བང་མཛོད་དང་།དེར་ཞིབ་འཇུག་བྱེད་པའི་དཔྱད་གཞིར་གལ་ཆེན་ཞིག་ཏུ་ངོས་འཛིན་བགྱིས་ལ།དེ་ལས་བོད་ཀྱི་ཆོས་ལུགས་དང་།དམག་དོན།ཆབ་སྲིད།དཔལ་འབྱོར།དམངས་སྲོལ།རྩོམ་རིགལུས་རྩལ།གླུ་གར་སོགས་རིག་གནས་ཀུན་འདུས་ཀྱི་གླེགས་བམ་ཆེན་མོ་ཞིག་ཏུ་གྲུབ་ཡོད། འདི་ནི་བོད་པའི་གནའ་རབས་སྲོལ་རྒྱུན་ལུས་རྩལ་གྱི་ཟིན་བྲིས་ཤིག་ཡིན་པ་དང་། འདི་ལས་ལོ་རྒྱུས་ཡིག་ཚང་ནང་དུ་བཀོད་མེད་པའི་སྲོལ་རྒྱུན་ལུས་རྩལ་ཏེ། རྟ་རྒྱུག མདའ་འཕེན། འཇུ་རེས། རྟ་རྩེད་སྤོ་ལོ། མིག་མངས། གྲི་རྩལ། མདུང་རྩལ། འུར་ཆའི་རྩལ། ཞགས་པའི་རྩལ། རྡོ་འགྱོག་གི་རྩེད་རྩལ། རྐྱལ་རྩལ་སོགས་གསོན་ཉམས་ལྡན་པའི་གཏམ་རྒྱུད་རེ་རེར་དང་སྦྱར་ནས་ཞིབ་འབྲི་བྱས་པར་མ་ཟད། དེའི་ཁྲོད་ཀྱི་རིག་གནས་སྣང་ཚུལ་སྐོར་ཞིག་བརྒྱུད་འཛིན་ལེགས་པོ་བྱས་ཡོད་དེ།དཔེར་ན།གེ་སར་དང་བདུད་ཀླུ་བཙན་འཇུ་རེས་བྱེད་པའི་སྐབས་སུ་གེ་སར་གྱིས་མ་ཐུབ་པར་ཕོ་འཇུ་མོ་འཇུ་ཐེངས་གསུམ་བྱེད་ཅེས་པ་དང་།འུར་ཆའི་བྱེད་ནུས་ལ་འདི་ལྟར་བསྟན་ཡོད།ལུས་ལ་འཆང་ན་དགྲ་ལྷ་འཁོར།། རྐེད་ལ་གཟར་ན་རྒྱན་དུ་མཛེས།།དམག་ལ་སོང་ན་དགྲ་ལས་རྒྱལ།།ཇག་ལ་སོང་ན་ནོམ་དང་འཕྲད།།ཚོང་ལ་སོང་ན་ཁེ་སྤོགས་གྲུབ།།ཁྱིམ་དུ་བཞག་ན་ཕྱྭ་གཡང་འཕེལ།།ཞེས་དང་།དེ་མིན།མདའ་གཞུའི་ཐད་ནས་རིགས་དང་དབྱེ་བ་མང་པོ་ཞིག་བརྒྱུད་འཛིན་ལེགས་པོ་བྱས་ཡོད་དེ།གཞུའི་རིགས་ལ་སྐྱེར་གཞུ་དང་།འབྲོང་རྭའི་གཞུ།སྨྱུག་གཞུ།ལྕགས་གཞུ་བཅས་གཞུ་གྲུབ་བྱེད་ཀྱི་རྒྱུ་ཆ་མི་འདྲ་བའི་སྒོ་ནས་དབྱེ་ན་བཞི། ཡང་མདའི་རིགས་ལ་རྒོད་སྒྲོ་མ་དང་། གླག་སྒྲོ་མ། ཁྲ་སྒྲོ་མ། འུག་སྒྲོ་མ་བཅས་མདའི་སྒྲོ་གྲུབ་བྱེད་ཀྱི་རྒྱུ་ཆར་བརྟེན་ནས་དབྱེ་ན་བཞི་དང།གསེར་ལྟོང་མ་དང་། དངུལ་ལྟོང་མ། ཟངས་ལྟོང་མ། ལྕགས་ལྟོང་མ་བཅས་མདའི་ལྟོང་གྲུབ་བྱེད་ཀྱི་རྒྱུ་ཆ་ལ་བརྟེན་ནས་དབྱེ་ན་བཞི། གཞན་ཡང་མདའ་ཤིང་གི་སྒོ་ནས་དབྱེ་ན་སྐྱེར་མདའ་དང་།གསོམ་མདའ།ལྕགས་མདའ།སྨྱུག་མདའ་བཅས་བཞི་དང་བསྡོམས་པས་བཞི་བཞི་བཅུ་དྲུག་ཏུ་བགྲང་བར་ཆོགགཞན།མདའ་སྤྱིར་འཕེན་ཡིན་ནམ་སྒེར་འཕེན་ཡིན།། རྟ་ཁྲོམ་རྒྱུག་བྱེད་དམ་ཁེར་རྒྱུག་བྱེད།།ཕོ་ཁེར་འགྲོས་བྱེད་དམ་མང་འགྲོས་བྱེད།།ཅེས་པ་ལས་བོད་པའི་རྩལ་འགྲན་གྱི་ཐབས་ལམ་བསྟན་ཡོད།གཞན།གཞུ་དུང་ལོ་དངུལ་མཆོག་གི་སྟེང་ལ་མདའ་གཅིག་བཞག མདའ་གཅིག་མཐེབ་འཛུབ་བར་ལ་བཟུང་ནས་ན་རེ། ཞེས་པ་དེང་ཨ་མདོའི་དམངས་ཁྲོད་དུ་མདའ་མོ་འཕེན་སྐབས་མོ་གཅིག་གཞུ་སྟེང་དུ་འཇོག་པ་དང་མདའ་མོ་གཅིག་མཛུབ་མོའི་བར་ལ་འཇོག་པའི་རྣམ་པ་དེའང་བཀོད་ཡོད་པ་བཞིན་གླིང་སྒྲུང་ནི་སྲོལ་རྒྱུན་ལུས་རྩལ་ལ་ཞིབ་འཇུག་བྱེད་སའི་གཤིན་ས་ཆེན་པོ་ཞིག་རེད་ཟེར་ན་ཆོག་པར་སྙམ་ལ། ལུས་རྩལ་རྣམ་གྲངས་འདི་དག་ནི་མིའི་རིགས་ཀྱི་ལོ་རྒྱུས་འཕེལ་རིམ་ཁྲོད་ནས་རིམ་བཞིན་བྱུང་བ་ཞིག་ཡིན་ཞིང་། དུས་སྐབས་སོ་སོའི་སྤྱི་ཚོགས་ཀྱི་རིག་གནས་སྣང་ཚུལ་དང་འབྲེལ་བ་དམ་པོ་མཆིས། དེ་བཞིན་དུ་བོད་པའི་སྲོལ་རྒྱུན་གྱི་ལུས་རྩལ་རྣམ་གྲངས་སམ་གླིང་སྒྲུང་ལས་བྱུང་བའི་ལུས་རྩལ་གྱི་རྣམ་གྲངས་རེ་རེ་ནི་སྤྱི་ཚོགས་འཕེལ་རྒྱས་སུ་ཕྱིན་པའི་བརྒྱུད་རིམ་ཁྲོད་ནས་རིམ་བཞིན་བྱུང་ཞིང་འཕེལ་རྒྱས་སུ་སོང་བ་སྨོས་མ་དགོས་ལ། བྱ་དངོས་འཕེལ་འགྱུར་གྱི་ཆོས་ཉིད་ལྟར་སྤྱི་ཚོགས་གོང་འཕེལ་སོང་བ་དང་བསྟུན་ནས་རིག་གནས་ཀྱི་སྣང་ཚུལ་ལའང་འགྱུར་ལྡོག་བྱུང་བ་དང་རིག་གནས་ཀྱི་ངོ་བོ་དང་རྣམ་པ་རྩ་བའི་སྟེང་ནས་འཕེལ་འགྱུར་ཆེན་པོ་བྱུང་བཞིན་ཡོད་པས། གནའ་བོའི་སྲོལ་རྒྱུན་གྱི་ལུས་རྩལ་རྣམ་གྲངས་དག་ཀྱང་དེ་ལས་མ་འདས་པ་ཡིན་ལ། གཤམ་དུ་རེ་རེ་བཞིན་མདོར་ཙམ་སྤྲོ་བར་བྱའོ། །
དང་པོ། ལུས་རྩལ་རིག་གནས་ཀྱི་བསམ་བློ་སྐོར་བཤད་པ།
ལུས་རྩལ་རྣམ་གྲངས་དེ་དག་བོད་ཀྱི་སྤྱི་ཚོགས་འཚོ་བའི་ཁྲོད་དར་འཕེལ་བྱུང་བའི་ལོ་རྒྱུས་ཀྱི་རྒྱུན་རིང་ཞིང་། བཀོལ་སྤྱོད་ཀྱི་ཁྱབ་རྒྱ་ཆེ་ལ་ཕྱོགས་སོ་སོར་ཐེབས་པའི་ཤན་ཤུགས་ཡང་གཏིང་ཟབ་མོ་ཡིན་པས། དབྱིན་ཇིའི་མིའི་རིགས་རིག་པའི་མཁས་དབང་མ་ལིན་ནོ་ཟི་ཅིས་མཛད་པའི《རིག་གནས་ཀྱི་རྣམ་བཤད》ལས། དངོས་ཆས་དང་གོམས་སྲོལ་ལས་རིག་གནས་ཀྱི་ཕྱོགས་ཆེན་པོ་གཉིས་ཏེ་དངོས་པོའི་རིག་གནས་དང་བསམ་བློའི་རིག་གནས་གྲུབ་ཅིང་། དངོས་ཆས་དང་གོམས་སྲོལ་གཉིས་ལས་གང་ཡང་མེད་མི་རུང་སྟེ། དེ་དག་ནི་ཕན་ཚུན་བརྟེན་བྱུང་དང་ལྟོས་གྲུབ་ཏུ་གནས་པ་རེད།[①]ཅེས་གསུངས་པ་ལྟར། ལུས་རྩལ་རྣམ་གྲངས་སོ་སོ་ལ་ཕྱི་དངོས་པོའི་རིག་གནས་ཀྱི་སྣང་ཚུལ་ལས་ཆེས་ཆེར་འདས་ཏེ་ནང་བསམ་བློའི་རིག་གནས་ཀྱི་བང་རིམ་དུ་འཕོ་འགྱུར་བྱུང་ཞིང་། མཐུན་སྒྲིལ་དང་། གཅིག་གྱུར། ཞི་མཐུན་གྱི་བསམ་བློ་རིག་གནས་ཀྱི་མ་ལག་ཅིག་ཏུ་གྲུབ་ཡོད། ཚང་མས་ཤེས་གསལ་ལྟར་སྒྲུང་ལྡེའུ་བོན་གསུམ་ནི་བོད་གནའ་རབས་རིག་གནས་མ་ལག་གཙོ་བོ་ཞིག་དང་ནང་དོན་གལ་ཆེ་བ་ཞིག་ཡིན་པས། ལུས་རྩལ་རིག་གནས་ཀྱི་སྣང་ཚུལ་མང་པོ་ཞིག《གླིང་སྒྲུང་》ལས་སྒྱུ་རྩལ་གྱི་ལམ་ནས་ཡང་བསྐྱར་མངོན་པར་བྱུང་ཡོད། 《ལུས་རྩལ་གྱི་རགས་བཤད》ལས། ལུས་རྩལ་སློབ་གསོ་ལས་རང་ཉིད་ཀྱི་བྱ་སྤྱོད་ལ་འགན་ལེན་པའི་ནུས་པ་ཇེ་མཐོར་གཏོང་བ་དང་། མི་སྒེར་དང་ཚོགས་པའི་འདུ་ཤེས། ཡང་ན་རང་དབང་དང་སྒྲིག་ལམ་བར་གྱི་འབྲེལ་བ་ལ་གོ་བ་ཟབ་མོ་ལོན་པ། ཕན་ཚུན་མཐུན་སྒྲིལ་དང་སྒྲིག་ལམ་བརྩི་སྲུང་བྱེད་པའི་སྔོན་ཐོན་གྱི་གཤིས་རྒྱུད་བཅས་ཐད་ལ་ནུས་པ་ངེས་ཅན་ཞིག་ཐོན་ངེས།[②]ཞེས་པ་བཞིན་བཙན་པོ་གཉའ་ནས་གནོན་ཞིང་ཉམས་ཆུང་མཐའ་ནས་སྐྱོང་བ་ནི་《གླིང་སྒྲུང་》གི་བརྗོད་བྱའི་བསམ་བློ་རུ་ཆགས་ཡོད་པ་དང་། མི་རིགས་དར་རྒྱས་ཀྱི་བསམ་བློ་ནི《གླིང་སྒྲུང་》གི་རྣམ་ཤེས་ལྟ་བུར་ཆགས་པ་སོགས་ཀྱིས་ལོ་རྒྱུས་སྙན་རྩོམ་འདིའི་བརྗོད་བྱའི་བསམ་བློ་དང་རྗོད་བྱེད་ཀྱི་ཚིག་གང་གིས་ཆ་ནས་ཀྱང་ཡིད་ཀྱི་དྭངས་པ་འདྲེན་པ་ཞིག་ཏུ་གྲུབ་ཡོད་པ་རེད། འདི་འདྲའི་ཁྱད་ཆོས་ཀུན་འཛོམས་ཡིན་པའི་ལོ་རྒྱུས་སྙན་རྩོམ་འདི་ལས་ང་ཚོས་སྐབས་དེའི་སྤྱི་ཚོགས་སུ་དར་བའི་ལུས་རྩལ་རྣམ་གྲངས་དག་ལས་ཐུན་མིན་གྱི་བསམ་བློ་ཞིག་ཀྱང་ཚུར་སྣང་བྱེད་ཐུབ་པ་ཡིན། 《གླིང་སྒྲུང་》ལས་བྱུང་བའི་ལུས་རྩལ་གྱི་རྣམ་གྲངས་མང་ཆེ་བ་ནི་དམག་དོན་སྦྱོང་བརྡར་འབྲེལ་བ་ཆེས་ཆེར་ཡོད་དེ། གནའ་དུས་སུ་རི་དྭགས་རྔོན་པ་དང་འཐབ་འཁྲུག་དགོས་དབང་གིས་ཚོ་བའི་ཚོ་དཔོན་ནས་མི་སེར་དཀྱུས་མའི་ཚུན་རྣམས་ལུས་རྩལ་སྦྱོང་བར་དགའ་ཞིང་། དེས་དམངས་ཁྲོད་ལུས་རྩལ་དེར་དམག་དོན་ལུས་རྩལ་གྱི་ངོ་བོ་ལྡན་པར་བསྒྱུར། འཐབ་འཁྲུག་དང་གཡུལ་འགྱེད་བྱུང་བ་དེས་དམག་མིར་དམག་སྦྱོང་ཐོབ་ཏུ་བཅུག་པ་དང་། ལུས་ཕུང་སྦྱོང་བརྡར་དང་ལུས་རྩལ་འཕེལ་རྒྱས་ལ་སྐུལ་འདེད་ཆེན་པོ་བྱུང་། དེ་བས་དམག་འཁྲུག་དང་ལུས་རྩལ་གཉིས་གཞི་གཅིག་ལ་འབྲེལ་བའི་རྣམ་པ་བྱུང་། དཔེར་ན། 《གླིང་སྒྲུང་》ལས་ཁྲ་མོ་གླིང་གིས་རྟ་རྒྱུགས་རྒྱལ་འཇོག་གི་ལུས་རྩལ་འགྲན་པའི་རྣམ་པ་བརྒྱུད་ནས་གླིང་རྗེ་གེ་སར་རྒྱལ་བོ་དེ་ཉིད་ཁྲི་སར་བཀོད་པ་དང་། གླིང་རྗེ་གེ་སར་རྒྱལ་བོ་ཁོང་ཉིད་སྐྱ་ལོའི་རྒྱུ་བདག་དང་འབྲུག་མོ་སྐྲ་བདག་ཏུ་གྱུར། དེ་ནས་གླིང་གི་དཔའ་རྟུལ་སུམ་ཅུ་གཙོ་བྱས་པའི་དཔའ་རྟུལ་མང་པོ་ལ་འགོ་འཛིན་མཛད་དེ་ཕྱོགས་བཞི་དགྲ་བཞི་དང་། རྫོང་ཆེན་བཅོ་བརྒྱད། རྫོང་ཕྲན་མང་པོ་ཆམ་ལ་ཕབ་པའི་དུས་སྐབས་དེར་སྤྱི་ཚོགས་སྣང་ཚུལ་གང་ཡིན་རུང་རྒྱལ་ཁབ་གཅིག་གྱུར་དང་རྒྱལ་གཅེས་ཀྱི་བསམ་བློ་ཤུགས་ལ་མངོན་ཡོད་པ་དང་། རྒྱལ་གཅེས་ཀྱི་བསམ་བློ་དེའི་དབང་གིས་གཡུལ་འགྱེད་དང་འཁྲུག་རྩོད་ཐ་དག་ལས་རྒྱལ་བར་བྱུང་ལ། དམངས་ལ་བདེ་སྐྱིད་ཀྱི་འཚོ་བའི་ཁོར་ཡུག་ལེགས་པོ་བསྐྲུན་ཐུབ་པ་བྱུང་། སྐབས་དེའི་སྤྱི་ཚོགས་ལ་མཚོན་ནའང་ལུས་རྩལ་སློབ་གསོའི་བསམ་བློ་དེ་དཔའ་རྟུལ་གང་མང་མང་ཞིག་བྱུང་ཐུབ་པའི་རྩ་བ་གྱུར་ཡོད་པ་རེད། དཔེར་ན། གླིང་སྒྲུང་ཁྲོད་ཀྱི་ཤན་པ་རྨེ་རུ་རྩེ་ནི། ལོ་གསུམ་གྱི་སྟེང་མདའ་དང་རལ་གྲི་གཡུག་པའི་དྲག་རྩལ་སྦྱངས་པ་དང་། ལྔ་ཡི་སྟེང་འབྲོང་རྭ་སྨུག་པོ་བཀུག་ནས་སྨྱུག་མདའ་འཕངས། བདུན་གྱི་སྟེང་ལྕགས་མདའ་ལྕགས་གཞུ་བཀོལ། བཅུ་གཉིས་སྟེང་འབུམ་དམག་ལ་བཀོད་འདོམས་མཛད་པ་སོགས་ཀྱི་མི་སྣའི་ལོ་རྒྱུས་ལས་ང་ཚོས་སྐབས་དེའི་ལུས་རྩལ་སློབ་གསོར་བཅངས་བའི་བསམ་བློ་ཡང་ཚོད་བགམ་བྱེད་ཐུབ་སྟེ། གླིང་སེང་ཆེན་གེ་སར་རྒྱལ་བོ་ཡིན་ནའང་འདྲ། ཧོར་གྱི་དཔའ་རྟུལ་ཤན་པ་རྨེ་རུ་རྩེ་ཡིན་ནའང་འདྲ། མི་སྣ་གཙོ་བོ་རྣམ་པ་གཉིས་ཀྱིས་འཐུས་པའི་སྐབས་དེའི་དཔའ་རྟུལ་གཙོ་བྱས་པའི་སྤྱི་ཚོགས་ཡོངས་ཀྱིས་ལུས་རྩལ་ལ་བཅངས་པའི་འདུ་ཤེས་དེ་ཤུགས་ལ་རྟོགས་ཐུབ་སྟེ། དེ་ཡང་དོན་གྱིས་བཤད་ན་རང་ཉིད་སྲུང་སྐྱོབ་དང་དགྲ་འགོག་ཁོ་ནའི་ཆེད་དུ་མ་ཡིན་ལ། རང་ཉིད་ལ་དྲག་རྩལ་འཛོམས་པའི་དམིགས་ཡུལ་གཞན་ཞིག་ནི་སྐབས་དེའི་རང་ཉིད་འཚོ་སྡོད་བྱེད་སའི་སྤྱི་ཚོགས་སམ་རྒྱལ་ཁབ་ལ་བློ་གཅིག་སེམས་གཅིག་གིས་ཞབས་འདེགས་ཞུ་བའི་ཆེད་ཡིན་པ་རེད། རྒྱུ་མཚན་གང་ལགས་ཟེར་ན། 《གླིང་སྒྲུང་》ལས་བྱུང་བའི་གླིང་གེ་སར་རྒྱལ་པོ་གཙོ་བྱས་པའི་དཔའ་རྟུལ་མང་པོའི་གླུ་ཚིག་ལས་ཀྱང་སོ་སོས་དམག་འཁྲུག་དང་གཡུལ་འགྱེད་ལས་དཔའ་ཡི་རྟིང་མ་བླངས་ཚུལ་དང་། མ་རུངས་དགྲ་དམག་ཕམ་པར་བརྒྱབ་ཚུལ་མང་དུ་གླེང་ཡོད་པ་ལས། རང་ཁོ་ནའི་དགྲ་ཞིག་ལས་རྣམ་པར་རྒྱལ་ཚུལ་གྱི་གཏམ་གླེང་གཏན་ནས་མཐོང་རྒྱུ་མེད་པ་ལྟ་བུས་མཚོན་ལ། 《ཐོག་གླིང་གཡུལ་འགྱེད》ལས། རྟ་མགྱོགས་པ་གདང་ལ་ཡོད་པའི་དུས། །མགྱོགས་པས་མགྱོགས་དར་མ་བླངས་ན། །བོང་རྒན་དེ་དང་ཁྱད་པར་མེད། །བུ་དཔའ་བོ་དཔུང་གྲལ་འཛོམས་ཉིན་མོར། །དཔའ་བོས་དཔའ་རྟགས་མ་བླངས་ན། །ཕོ་སྡར་མས་རང་སྲུང་བྱེད་དང་ཁྱད་ཅི་ཡོད། །མཚོན་རྣོན་པོ་ཤུབས་ལ་ཡོད་པའི་དུས། །རྣོ་བས་རྣོ་རྟགས་མ་བཞག་ན། །ཐབ་ཆེན་གོ་དབྱུག་དང་ཁྱད་ཅི་ཡོད། །[③]ཅེས་ལུས་རྩལ་སློབ་གསོའི་བསམ་བློ་ཞིག་མངོན་པར་མཚོན་པ་དང་དེ་བཞིན་དུ་དཔའ་རྟུལ་རྣམས་ཀྱི་སྤོབས་སེམས་དང་སྙིང་སྟོབས་ཀྱང་མཚོན་འདུག མདོར་ན། སྐབས་དེའི་ལུས་རྩལ་གྱི་སློབ་གསོའི་དགོངས་པ་མཐར་གཏུགས་ན་རྒྱལ་ཁབ་གཅིག་གྱུར་དང་རྒྱལ་གཅེས་ཆེད་དུ་ཡིན་པ་ཤུགས་ནས་རྟོགས་པ་དང་། ཡང་གཅིག་བཤད་ན། སྤྱི་ཚོགས་ཡོངས་ནས་ལུས་རྩལ་སློབ་གསོ་ལ་དང་དོད་མཛད་བཞིན་པའི་སྣང་ཚུལ་གཞན་ཞིག་ཀྱང་ཚུར་སྣང་བྱེད་ཐུབ་པ་ཡིན་ནོ། །
གཉིས་པ། ལུས་རྩལ་རིག་གནས་ཀྱི་བྱེད་ནུས་སྐོར་བཤད་པ།
གླིང་སྒྲུང་ལས་བྱུང་བའི་ལུས་རྩལ་རིག་གནས་ཀྱི་བྱེད་ནུས་ལ་ལུས་རྩལ་རྣམ་གྲངས་དེ་དག་གི་ངོ་བོ་དང་རྣམ་པ་འཕེལ་འགྱུར་ཆེན་མོ་བྱུང་བའི་བརྒྱུད་རིམ་ཁྲོད་ན་བྱེད་ནུས་ཕུན་སུམ་ཚོགས་པ་ཞིག་ཏུ་གྲུབ་འདུག 《མིའི་རིགས་རིག་པའི་སྤྱི་རྣམ》ལས། དངོས་པོའི་རིག་གནས་ནི་མིའི་རིགས་ཀྱིས་རང་བྱུང་ཁམས་འདུལ་བཀོད་བྱས་ཏེ་རང་ཉིད་འཚོ་གནས་ཐུབ་པ་ལས་བྱུང་བའི་འབྲས་བུ་ཡིན་པས་ན། དེར་ལག་རྩལ་རིག་གནས་ཀྱང་ཟེར་ལ། དེ་ནི་མི་དང་རང་བྱུང་གི་འབྲེལ་བའི་མངོན་རྟགས་ཡིན།[④]ཞེས་པ་ལྟར་སྤྱི་ཚོགས་འཕེལ་རྒྱས་བྱུང་བ་དང་ལག་ཤེས་བཟོ་ལས་ཆེས་ཆེར་དར་བའི་དུས་སྐབས་དང་སྐབས་བབ་ཀྱི་སྤྱི་ཚོགས་དགོས་མཁོ་དབང་གིས་བྱེད་ནུས་ཀྱང་སྣ་ཚོགས་ཤིག་ཡོད་དེ། དཔེར་ན། མདའ་གཞུ་ལའང་བྱེད་ནུས་མང་པོ་ཞིག་ཡོད་པ། རྒྱལ་སྐུག་འཇོག་པའི་རྣམ་པ་ཞིག་དང་།དེས་མི་སྐད་བཤད་དེ་མི་དོན་བསྒྲུབས་པ།དེར་བླ་འདུལ་གྱི་ནུས་རྩལ་ལྡན་པ།དེ་འཕྲིན་སྐྱེལ་གྱི་ཕོ་ཉ་ཡིན་པ།མེ་དུག་འཕེན་བྱེད་ཀྱི་ལག་ཆ་ཡིན་པ།གཏེར་སྒོ་འབྱེད་པའི་ལྡེ་མིག་ཡིན་པ། མོ་འདེབས་པའི་ཡོ་ཆས་ཡིན་པ། གཉེན་སྒྲིག་གི་བར་བ་ཡིན་པ། ཕྱྭ་འགུག་གི་གཡང་མདའ་ཡིན་པ། འཚོ་བའི་ཐོན་སྐྱེད་ཀྱི་ལག་ཆ་ཡིན་པ་ལ་སོགས་བྱེད་ནུས་དང་ཁྱད་ཆོས་ཕུན་སུམ་ཚོགས་པ་ཞིག་ཡོད་ལ། སྲོལ་རྒྱུན་ལུས་རྩལ་རྣམ་གྲངས་ལས་མདའ་རྩལ་དང་། འུར་ཆ། ཞགས་རྩལ། སྐྱ་རྩལ། འཇུ་རེས་ལ་སོགས་པར་བརྟེན་ནས་རྒྱལ་སྐུག་འགྲན་རྩོད་རང་བཞིན་ལྡན་པའི་ལུས་རྩལ་བྱ་འགུལ་དེ་དག་ལ་ཞི་མཐུན་དང་རོལ་རྩེད་ཀྱི་རྣམ་པ་ཀུན་ནས་ཕྱུག་ཡོད་པས་སྤྲོ་རྩེད་བྱེད་ནུས་རིན་ཐང་བྲལ་བ་ཡོད་པ། 《བྷེ་གླིང་གཡུལ་འགྱེད》ལས། སྟོན་མོ་ལྷ་དང་མཉམ་པ་བྱས། བདུན་གསུམ་བར་དུ་རྟ་རྒྱུག་མདའ་འཕེན་གླུ་ལེན་ཆང་འཐུང་གར་རྩེད་སོགས་མཛད་དེ་བཞུགས།[⑤]ཞེས་གེ་སར་རྒྱལ་པོ་གཙོ་བྱས་པའི་གླིང་གི་དཔའ་རྟུལ་ཐམས་ཅད་ཀྱིས་གཡུལ་ལས་རྒྱལ་ཏེ་ཕྱིར་རང་ཡུལ་ཏུ་ལོག་ནས་སྟོན་མོ་རྒྱ་ཆེན་མོ་མཛད་པའི་སྐབས་སུ་རྟ་རྒྱུག་དང་མདའ་འཕེན་གྱི་ལུས་རྩལ་ལ་རོལ་ནས་སྟོན་མོའི་ནང་དོན་ཕུན་སུམ་ཇེ་ཚོགས་དང་སྤྲོ་རྩེད་ཅན་དུ་གྱུར་ཡོད་པ་ཤེས་ཐུབ། ཡང་《ཧོར་གླིང་གཡུལ་འགྱེད》སྟོད་ཆ་ལས། ཐང་རྩེའི་བསམ་པར་མི་རྒོད་ངོ་གདོང་གཏུག་དགོས་བྱུང་ཡང་ངས་མི་ཐུབ་པ་ནི་རྒྱལ་པོ་གེ་སར་ཁོ་རང་མིན་པ་གཅིག་ཀྱང་མེད། དེ་སྟེ་དཔའ་རྟུལ་རྣམས་ལ་མདའ་རྒོད་བརྒྱབ་ན་མུན་ནག་མདའ་འཕེན་ཡེ་ཤེས་སྤྱན་བཅར་ཟེར་བ་ལྟར་དགོས་པ་མི་འདུག་པས། རང་བཞིན་གྱི་འབེན་གཅིག་ཞིག་དང་མདའ་གཅིག་གི་ལྟད་མོ་སྟོན་བསམས་ནས། བེར་དམར་པོ་གཅིག་དང་ཞྭ་དཀར་རྔ་འཕྲུ་ཅན་ཞིག་གྱོན་མདའ་གཞུ་སྟེང་དུ་བཞག་ནས་ན་རེ། ཧོར་རྒྱལ་བློན་རྣམས་ལྟད་མོ་གཟིགས་ཨང་ཟེར་ནས་སྒར་མཐར་ཚུར་ཐོན།[⑥]ཞེས་ཐང་རྩེས་རང་གི་མདའ་རྩལ་ངོམ་པ་དང་མཉམ་དུ་ཧོར་རྒྱལ་བློན་ཡོངས་ལྟད་མོ་སྟོན་པའི་ཤུགས་ལས་མདའ་འཕེན་པ་དེར་སྤྲོ་རྩེད་ཀྱི་བྱེད་ནུས་ཡོད་པ་རྟོགས་ཐུབ་པ་ཡིན། གཞན་ཡང་། འུར་ཆ་དང་རལ་གྲི་ལ་སོགས་པའི་ལུས་རྩལ་རྣམ་གྲངས་འགའ་ཤས་ནི་དུས་ཡུན་རིང་བའི་ལོ་རྒྱུས་ཀྱི་འཕེལ་རིམ་ཁྲོད་ན་བཀོལ་སྟངས་ཀྱི་གནས་བབ་དང་སྤྱི་ཚོགས་འཚོ་བ་གོང་འཕེལ་དུ་སོང་བ་དང་རིམ་བཞིན་མཛེས་ཆས་ཀྱི་རྣམ་པ་རུ་གྱུར་ཡོད།རྒྱན་གོས་འདོགས་ཆས་མང་པོ་ཞིག་ཐོག་མའི་དུས་སུ་ཡོ་ཆས་ཡིན་པ་དང་རིམ་བཞིན་རྒྱན་ཆས་སུ་གྱུར་ཡོད་པ་དཔེར་ན།བཞོ་ལུང་ལྟ་བུ་མཚོན་ན་ཐོག་མ་ཉིད་ནས་འཚོ་བའི་ཐོན་སྐྱེད་དེ་འོ་མ་བཞོ་བྱེད་ཀྱི་ཡོ་ཆས་ཡིན།དེ་ནི་འཚོ་བའི་སྤྱི་ཚོགས་འཕེལ་འགྱུར་གྱི་འགྲོས་དང་བསྟུན་ནས་བཀོལ་ཡུལ་འགྱུར་བ་བྱུང་ལ།མཛེས་བའི་རིན་ཐང་ངེས་ཅན་ཞིག་ཡོད་པའང་ཤེས་ཐུབ།དེ་དང་དེ་བཞིན་དུ་འུར་ཆའང་དེ་ལས་མ་འདས་ཏེ།འུར་ཆའི་རིགས་ལས་མཛེས་འུར་ཁྲ་བོ་ཞེས་པའི་འུར་ཆ་དེའི་རྒྱུ་ཆ་ནི་བལ་ཁུ་དཀར་ནག་དང་སྣམ་སྐུད་ཚོན་མདོག་སྣ་ཚོགས་ལས་བཟོས་པ་ཡིན་ལ།གཞོན་ནུ་ཕོ་མོ་ཚོས་སྐེད་པར་བཏགས་ནས་མཛེས་རྒྱན་དུ་བྱེད་བཞིན་འདུག《ཚ་བ་མདའ་རྫོང》ལས།ལུས་ལ་འཆང་ན་དགྲ་ལྷ་འཁོར་ལ།།རྐེད་ལ་གཟར་ན་རྒྱན་དུ་མཛེས།།[⑦]ཞེས་འུར་ཆའི་ནུས་པར་བསྟོད་པ་འདི་ལས་རྒྱན་ཆས་སམ་མཛེས་ཆས་སུ་གྱུར་ཡོད་པ་བསྟན་ཡོད།དེང་བོད་ཀྱི་འཁྲབ་སྟོན་པ་ཚོས་བོད་ཀྱི་ལྷ་མོའི་ཟློས་གར་ལ་སོགས་འཁྲབ་སྟོན་བྱེད་པའི་སྐབས་སུའང་འུར་ཆ་དང་རལ་གྲི་སོགས་ལུས་རྒྱན་ནམ་གར་ཆས་གྲས་སུ་བཞག་ཡོད་པ་དང་།གྱོན་ཆས་བགྲེམ་སྟོན་གྱི་བྱ་འགུལ་མང་པོ་ཁྲོད་ན་དེ་དག་རྒྱན་ཆས་སུ་བརྩི་ནས་རྐེད་ལ་གཟར་འདུག་པས་བོད་པའི་བཟོ་ལས་ལག་རྩལ་རྩེར་སོན་པ་ཚོར་ཐུབ་ལ། དེར་མཛེས་དཔྱོད་ཀྱི་ལྟ་བ་ཕུན་སུམ་ཚོགས་པ་དང་སྒྱུ་རྩལ་གྱི་རིན་ཐང་གཞལ་དུ་མེད་པ་མངོན་འདུག དེ་མིན་ལུས་རྩལ་རྣམ་གྲངས་དེ་དག་ལ་འཚོ་བའི་ངལ་རྩོལ་གྱི་ལག་ཆ་དང་། དགྲ་འདུལ་གྱི་མཚོན་ཆ། པྲ་མོ་འདེབས་པའི་ཡོ་ཆས། ཆོས་ལུགས་ཆོ་གའི་བསྒྲུབ་ཆས་སོགས་ཀྱི་བྱེད་ནུས་མང་པོ་ཡོད་པ་གོང་དུ་བརྗོད་ཟིན་པའི་བསྐྱར་དུ་མ་བྲིས། ཡང་གཞན་ཞིག་ནི་སྒྲུང་ནང་དུ་ཤོ་དང་མིག་མངས་རྩེད་པ་ལྟ་བུ་ནི་ཕྱི་རྒྱལ་བ་སྐུ་ཞབས་ཤེའུ་ཐར་གྱི《བོད་ཀྱི་མིག་མངས་ལ་དཔྱད་པ》ཞེས་པའི་ཆེད་རྩོམ་ནང་དུའང་ད་དུང་མིག་མངས་དེ་བཞིན་དམག་དོན་ལ་མཁས་པའི་སྐྱེ་བོ་རྣམས་ཀྱིས་རྩེ་ཞིང་། དེ་ནི་དམག་ཇུས་སྐོར་བསམ་བློ་གཏོང་བྱེད་ཀྱི་ཡོ་བྱེད་ཅིག་ཀྱང་ཡིན། དེར་བརྟེན་མི་རྣམས་ཀྱིས་མིག་མངས་ནི་སྤྲོ་སྣང་འཕེལ་བྱེད་རྩེད་མོ་ཁོ་ན་མ་ཡིན་པར་བསམ་ཞིང་། དེ་ནི་རིག་གནས་ཤིག་ཏུ་རྩིས་ནས་ཁོང་ཚོའི་རྗེས་རབས་རྣམས་ལ་བརྒྱུད་སྤྲོད་བྱེད་པ་ཡིན།[⑧]ཞེས་པ་ལྟར་ཤོ་དང་མིག་མངས་ལ་སོགས་པའི་ལུས་རྩལ་རྣམ་གྲངས་རིགས་ལ་དོན་སྙིང་ངེས་ཅན་ཞིག་གི་ཐོག་ནས་དཔྱད་ན་མིའི་བློ་རིག་དང་ཐབས་ཇུས་ཀྱི་རྩལ་སོགས་སྦྱོང་བརྡར་བྱེད་པའི་བྱེད་ནུས་ཁྱད་དུ་འཕགས་པའང་ཡོད་དོ། །
གསུམ་པ། ལུས་རྩལ་རིག་གནས་ཀྱི་དད་མོས་སྐོར་བཤད་པ།
སྲོལ་རྒྱུན་ལུས་རྩལ་རྣམ་གྲངས་ལ་བརྟེན་ནས་བླ་འདུལ་བ་དང་། གཏེར་སྒོ་འབྱེད་པ། མོ་འདེབས་པ། གཉེན་སྒྲིག་པ། གཡང་འགུག་པ་སོགས་ནི་རྣམ་གྲངས་དེ་དག་ལ་དད་མོས་བྱེད་པའི་ངོ་བོར་འགྱུར་ཡོད་ལ། དེ་ནི་གདོད་མའི་དད་མོས་ཁྲོད་ཀྱི་དངོས་པོ་ཡོད་ཚད་ལ་བླ་ཡོད་པར་འདོད་པའི་འདུ་ཤེས་ལས་བྱུང་བར་འདོད། དེ་རྒྱུ་མཚན་གང་ཡིན་ཞེ་ན། རྫུ་འཕྲུལ་(巫术)གྱིས་དངོས་པོ་ཡོད་ཚད་ལ་བླ་ཡོད་པར་འདོད་པའི་ལྟ་བ་འཐུས་ཚང་དུ་བཏང་བ་དང་། དངོས་པོ་ཡོད་ཚད་ལ་བླ་ཡོད་པར་འདོད་པའི་ལྟ་བས་ཀྱང་རྗུ་འཕྲུལ་(巫术)འཐུས་ཚང་དུ་བཏང་།[⑨]ཞེས་པ་བཞིན་དངོས་པོ་ཡོད་ཚད་ལ་བླ་ཡོད་པར་འདོད་པའི་ལྟ་བ་ལས་ལུས་རྩལ་རྣམ་གྲངས་དེ་དག་ལ་མི་ལས་བརྒལ་བའི་ནུས་རྩལ་ཁྱད་དུ་འཕགས་པར་འདོད་པའི་རྨང་གཞི་བཏིངས། ལྟ་བ་དེ་ནི་གནའ་བོའི་རུས་བླ་མཆོད་བཀུར་དང་རང་བྱུང་དད་མོས་སོགས་ལས་བྱུང་བ་ཡིན། 《མདའ་དང་འཕང་》ལས་མདའ་ནི་ཞང་ཞུང་གི་ཇུ་ཐིག་གི་མོ་ཞེས་པའི་མ་ལག་ནང་དུ་ཞང་ཞུང་གི་ལྷ་རིགས་སུམ་བརྒྱ་དྲུག་བཅུའི་མཚོན་བྱེད་ཅིག་ཏུ་གྱུར་ཡོད།[⑩]ཅེས་ལྷའི་མཚོན་བྱེད་ཅིག་ཡིན་པར་གསལ་བོར་བརྗོད་ཡོད་པ་དང་། མདའ་མོས་མི་སྐད་བཤད་དེ་མི་དོན་བསྒྲུབ་པ་ལྟ་བུ། དེ་ལས་ཀྱང་ཁྱད་ཆོས་མངོན་གསལ་ཡིན་པའི་བླ་འདུལ་བ་དང་གཡང་འགུག་པ་སོགས་ཀྱི་ནུས་པ་བླ་ན་མེད་ཞིག་མཆིས། བོད་བྱང་ཐང་ས་ཁུལ་དུའང་གཉེན་སྒྲིག་གི་སྐབས་སུ་བག་མའི་ལག་ཏུ་ཕྱུར་བ་སྡེར་གང་དང་།ཁྱོ་གའི་ལག་ཏུ་མདའ་དར་བཅས་ཐོགས་ཏེ་བླ་མཆོད་ཚོས་གཡང་འགུགས་དང་ཤིས་ཚིག་མང་པོ་བརྗོད་སྲོལ་ཡོད་པ་དང་། བོད་ལྗོངས་མངའ་རིས་ས་ཆ་ནས་འབྲུ་རིགས་ཀྱི་བང་མཛོད་ནང་དུ་མདའ་དར་འཛུགས་པའི་གོམས་སྲོལ་ཞིག་ཡོད་ཅིང་། དེ་ནི་དཀར་མོ་ནས་ཀྱི་བང་སྟེང་ལ་མཚོན་མདོག་ལྔ་ཡི་མདའ་དར་བཙུགས་ཞེས་པ་དང་། འབྲུ་དཀར་མ་ཉམས་སྦྲེ་གང་མཚོན་པ་ལ། མདའ་མོ་དར་སྣས་རྒྱན་པ་བཙུགས་ཞེས། མདའ་དར་དེ་ནང་གི་གཡང་དེ་ཕྱི་ལ་མི་ཤོར་བའི་སྲུང་མ་ཡིན་པར་སྐད།[11]མདའ་དར་དེ་ནི་གཡང་འགུགས་བྱེད་དང་གཡང་སྲུང་བྱེད་ཀྱི་ལག་ཆ་མེད་དུ་མི་རུང་བ་ཞིག་ཡིན་པ་ཤེས་ཐུབ་ལ། གླིང་སྒྲུང་ལས་འབྲུག་མོས་རང་གི་སྐྲ་བདག་འདེམ་པའི་སྐབས་སུའང་གཉེན་མདའ་འཕངས་ཏེ་ཚེ་གཅིག་གི་སྐྱ་ཡ་བདམས་པ་ལས་ཀྱང་རྟོགས་སླ་བ་དང་། དེ་དང་མཉམ་དུ་མདའ་ལ་དད་མོས་དང་དེའི་རིན་ཐང་ལ་གདེང་འཇོག་མཐོན་པོ་བྱེད་པའི་རིག་གནས་ལུགས་སྲོལ་ཡང་རིམ་བཞིན་ཆགས་ཡོད། བོད་ཀྱི་དམངས་གླུ་ཞིག་ལས། ལི་མ་མདའ་འདི་ལག་ནས་ལོངས། །ལག་ནས་ལོངས་ལ་ཕུགས་ལ་ཞོག །ཕུགས་ཀྱི་ཀ་བའི་མདུན་ལ་ཞོག །སང་ནངས་མོའི་ལོ་ཡི་ད་ཚོད་ལ། །བུ་མདའ་འཕེན་མཁན་ཞིག་སྐྱེས་རྒྱུ་རེད། །མདའ་ཡང་ཡང་འཕེན་ཀི་བཀྲ་ཤིས་ཤོག །ཅེས་པ་དང་། 《གླིང་གི་བྲོ་ར་ཡིད་འཕྲོག་པད་དཀར་ཕྲེང་མཛེས》ལས། ངའི་ལྷ་གྲི་ཡ་ཟི་སྐར་ཕྲན་འདི། །ལྕགས་ཕོ་རིགས་རིན་ཆེན་སྣ་ལྔས་བརྡུངས། །ལྕགས་མོ་རིགས་གནམ་ལྕགས་ནག་པོས་མགར། །ལྕགས་བུ་རིགས་ཐེའུ་རང་ཐོ་བས་བྱས། །ལྷ་བསྟོད་པའི་དུས་སུ་རྟེན་གནས་ཡིན། །དཔལ་ལས་མགོན་ཤན་པའི་ཕྱག་མཚན་བྱས། །དགྲ་འདུལ་བའི་དུས་སུ་རང་བསྲུང་ཡིན། །གཡུག་མི་དགོས་དཔའ་ལོང་ངོམ་དང་ཆོག །སྐྱིད་བྲོ་གླུ་དུས་སུ་ཕ་ནོར་ཡིན། །དགྲ་བདུད་རིགས་འདུལ་བའི་གྲི་འཆམ་བྱེད། །དཔའ་དགྲ་ལྷའི་རྟེན་དར་དཀར་པོ་འདི། །དུས་དེ་རིང་སྐྱིད་པའི་གླུ་བྲོ་ལ། །རྐྱེན་བར་ཆད་མེད་པའི་རྟེན་འབྲེལ་ཡིན། །[12]ཞེས་གདུང་འབུམ་པའི་རྒྱ་ཚ་ཞལ་དཀར་གྱི་རལ་གྲི་འདི་ནི་ལྷའི་ཕྱག་མཚན་དང་། ལྷའི་རྟེན་གནས། གཞན་གྲི་འཆམ་བྱེད་པ་སོགས་རིན་ཐང་བརྗོད་པ་འདི་ལས་རལ་གྲི་ལ་སྐྱབས་བཅོལ་ཆོག་པའི་གོ་གནས་མཐོན་པོ་ཞིག་ཡོད་པ་དང་དད་མོས་ཀྱི་རྣམ་པ་རང་ཤུགས་སུ་གོ་ནུས་ལ། དམངས་ཁྲོད་ཀྱིས་ལྷ་བས་ཀྱང་ལུས་རྩལ་གྱི་རྩལ་ཆས་མདའ་མདུང་གྲི་གསུམ་ལ་སོགས་པར་བརྟེན་ནས་རང་བྱུང་ཁམས་ཀྱི་བར་ཆད་སེལ་བཞིན་འདུག གླིང་སྒྲུང་ནང་དུ་རྒྱུན་པར་མཐོང་བའི་ཕ་རོལ་འདུལ་དགོས་ན་ཐོག་མར་བླ་གནས་འདུལ་དགོས་བའི་གནས་ཚུལ་དང་འཕྲད་ཚེ་མདའ་མོ་དང་འུར་ཆ་ལ་སོགས་པར་དེ་བླ་འདུལ་གྱི་ནུས་པ་ལྡན་ཞིང་། ནུས་རྩལ་དེ་དག་ནི་གདོད་མའི་དུས་ཀྱི་དངོས་པོ་ཡོད་ཚད་ལ་བླ་ཡོད་པའི་འདུ་ཤེས་ལས་བྱུང་བ་བསྙོན་དུ་མེད། དེ་མིན་བོད་ཀྱི་ལྷ་ཀླུ་གཉན་གསུམ་བགྲང་ལས་འདས་པ་ཞིག་གི་ཕྱག་མཚན་དུའང་མདའ་མདུང་གྲི་གསུམ་ལ་སོགས་ཐོགས་ཡོད་པ་དགོན་སྡེ་སོ་སོའི་ལྡེབས་རིང་དང་བྲིས་ཐང་སོགས་ལས་མཐོང་ཐུབ་ཅིང་། མདོ་སྨད་ས་ཆར་དུས་རྒྱུན་ལབ་ཙེ་བསྟད་ནས་མདའ་བསྟོད་བྱེད་པ་སོགས་དང་། དེ་འབྲེལ་གྱི་གསོལ་མཆོད་དང་། བསང་ཡིག དཔང་བསྟོད་སོགས་ལས་མདའ་ལ་སོགས་པའི་ལུས་རྩལ་རྣམ་གྲངས་ལ་དད་མོས་རྒྱ་ཆེར་བྱེད་པ་རྟོགས་ཐུབ། དེ་དག་ནི་དངོས་པོར་དད་མོས་བྱེད་པའི་གནའ་བོའི་འདུ་ཤེས་སོགས་ལ་བརྟེན་ནས་ལུས་རྩལ་རྣམ་གྲངས་ཀྱི་ཁྱད་ཆོས་དང་བྱེད་ནུས་ལ་བསྔགས་བརྗོད་དང་རྟོག་བཟོ་བྱས་ཏེ་མི་རྣམས་ཀྱི་སེམས་འདུན་དང་ཕུགས་བསམ་མཚོན་པའི་ཡིད་སྤྲུལ་གྱི་བྱ་དངོས་སུ་གྲུབ་པ་ཡིན་ནོ། །
བཞི་བ། ལུས་རྩལ་རིག་གནས་ཀྱི་འཛེམ་བྱ་སྐོར་བཤད་པ།
འཛེམ་བྱ་ནི་རང་རེའི་དམངས་སྲོལ་རིག་པའི་གྲུབ་ཆ་ཞིག་ཡིན་ཏེ། སངས་རྒྱས་ཆོས་ལུགས་ལ་དད་ཞེན་དབང་གིས་ཆེ་བཀུར་ཆུང་བྱམས་ལ་སོགས་ཀྱི་སྲོལ་བཟང་པོ་དག་མ་ཉམས་པར་གནས་ཡོད་ལ། རྒྱུན་པར་འཚོ་བའི་ཁྲོད་ན་ཆོས་ལུགས་དང་། མི་ཆོས་ཀུན་སྤྱོད། ཡང་ན་གོམས་གཤིས་སོགས་དང་འགལ་བའི་བྱ་བ་མི་བསྒྲུབ་པ་དང་དེའི་འབྲེལ་ཡོད་ཀྱི་འཛེམ་བྱའང་མང་པོ་ཞིག་ཡོད་དེ། 《གླིང་སྒྲུང་》ནང་དུའང་ལུས་རྩལ་རྣམ་གྲངས་རེ་རེ་ནི་དགྲ་ལྷའི་གོ་མཚོན་སྣ་དགུའི་གྲས་སུ་བགྲང་ཡོད་པ། 《ཧོར་གླིང་གཡུལ་འགྱེད》ལས། དཔའ་དགྲ་ལྷའི་སྐུ་མཁར་གོང་མ་ནས། །ཕུ་བོ་དུང་སྐྱོང་དཀར་པོ་འབོད། །རྨོག་དཀར་མོའི་རྒྱུད་ཀྱི་དགྲ་ལྷ་གྱིས། །རྨོག་རྩེ་རྒྱལ་བྱང་འཕྲུ་མ་འཐོར་ཅིག །སྤྲུལ་པའི་ཨ་ལོང་ཁོང་གསེང་ནས། །དགྲ་ལྷའི་གཉན་སྟག་དམར་པོ་འབོད། །ཁྲབ་དཀར་མོའི་རྒྱུད་ཀྱི་དགྲ་ལྷ་གྱིས། །ཁྲབ་ལི་མའི་རྒྱུན་ཐག་མ་འཐོར་ཅིག །གོ་མཛོད་སྤེན་ལུང་ཕྱུག་མོ་ནས། །ནུ་བོ་ཀླུ་སྦྲུལ་འོད་ལྡན་འབོད། །རྟ་འདོ་བའི་རྒྱུད་ཀྱི་དགྲ་ལྷ་གྱིས། །རྟ་མགྱོགས་པ་འགྱེལ་ལོག་མེད་པར་ཤོག །མི་སྤྱོད་བྲག་རི་སྒོམ་ཁང་ནས། །སྲིང་མོ་རྒོད་ལྕམ་དཀར་མོ་འབོད། །མདའ་ཉག་ཕྲན་རྒྱུད་ཀྱི་དགྲ་ལྷ་གྱིས། །མདའ་ཉག་ཕྲན་ལྟོང་ནས་མ་འགས་ཤིག །བྱང་ཡར་ཆེན་གསེར་བྱེའི་རྫོང་ནང་ནས། །མཚེ་འཛིན་སྲིད་པའི་རྒྱལ་མོ་འབོད། །གཞུ་རྭ་རྒོད་རྒྱུད་ཀྱི་དགྲ་ལྷ་གྱིས། །གཅོང་རྒོད་ར་ཤིང་མ་འཐོར་ཞིག །དགུང་ནམ་མཁའ་ཡངས་པའི་ཕོ་བྲང་ནས། །སྟེང་ལྷ་ཆེན་ཚངས་པ་དཀར་པོ་འབོད། །གྲི་ཡུ་དམར་རྒྱུད་ཀྱི་དགྲ་ལྷ་གྱིས། །མཚོན་རྣོན་པོ་ཡུ་བ་མ་ཆག་ཅིག །བར་སྟོང་ཁམས་དག་པའི་ཀློང་ཡངས་ནས། །བར་གཉན་ཆེན་སྐུ་ལ་གེར་འཚོ་འབོད། །མདུང་སྐྱ་རིང་རྒྱུད་ཀྱི་དགྲ་ལྷ་གྱིས། །མདུང་བ་དག་སྐེད་ནས་མ་ཆག་ཅིག །འོག་ལྕང་ལོ་ཅན་གྱི་སྐུ་མཁར་ནས། །ཀླུའི་རྒྱལ་པོའི་གཙུག་ན་རིན་ཆེན་འབོད། །ཕུབ་དཀར་མོའི་རྒྱུད་ཀྱི་དགྲ་ལྷ་གྱིས། །ཕུབ་དཀར་མོ་མཚོན་གྱིས་མ་ཕུག་ཅིག །[13]ཅེས་པ་སོགས་ཆ་འདྲ་བའི་དག་སྒྲུང་ཁག་གཞན་པ་ན་གང་མང་མང་ཞིག་མཐོང་ནུས་ལ། ལྷག་པར་དུ་དགྲ་ལྷའི་གསོལ་མཆོད་དང་ཀ་འཛུགས་ཀྱི་གཞུང་མང་པོ་ཞིག་ལས། སྐྱེས་བུ་གང་ཞིག་ལ་དགྲ་ལྷ་འཁོར་སྐབས་དེའི་གོ་མཚོན་དག་ཀྱང་དགྲ་ལྷའི་རྟེན་དུ་བཙུགས་ཏེ་ཆོ་གའི་འགྲོས་ལྟར་དགྲ་ལྷའི་འཁོར་དང་བཅས་པའི་གང་ཟག་དེ་དག་ལ་སྐྱེས་བུ་དགྲ་ལྷ་ཅན་དང་དེའི་གོ་མཚོན་ལ་དགྲ་ལྷའི་གོ་མཚོན་ཞེས་པའི་འབོད་ཚུལ་ཡོད་ལ། 《གླིང་སྒྲུང་》ནང་དུའང་གེ་སར་རྒྱལ་པོ་ལ་དགྲ་ལྷའི་རྒྱལ་པོ་ཞེས་པ་དང་གོ་མཚོན་ལ་དགྲ་ལྷའི་གོ་མཚོན་ཞེས་བསྔགས་པའི་སྣང་ཚུལ་ཡོད་པ།[14] དོན་གྱིས་བཤད་ན། འདི་བརྗོད་པའི་དགྲ་ལྷའི་གོ་མཚོན་སྣ་དགུ་ནི་ལུས་རྩལ་རྣམ་གྲངས་རེ་རེ་ཡིན་ལ། དེ་དག་གི་བྱེད་ནུས་ལ་བརྟག་ན་དམག་འཁྲུག་རྩལ་འགྲན་བྱས་ཏེ་རྒྱལ་ཕམ་འབྱེད་པའི་ལུས་རྩལ་ཡོ་ཆས་ཁོ་ན་མ་ཡིན་པར་ཆོས་ལུགས་དད་མོས་དང་འདྲིས་ཆེ་བས་དེ་མཐུན་གྱི་འཛེམ་བྱ་གང་མང་ཞིག་ཡོད་པ་རང་ཤུགས་ཀྱིས་རྟོགས་ནུས་པ་རེད། དཔེར་ན། ལུས་ལ་འཆང་ན་དགྲ་ལྷ་འཁོར། །ཞེས་པ་དང་ཡང་། ཁྱིམ་དུ་བཞག་ན་ཕྱྭ་གཡང་འཕེལ། །[15]ཞེས་འུར་ཆ་ནི་དགྲ་ལྷ་འཁོར་བྱེད་དང་གཡང་འགུག་གི་ནུས་པའང་ཡོད་པར་ཤེས་ཐུབ་ལ་དེའི་བརྗོད་པའི་ཤུགས་ནས་འཛེམ་བྱའི་གནས་དེ་རྟོགས་ཐུབ། དེ་མིན། ཡ་ཐོག་གི་སྤྱི་ཚོགས་སུ། མི་རྣམས་ཀྱིས་རང་གི་རུས་བླ་དང་ཡུལ་ལྷ་གཞི་བདག ཀླུ་གཉན་བཙན་གསུམ་བཅས་ལ་གང་བབ་ཀྱི་གསོལ་མཆོད་བྱ་དུས། བཟོ་དབྱིབས་དང་དར་ཚོན། ཁ་དོག་སོགས་མི་འདྲ་བའི་མདའ་དག་ནི་ལྷ་བྱེ་བྲག་པའི་མཚོན་བྱེད་རེད་ཅེས་[16]ལྟ་བུ་མཚོན་ན་ཁྱིམ་དང་མཛོད་ཀྱི་གཡང་མདའ་དང་། ལབ་ཙེ་མདའ་བསྟོད། མདའ་རྒོད་ལྷའི་སྐུ་རྟེན་བྱེད་པ་སོགས་ལས་དེར་དངོས་ཤུགས་གང་རུང་དུ་ནུས་པ་དང་སྟོབས་ཤུགས་དཔག་ཏུ་མེད་པ་ཞིག་ལྡན་པ་ངེས་ལ་གོ་གནས་མཐོན་པོ་ཞིག་ཡོད་པར་ཚོར་ཐུབ་པས་ཡར་མཐོ་སར་འཇོག་པ་དང་བརྫི་འགོམ་བྱེད་པར་འཛེམ་པའི་གོམས་སྲོལ་ཞིག་ཆགས་འདུག གཞན་དམངས་ཁྲོད་དུ་མདའ་རྩེད་ལ་མ་སོང་པའི་སྔོན་གྱི་ཉིན་འགའ་ཤས་ལ་བུད་མེད་དང་འབྲེལ་འདྲིས་མི་བྱེད་པ་དང་། མདའ་རྩེད་འགྲོ་བའི་ནངས་མོར་མདའ་བ་ཐམས་ཅད་མཉམ་གཅིག་ཏུ་འཛོམས་ཏེ་དགྲ་ལྷ་བསྐོར་བའི་སྲོལ་ཞིག་ཡོད་ལ། དགྲ་ལྷ་བསྐོར་བའི་རྗེས་ནས་དུས་ཡུན་ཐུང་ཐུང་ནང་དུ་གྱོན་པ་མི་ཕུད་པའི་སྲོལ་ཞིག་མཆིས། དེའི་རྒྱུ་མཚན་ནི་ཅི་ཡིན་ཟེར་ན། ལུས་རྩལ་རྣམ་གྲངས་དེ་དག་ནི་དགྲ་ལྷ་འཁོར་བྱེད་དང་། གཡང་འགུག་བྱེད། རྟེན་འབྲེལ་ལ་བརྟག་པ། དེ་མིན་ཆོས་ལུགས་ཀྱི་ཆོ་ག་བསྒྲུབ་བྱེད་དང་མོ་ཆོས་ལ་སོགས་ཆོས་ལུགས་ནང་དོན་གྱིས་ཕྱུག་ཅིང་། ཆོས་ལུགས་འཛེམ་བྱ་ནི་འཛེམ་བྱའི་ནང་གཙོ་བོ་ཞིག་ཡིན་ཞེས་པ་བཞིན་འཛེམ་བྱའི་གནས་མང་པོ་ཞིག་ཡོད་པ་རྟོགས་ནུས་སོ། །
དཔྱད་གཞིའི་ཡིག་ཆ།
[①](英)马凌诺斯基著,《文化论》华夏出版社,2002年版,P6.
[②]曹湘君,《体育概论》,北京体育学院出版社,1985年版,P105
[③]《ཐོག་གླིང་གཡུལ་འགྱེད》1991ལོར་མཚོ་སྔོན་མི་རིགས་དཔེ་སྐྲུན་ཁང་གིས་པར་དུ་བསྐྲུན། ཤོག་ངོས2ན་གསལ།
[④]庄孔韶著,《人类学概论》中国人民大学出版社,2006年版,P126.
[⑤]《བྷེ་གླིང་གཡུལ་འགྱེད》2010ལོར་མི་རིགས་དཔེ་སྐྲུན་ཁང་གིས་པར་དུ་བསྐྲུན། ཤོག་ངོས348ན་གསལ།
[⑥]《ཧོར་གླིང་གཡུལ་འགྱེད》སྟོད་ཆ། 1962ལོར་མཚོ་སྔོན་མི་རིགས་དཔེ་སྐྲུན་ཁང་གིས་པར་དུ་བསྐྲུན། ཤོག་ངོས190ན་གསལ།
[⑦]《ཚ་བ་མདའ་རྫོང་》བོད་ལྗོངས་མི་དམངས་དཔེ་སྐྲུན་ཁང་གིས་པར་དུ་བསྐྲུན། ཤོག་ངོས165ནས167ན་གསལ།
[⑧]《བོད་ལྗོངས་སློབ་གྲྭ་ཆེན་མོའི་རིག་གཞུང་དུས་དེབ》1994ལོའི་བོད་ཡིག་དུས་དེབ་གཉིས་པའི་ཤོག་ངོས79ན་གསལ།
[⑨] 沙利·安什林著,《宗教的起源》,三联书店,1964年版,P67
[⑩]《མཁར་རྨེའུ་བསམ་གཏན་གྱི་གསུང་རྩོམ་ཕྱོགས་བསྒྲིགས་མདའ་དང་འཕང་》 སྟོད་ཆ། བདེ་ཁང་བསོད་ནམས་ཆོས་རྒྱལ་གྱིས་བསྒྱུར། 2007ལོར་ཀྲུང་གོའི་བོད་རིག་པ་དཔེ་སྐྲུན་ཁང་གིས་པར་དུ་བསྐྲུན། ཤོག་ངོས311ན་གསལ།
[11]《མངའ་རིས་སྤུ་རངས་འཁོར་ཆགས་ཁུལ་གྱི་ཞིང་ལས་དང་འབྲེལ་བའི་གནའ་སྲོལ་ཆོ་གའི་སྐོར་རགས་ཙམ་བརྗོད་པ》གུ་གེ་ཚེ་རིང་རྒྱལ་པོ་དང་སྤེན་འཛོམས་གཉིས་ཀྱིས་བརྩམས། 《ཀྲུང་གོའི་བོད་རིག་པ》2010ལོའི་དེབ་བཞི་བ། ཤོག་ངོས59ན་གསལ།
[12]《གླིང་གི་བྲོ་ར་ཡིད་འཕྲོག་པད་དཀར་ཕྲེང་མཛེས》1993ལོར་མཚོ་སྔོན་མི་རིགས་དཔེ་སྐྲུན་ཁང་གིས་པར་དུ་བསྐྲུན། ཤོག་ངོས13ནས14ན་གསལ།
[13]《ཧོར་གླིང་གཡུལ་འགྱེད》སྨད་ཆ། 1980ལོར་མཚོ་སྔོན་མི་རིགས་དཔེ་སྐྲུན་ཁང་གིས་པར་དུ་བསྐྲུན། ཤོག་ངོས597ན་གསལ།
[14]《གླིང་གེ་སར་རྒྱལ་པོའི་སྒྲུང་ལས་བྱུང་བའི་དགྲ་ལྷའི་གོ་མཚོན་སྣ་དགུའི་སྐོར་གྱི་དོགས་གཅོད》པདྨ་རྒྱལ་གྱིས་བརྩམས། 《བོད་ལྗོངས་ཞིབ་འཇུག》2009ལོའི་དེབ་གསུམ་པ། ཤོག་ངོས100ན་གསལ།
[15]《ཚ་བ་མདའ་རྫོང་》བོད་ལྗོངས་མི་དམངས་དཔེ་སྐྲུན་ཁང་གིས་པར་དུ་བསྐྲུན། ཤོག་ངོས165ནས167ན་གསལ།
[16]《བོད་ཀྱི་མདའི་རིག་གནས་སྐོར་རོབ་ཙམ་གླེང་བ》རྭ་ཡུམ་སྐྱབས་ཀྱིས་བརྩམས། 《ཀྲུང་གོའི་བོད་ཀྱི་ཤེས་རིག》1999ལོའི་དེབ་གཉིས་པ། ཤོག་ངོས89ན་གསལ།
《མདོ་སྨད་ཞིབ་འཇུག་དུས་དེབ》སྟེང་བཀོད།
རྩོམ་སྒྲིག་པ། ཀླུ་མོ་མཚོ།


text:
མཚོ་སྔོན་དགེ་འོས་སློབ་ཆེན་མི་རིགས་དགེ་འོས་སློབ་གླིང་། བཙུན་ཐར་རྒྱལ།
(གནད་བཏུས) དཔྱད་རྩོམ་འདིའི་ནང་དུ་གཙོ་བོ་ལྗོངས་ཞིང་ལྔས་བསྒྲིགས་པའི་བོད་ཀྱི་ས་ཁུལ་དུ་སྤྱོད་པའི་སློབ་གྲྭ་ཆུང་འབྲིང་གི་གྲངས་རིག་བསླབ་གཞིའི་ཁྲོད་དུ་གནས་པའི་གནད་དོན་སྐོར་ལ་རང་གི་ལྟ་བ་རགས་ཙམ་བཏོན་ཡོད།
(གནད་ཚིག) གྲངས་རིག བསླབ་གཞི། ཚད་ལྡན། གཅིག་གྱུར།
བསླབ་གཞི་ནི་དཔེ་ཁྲིད་བྱ་འགུལ་བདེ་ལེགས་ངང་ཡོངས་འགྲུབ་བྱུང་བའི་རྒྱུ་རྐྱེན་གལ་ཆེན་ཞིག་ཡིན་ལ། བསླབ་གཞི་འཛུགས་སྐྲུན་ནི་སློབ་གྲྭ་སློབ་གསོའི་རྨང་གཞི་འཛུགས་སྐྲུན་ཆེན་པོ་གསུམ་ལས་བྱ་བ་གལ་ཆེན་གཅིག་ཀྱང་ཡིན། བསླབ་གཞི་ལ་སློབ་མར་མིའི་རིགས་ཀྱི་རིག་གནས་དང་ཉམས་མྱོང་བརྒྱུད་སྤྲོད་བྱེད་པའི་ནུས་པ་ལྡན་པའི་ཁར། སློབ་མར་སློབ་གྲྭའི་སློབ་གསོ་ལས་ནུས་པ་ཐོབ་པ་དང་རང་ཉིད་ཀྱིས་ཤེས་བྱ་སྦྱང་བའི་བརྟེན་གཞིར་གྱུར་བའི་ལག་ཆ་གཙོ་བོ་ཞིག་ཀྱང་ཡིན། ལག་ལེན་དངོས་ལས་བདེན་དཔང་བྱུང་བ་ནི་དཔེ་ཁྲིད་སྤུས་ཚད་བཟང་ངན་དེ་ཐད་ཀར་བསླབ་གཞིའི་སྤུས་ཚད་བཟང་ངན་ལ་རག་ལས་ཡོད་པས། བོད་ཡིག་གི་གྲངས་རིག་བསླབ་གཞི་སྒྱུར་སྒྲིག་དང་པར་སྐྲུན་བྱེད་རྒྱུ་ནི་གནད་ཆེ་བའི་བྱ་བ་ཞིག་རེད། དེའི་ཕྱིར་བོད་མི་རིགས་ཀྱི་སློབ་གསོ་འཕེལ་རྒྱས་བཏང་ནས་བོད་མི་རིགས་ཡོངས་ཀྱི་ཚན་རིག་ལག་རྩལ་གྱི་སྤུས་ཀ་ཇེ་མཐོར་གཏོང་དགོས་ན། ངེས་པར་དུ་བསམ་བློའི་རང་བཞིན་དང་། ཚན་རིག་རང་བཞིན། ཤེས་བྱའི་རང་བཞིན། སྤྲོ་སྣང་རང་བཞིན། མི་རིགས་ཀྱི་ཁྱད་ཆོས་རང་བཞིན་བཅས་ཕྱོགས་གཅིག་ཏུ་བསྡུས་ཤིང་བོད་ཁུལ་གྱི་སློབ་གསོའི་དགོས་མཁོར་བསྟུན་ནས་རྩིས་ཚན་བསླབ་གཞི་ཆ་ཚང་ཞིག་བསྒྲིགས་ཏེ་ཁག་ཐེག་བྱེད་དགོས། དེ་ལས་གཞན་ཐབས་ལམ་གང་ཡང་ཡོད་པ་མ་རེད། ད་ལྟ་བོད་ཁུལ་དུ་སྤྱོད་པའི་ལྗོངས་ཞིང་ལྔའི་མཉམ་བསྒྲིགས་གྲངས་རིག་བསླབ་གཞི་ལ་མཚོན་ན། སྤྱིའི་ཆ་ནས་སྒྱུར་སྒྲིག་བྱས་པའི་སློབ་གཞིའི་སྤུས་ཚད་ཇེ་བཟང་ནས་ཇེ་བཟང་དུ་འགྲོ་བཞིན་ཡོད་མོད། འོན་ཀྱང་ཉེ་བའི་ལོ་གཅིག་གཉིས་ཀྱི་རིང་ལ་བསླབ་གཞིའི་འགྱུར་ཡིག་ཁྲོད་དུ་མིང་ཚིག་གཅིག་གྱུར་མིན་པ་དང་ཚད་ལྡན་མིན་པ། གོ་ནོར་བྱུང་བ། ས་གནས་མི་མཐུན་པའི་ཡུལ་སྐད་མི་འདྲ་བ་བྱུང་བ་སོགས་ཀྱི་གནད་དོན་འགའ་རེ་མཐོང་བས། ཚང་མས་མཐོང་ཆེན་བྱེད་པའི་ཆེད་དུ། གཤམ་དུ་གནད་དོན་དེ་རིགས་ཀྱི་འབྱུང་རྐྱེན་རིགས་ལྔ་རུ་ཕྱེ་ནས་རང་གི་ལྟ་ཚུལ་རགས་ཙམ་བརྗོད་ཡོད།
གཅིག གྲངས་རིག་ཚིག་མཛོད་ལས་བྱུང་བའི་གནད་དོན།
ལྗོངས་ཞིང་ལྔའི་གྲངས་རིག་བསླབ་དེབ་བོད་ཡིག་ཏུ་སྒྱུར་བའི་སྐབས་སུ། མིང་ཚིག་གཅིག་གྱུར་ཡོང་བའི་ཐད་ཚད་མར་འཛིན་ས་ནི། ལྗོངས་ཞིང་ལྔའི་བོད་ཡིག་བསླབ་གཞི་ཞིབ་བཤེར་ཨུ་ཡོན་ལྷན་ཁང་གིས་ཞིབ་བཤེར་མཛད་དེ་སི་ཁྲོན་མི་རིཊ་དཔེ་སྐྲུན་ཁང་གིས ༢༠༠༠ ལོའི་ཟླ ༦ པར་དཔེ་སྐྲུན་བྱས་པའི༼ རྒྱ་བོད་དབྱིན་གསུམ་ཤན་སྦྱར་གྱི་གྲངས་རིག་པའི་ཚིག་མཛོད ༽ཅེས་པ་དེ་ཡིན། ཚིག་མཛོད་དེ་དཔར་སྐྲུན་བྱས་ནས་ལོ་བཅོ་ལྔའི་རིང་བོད་ཁམས་ཀྱི་གྲངས་རིག་བསླབ་གཞིའི་མིང་ཚིག་གཅིག་གྱུར་ཡོང་བ་དང་བོད་མི་རིགས་ཀྱི་ཚན་རིག་ལག་རྩལ་གྱི་སྤུས་ཀ་ཇེ་མཐོར་གཏོང་བའི་ཐད་བྱས་རྗེས་ཆེན་པོ་བཞག་ཡོད་མོད། འོན་ཀྱང་དེང་སྐབས་ཀྱི་འཇིག་རྟེན་ནི་བརྡ་འཕྲིན་གྱི་འཇིག་རྟེན་ཡིན་ཞིང་། ཚན་རིག་གསར་པ་དང་། དོན་སྤྱི་གསར་པ། གཞུང་ལུགས་གསར་པ་རྣམས་རྒྱུན་མི་འཆད་པར་འབྱུང་བ་དང་། ཚན་རིག་ལག་རྩལ་མགྱོགས་མྱུར་སྒོས་རྒྱུན་མི་འཆད་པར་འཕེལ་རྒྱས་བྱུང་སྟབས། ཚིག་མཛོད་ཅིག་ལ་མཚོན་ནའང་དེར་བསྟུན་ནས་ལོ་འགའ་རེ་རྗེས་སུ་དག་བཅོས་དང་ཁ་གསབ། རིམ་བཞིན་ཚད་ལྡན་ཅན་དུ་བཏང་ནས་སྤྱི་ཚོགས་འཕེལ་བའི་རྗེས་ཆོད་དགོས་མོད། འོན་ཀྱང་། ང་ཚོའི༼ གྲངས་རིག་ཚིག་མཛོད ༽① དུ་སྐྱོན་མི་ཉུང་བ་ཞིག་ཡོད་དེ། དཔེར་ན།
(1) P18②比例中项 ལ་སྡུར་ཕྲེང་བར་ཚན་དང་། P98等比中项 ལ་སྡུར་མཚུངས་དཀྱིལ་ཚན།
(2) P673证明 ལ་ར་སྤྲོད་དང་། P154反证法 ལ་ལྡོག་སྒྲུབ་ཐབས།
(3) P194高阶无穷小 ལ་ཐེམ་མཐོ་ཚད་མེད་ཆུང་དང་། P548无穷小 ལ་མུ་མེད་ཆུང་།
(4) P660正割 ལ་དྲང་བཅད་དང་། P637余割 ལ་ལྷག་འབྲེག
(5) P99等待系统 ལ་ངང་སྒུག་རྒྱུད་ཁོངས་དང་། P99等待-延滞系统 ལ་ངང་སྒུག-ནར་ལུས་མ་ལག
(6) P551五边形数 ལ་མཐའ་ལྔ་དབྱིབས་ཀྱི་གྲངས་དང་། P427三角形数 ལ་ཟུར་གསུམ་དབྱིབས་གྲངས།
(7) P280解 1.བཀྲོལ་ཐོབ། 2. འགྲོལ་བ་དང་། P280解法 ལ་འགྲེལ་ཐབས།
(8) P660正割定理 ལ་དྲང་བཅད་ངེས་སྲོལ་དང་། P660正割公式 ལ་དྲང་གཅོད་སྤྱི་འགྲོས།
(9)P515图象数据 ལ་དཔེ་རིས་གཞི་འཛིན་གྲངས་དང་། P220函数的图象 ལ་རྟེན་འབྱུང་གྲངས་ཀྱི་རིས་དབྱིབས་ཞེས་བསྒྱུར་པ་སོགས་ལྟ་བུ་ལ་མཚོན་ན་སྒྱུར་ཚུལ་སྔ་ཕྱི་འགལ་བའམ་མི་མཐུན་པ་དང་། ཡང་མིང་ཚིག་སྐོར་ཞིག་རྩ་བ་ནས་སྒྱུར་ནོར་བྱུང་ཡོད་པ་སྟེ། དཔེར་ན།
(1) P98等比中项 ལ་སྡུར་མཚུངས་དཀྱིལ་ཚན།
(2) P685中值定理 ལ་དཀྱིལ་ཐང་ངེས་སྲོལ།
(3) P660正方形数 ལ་ཕོ་ཕྱོགས་དབྱིབས་གྲངས།
(4) P660正方陈列 ལ་ཕོ་ཕྱོགས་གྲལ་ཕྲེང་།
(5) P484等式 ལ་མི་མཚུངས་ཚུལ།
(6) P97导向量 ལ་འདྲེན་པའི་ཕྱོགས་ཚད་ཅེས་བསྒྱུར་ཡོད་པ་ལྟ་བུ་སོགས་སོ། །
དེའི་ཕྱིར་ཆུ་འགོ་ནས་རྙོག་ན་ཆུ་མཇུག་ནས་དྭངས་མི་སྲིད་ཅེས་པའི་དཔེ་བཞིན། ང་ཚོའི༼ གྲངས་རིག་ཚིག་མཛོད ༽དུ་བྱུང་ཡོད་པའི་སྐྱོན་དེ་རིགས་དུས་ལྟར་སེལ་མ་ཐུབ་པར་རྒྱུན་འབྱམས་སུ་གྱུར་ན་གྲངས་རིག་བསླབ་གཞི་རུ་མིང་ཚིག་གཅིག་གྱུར་མིན་པའམ་ནོར་འཆུག་བྱུང་བའི་གནད་དོན་དེ་ནམ་ཡང་གཡོལ་ཐབས་མེད་དོ། །
གཉིས། སྒྱུར་པ་པོ་རང་སྟེང་ནས་བྱུང་བའི་གནད་དོན།
༼ གྲངས་རིག་ཚིག་མཛོད ༽དུ་ཡོད་པ་མ་ཟད་ང་ཚོས་དུས་ཡུན་རིང་པོར་བཀོལ་ནས་གཏན་འཇགས་ཡོང་ཡོད་པ་ལས་གཞན། རྒྱ་ཆེའི་དགེ་སློབ་ཚང་མས་ཁས་ལེན་པའི་མིང་ཚིག་སྐོར་ཞིག་སྒྱུར་པ་པོས་རང་འདོད་ལྟར་བསྒྱུར་བཅོས་བྱས་ཡོད་པ་སྟེ། དཔེར་ན། སྔོན་ཆད 图 ལ་རི་མོ་དང 图象 ལ་དཔེ་རིས་ཞེས་བསྒྱུར་ཞིང་། དེ་ཚོ༼ གྲངས་རིག་ཚིག་མཛོད ༽དུའང(P514)图 ལ་རི་མོ་དང་།(P515)图象数据 ལ་དཔེ་རིས་གཞི་འཛིན་གྲངས་ཞེས་བཀོད་ཡོད། འོན་ཀྱང་ཉེ་བའི་ལོ་འགའི་རིང་ལ་གྲངས་རིག་བསླབ་གཞིའི་ཁྲོད་དུ 图 ལ་དཔེ་རིས་དང 图象 ལའང་དཔེ་རིས་ཞེས་བསྒྱུར་ཡོད། དེ་ལྟར་བསྒྱུར་ན་རྙོག་རྫོབ་ལས་དགེ་མཚན་ཅི་ཡང་མེད་ལ། མིང་ཚིག་ཚད་ལྡན་ཡོང་བའི་རྩ་དོན་ལའང་གཏན་ནས་མི་མཐུན། དེ་ནས 组 ལ་སྔོན་ཆད་སྐོར་ཞེས་བསྒྱུར་ཡོད་པ་སྟེ། ༼ གྲངས་རིག་ཚིག་མཛོད ༽དུ 组 ལ་འབྲེལ་བ་ཡོད་པའི་མིང་ཚིག་ལྔ་བཅུ་ལྷག་ཡོད་པ་ནི P156方程组 ལ་མཉམ་བྱ་སྐོར་དང་། P711组合 ལ་སྐོར་སྒྲིག་ཅེས་བཀོད་ཡོད་པ་སོགས་ལྟ་བུ། ད་ལྟ 组 ལ་ཚོ་ཞེས་སྒྱུར་བཞིན་ཡོད། སྐབས་འདིར་བལྟས་པ་ཙམ་གྱིས་ཧ་ཅང་བཟང་སྙམ་མོད། འོན་ཀྱང་དེ་ལྟར་བསྒྱུར་ནས་མིང་ཚིག་གཅིག་གྱུར་བྱས་ན། ང་ཚོའི་གྲངས་རིག་ཚིག་མཛོད་དུ 组 ལ་འབྲེལ་བ་ཡོད་པའི 组合 སོགས་མིང་ཚིག་ལྔ་བཅུ་ལྷག་ཡོད་པ་ཐམས་ཅད་རྩ་སློག་བྱ་དགོས་པ་དང་། དེར་བསྟུན་ན་མཐོ་འབྲིང་གི་སྡོམ་རྩིས་ལས 组数 འདི་ངེས་པར་དུ་ཚོ་གྲངས་ལྟར་བསྒྱུར་དགོས། དེ་ང་ཚོས་སྔོན་ཆད་མཐོ་འབྲིང་གི 复数 ལ་ཚོ་གྲངས་ཞེས་གཏན་ལ་ཕབ་ཟིན་པ་དང་གཅིག་མཐུན་དུ་གྱུར་བས། རྙོག་དྲ་ཆེན་པོ་བཟོས་ཡོད། 成立 ནི་གྲངས་རིག་བརྡ་ཆད་ཅིག་མིན་མོད། འོན་ཀྱང་གྲངས་རིག་བསླབ་གཞི་རུ་ག་ས་གར་བཀོལ་བཞིན་ཡོད། ད་ལྟ 成立 ལ་ཚུགས་ཐུབ་ཅེས་སྒྱུར་བཞིན་ཡོད། དེ་ལའང་ང་རང་མི་འཐད་དེ། དེར་གྲུབ་བམ་གྲུབ་ཐུབ་ཅེས་བསྒྱུར་ན་བཟང་སྙམ། རྒྱུ་མཚན་ནི་ང་ཚོའི་གྲངས་རིག་ཚིག་མཛོད་དུ P681质数 ལ་ཚུགས་ཐུབ་གྲངས་དང P231互质 ལ་ཕན་ཚུན་ཚུགས་ཐུབ་ཅེས་བསྒྱུར་ཡོད་པས་རྙོག་དྲ་འབྱུང་སླ་ཞིང་། དེ་ལྟར་བསྒྱུར་ན་མཐོ་འབྲིང་གི་གྲངས་རིག་འདེམས་སྦྱོང 4-6༼ དམའ་རིམ་གྲངས་ཀྱི་རྣམ་བཤད་ཀྱི་འཇུག་སྒོ ༽དང་སློབ་ཆེན་གྱི༼ དམའ་རིམ་གྲངས་ཀྱི་རྣམ་བཤད ༽བསླབ་དེབ་གཉིས་ཁྲིད་ཐབས་མེད། དེ་ལྟར་འུ་ཚུགས་ཀྱིས་བསྒྱུར་ཡོད་པའི་དཔེ་ད་རུང་མང་པོ་འདྲེན་རྒྱུ་ཡོད་ཀྱང་འདིར་མི་བརྗོད། དེང་སང་གི་ཡིག་སྒྱུར་ཐ་སྙད་ནི་ལོ་རེ་དང་དེབ་རེ་བསྒྱུར་བ་དང་འགྱུར་བཞིན་ཡོད་པས། བསླབ་དེབ་ཁྲིད་མཁན་གྱི་དགེ་རྒན་རྣམས་ཀྱིས་སྡུག་སྐད་འབྱིན་པ་ལས་ཐབས་ཅི་ཡང་མེད། དེའི་ཕྱིར། ང་ཚོས་འོས་ཤིང་འཚམ་པའི་སྒྱུར་སྲོལ་ལས་བྱུང་བའི་ཐ་སྙད་དག་གཏན་ཚིགས་དང་བཅས་པའི་སྒོ་ནས་གཏན་འབེབས་བྱ་རྒྱུ་དང་། གཏན་ལ་ཕབ་རྗེས་ཡིག་སྒྱུར་བྱེད་མཁན་གྱིས་བཀོལ་སྤྱོད་བྱེད་མིན་དེ་ལྗོངས་ཞིང་ལྔའི་བསླབ་གཞི་ཞིབ་བཤེར་ཨུ་ཡོན་ལྷན་ཁང་གིས་ནན་ཏན་གྱིས་ལྟ་རྟོག་བྱས་ནས་སྒྱུར་སྲོལ་ངན་པ་དེ་དག་རྩ་བ་ནས་བཀག་སྟེ་སྔར་གྱི་ཚད་ལྡན་ཐ་སྙད་རྣམས་སླར་གསོ་བྱེད་དགོས། སྤྱིར་མིང་ཚིག་གཅིག་གི་སྒྱུར་སྲོལ་དེ་སློབ་ཆུང་ནས་སློབ་འབྲིང་། དེ་ནས་སློབ་ཆེན། ཡང་ན་དེའི་ཡན་ཆད་ཀྱི་ཤེས་བྱའི་མ་ལག་ཏུ་བཞག་སྟེ་བཀོལ་སྤྱོད་དང་བསམ་བློ་གང་ལེགས་བཏང་ནས་གཏན་ལ་ཕབ་ན། ད་གཟོད་མིང་ཚིག་ཅུང་ཚད་ལྡན་ཡིན་པ་དང་། འགལ་ཟླ་ཆེན་པོ་མེད་པས། བོད་ཀྱི་སློབ་གྲྭ་ཆུང་འབྲིང་གི་སློབ་མ་ཚོས་གྲངས་རིག་དོན་སྤྱིའི་གོ་བ་ལེན་པ་དང་རྗེས་མཐུད་བསླབ་ཚན་སྦྱང་པར་ཞབས་འདེགས་ལེགས་པོ་བྱེད་ཐུབ་སྙམ་མོ། །
གསུམ། ལས་ཚིག་ལས་གྲུབ་པའི་མིང་ཚིག་གི་གནད་དོན།
རང་རེའི་བོད་ཡིག་ལ་མཚོན་ན། ལས་ཚིག་གི་དུས་གསུམ་དང་སྐུལ་ཚིག་གང་ལས་ཀྱང་མིང་ཚིག་གྲུབ་ཆོག་སྟེ། དཔེར་ན། བཙོ་སྦྱང་། སྟོན་པ། བཞུགས་ཁྲི། ཆོད་ཡིག་སོགས་ལྟ་བུ། དེ་ཚང་མ་འདོད་རྒྱལ་གྱི་མིང་མིན་པ་ཤ་སྟག་ཡིན། འོ་ན་ང་ཚོའི་བོད་ལ་སྔོན་ཆད་ཡེ་ནས་མེད་པའི་ལས་ཚིག་ལས་གྲུབ་པའི་མིང་ཚིག་ཅིག་བོད་ཡིག་ཏུ་བསྒྱུར་དགོས་ན། གནས་ཚུལ་དངོས་གང་ལ་བལྟས་ནས་དུས་གསུམ་དང་སྐུལ་ཚིག་ལས་གང་ཞིག་མིང་ལ་འཇུག་པ་དང་གང་ཞིག་མིང་ལ་མི་འཇུག་པ། ཡང་ན་དེ་ལྟར་བསྒྱུར་དགོས་པའི་ཚད་གཞི་ཅི་ཡིན་ཞེ་ན། དེའི་ ཐད་ལ་ད་ལྟའི་བར་དུ་མཁས་པ་གཅིག་གིས་ཀྱང་གསལ་པོར་བརྗོད་མེད་པས། མིང་ཚིག་དེ་རིགས་ཀྱི་ཡིག་སྒྱུར་ཐད་གཅིག་གྱུར་ཐོན་མེད་པ་གང་ནས་ཀྱང་མཐོང་ཐུབ་སྟེ། དཔེར་ན། 广播 ལ་རྒྱང་བསྒྲགས་དང་རྒྱང་སྒྲོག 宣传 ལ་དྲིལ་བསྒྲགས་དང་དྲིལ་སྒྲོག 参考 ལ་ཟུར་ལྟ་དང་ཟུར་བལྟ་ཞེས་བསྒྱུར་བ་སོགས་ལྟ་བུ། དེ་བཞིན་དུ་གྲངས་རིག་བསླབ་གཞིའི་འགྱུར་ཡིག་ཏུའང་གནད་དོན་དེ་རིགས་བྱུང་ཡོད། ཐ་ན་ལྗོངས་ཞིང་ལྔས་མཉམ་སྒྲིག་བྱས་པའི་གྲངས་རིག་སློབ་དེབ་མདུན་ངོས་གཅིག་པུའི་སྟེང་དུ་མིང་ཚིག་གཅིག་གྱུར་ཐོན་མེད་པ་འགའ་ཡོད་དེ། དཔེར་ན། 教材 ལ་སློབ་གཞི་དང་བསླབ་གཞི། 选修 ལ་འདེམ་སྦྱོང་དང་འདེམས་སྦྱོང་། 数学 ལ་གྲངས་རིག་་པ་དང་རྩིས་རིག་ཅེས་བསྒྱུར་ཡོད་པས། བསླབ་དེབ་གཞུང་དངོས་ཀྱི་གནད་དོན་དེ་རིགས་བརྗོད་མ་དགོས་པ་རེད།
བཞི། བོད་ཀྱི་སྲོལ་རྒྱུན་རིག་གནས་ལ་གཙིགས་འཛིན་མི་བྱེད་པའི་གནད་དོན།
ང་ཚོའི་བོད་ཁུལ་དུ་སྤྱོད་བཞིན་ཡོད་པའི་གྲངས་རིག་བསླབ་གཞི་ནི་ཐད་ཀར་བབ་མཚུངས་ཀྱི་རྒྱ་ཡིག་བསླབ་གཞི་ལས་བསྒྱུར་བ་ཡིན་པས། དེ་རུ་བོད་ཀྱི་སློབ་མ་ལ་ཆ་རྒྱུས་ཡོད་པའི་འཚོ་བའི་ཁོར་ཡུག་དང་སྲོལ་རྒྱུན་རིག་གནས་ཉག་ཙམ་ཡང་མེད་པའི་ཁར། བོད་རིགས་སློབ་མས་གོ་མ་མྱོང་བ་དང་མཐོང་མ་མྱོང་བའི་དངོས་པོ་དང་གནད་དོན་ག་ས་གར་ན་ཡོད། གནད་དོན་དེ་རིགས་རང་ཤུགས་ཀྱིས་བོད་རིགས་སློབ་མས་གྲངས་རིག་དོན་སྤྱིའི་གོ་བ་ལེན་པ་དང་རྩིས་གཞི་འགྲོལ་བར་་དཀའ་ཚད་ཇེ་མཐོར་བཏང་བ་དང་། སློབ་སྦྱོང་གི་འགན་ཇེ་ལྕིར་བཏང་ཡོད་པས། དེ་ད་ལྟ་བོད་ཀྱི་སློབ་མ་མང་ཤོས་གྲངས་རིག་སྦྱང་བར་སྤྲོ་བ་མེད་པ་དང་གྲངས་རིག་གི་སྦྱངས་འབྲས་ཞན་པའི་རྒྱུ་རྐྱེན་གཙོ་བོ་ཞིག་ཏུ་གྱུར་ཡོད་པར་སྙམ། ཐ་ན་བོད་རང་ལ་གནའ་སྔ་མོ་ནས་ཡོད་པའི་གྲངས་ཀྱི་ཀློག་ཐབས་ཙམ་ཡང་མི་བཀོལ་བར་རྒྱ་ཡིག་ལྟར་ཇི་མ་ཇི་མ་བཞིན་དུ་བསྒྱུར་ཡོད་པ་སྟེ། དཔེར་ན། སློབ་ཆུང་ལོ་རིམ་བཞི་པའི་གྲངས་ཀ་ཆེན་པོ་ངོས་འཛིན་ཞེས་པ་ལས་གྲངས་གནས་སོ་སོའི་གྲངས་བགྲང་འཇལ་བྱེད་བརྗོད་པའི་སྐབས་སུ། གཅིག བཅུ། བརྒྱ། སྟོང་། ཁྲི། ཁྲི་བཅུ། ཁྲི་བརྒྱ། ཁྲི་སྟོང་། དུང་ཕྱུར་སོགས་རིམ་གྱིས་བཀོད་ཡོད། འོན་ཀྱང་། ཁྲི་བཅུ། ཁྲི་བརྒྱ། ཁྲི་སྟོང་ཟེར་བའི་གྲངས་བགྲང་བྱེད་ཀྱི་ཐ་སྙད་དེ་སྔོན་བོད་ཀྱི་གཞུང་གང་ནས་ཀྱང་ཐོན་མ་བྱུང་། འོ་ན་བོད་ཀྱིས་ཁྲི་ཡན་ཆད་གྱི་གྲངས་ཀ་ཀློག་མི་ཤེས་པ་ཡིན་ནམ་ཞེ་ན། མ་ཡིན་ཏེ་དོན་དུ་བོད་རང་གི་གྲངས་ཀ་ཀློག་སྟངས་ནི། གཅིག བཅུ། བརྒྱ། སྟོང་། ཁྲི། འབུམ། ས་ཡ། བྱེ་བ། དུང་ཕྱུར། ཐེར་འབུམ་སོགས་གྲངས་གནས་དྲུག་བཅུ་ཡིན་པ་ལས། གོང་དུ་བརྗོད་པའི་ཁྲི་བཅུ་དང་ཁྲི་བརྒྱ་སོགས་མ་ཡིན། བོད་རང་སྐད་ཁྲོད་ཀྱི་སྔར་ཡོད་ཐ་སྙད་དག་ཀྱང་བེད་སྤྱོད་གཏོང་མ་ཐུབ་པར་དེའི་ཚབ་ཏུ་ཐ་སྙད་གསར་བཟོ་བྱེད་པ་ནི་མ་ཤེས་ངོ་ཚ་ཡིན་པས། རང་སྐད་ཁྲོད་དུ་སྔར་ཡོད་པ་རྣམས་སོར་འཇོག་གིས་བེད་སྤྱོད་གཏོང་རྒྱུ་ནི་ཡིག་སྒྱུར་ཐ་སྙད་རང་ཤུགས་ཀྱིས་ཚད་ལྡན་གཅིག་གྱུར་ཡོང་བའི་ཐབས་ལམ་གཙོ་བོ་ཞིག་ཡིན། དཔེར་ན། གྲངས་ཀ 800200872 ལྟ་བུ་ཞིག་གོང་གི་ཡིག་བསྒྱུར་གྱི་དགོངས་དོན་ལྟར་བཀླགས་ན། སྔོན་ལ་རིམ་པ་དགར་ཅིང་དེ་ནས་རིམ་པ་མཐོ་ཤོས་ནས་རིམ་གྱིས”དུང་ཕྱུར་བརྒྱད་ཁྲི་སྟོང་མེད་ཁྲི་བརྒྱ་མེད་ཁྲི་ཉི་ཤུ་དང་སྟོང་མེད་བརྒྱད་བརྒྱ་དོན་གཉིས”ཞེས་ཀློག་དགོས། དེ་ལྟར་བཀླགས་ན་བརྗོད་མི་བདེ་ཞིང་ཉན་ན་རྣ་ལའང་མི་སྙན། འོན་ཀྱང་། བོད་རང་གི་ཀློག་སྟངས་ལྟར་ན་དེ་ཐད་ཀར”དུང་ཕྱུར་བརྒྱད་དང་ཉིས་འབུམ་བརྒྱད་བརྒྱ་དོན་གཉིས” ཞེས་བཀླགས་ཆོག དེ་ཚིག་བསྡུས་ཤིང་དོན་གསལ་ལ་གོ་བདེའོ། ། དེའི་ཕྱིར་ང་ཚོའི་བསླབ་གཞི་རུ་བོད་ཀྱི་སློབ་མ་ཚོར་ཆ་རྒྱུས་དང་བག་ཆགས་ཡོད་པའི་ཐ་སྙད་བཀོལ་ཅི་ཐུབ་དང་། བོད་ཀྱི་སློབ་མའི་འཚོ་བ་དངོས་དང་ཐག་ཉེ་བའི་ཕུལ་བྱུང་གི་སྲོལ་རྒྱུན་རིག་གནས་ཁྲོད་ཀྱི་གྲངས་རིག་བསམ་བློ་དང་ཐ་སྙད་སོགས་རྒྱུན་འཛིན་བྱས་ན། བོད་ཀྱི་སློབ་མས་གྲངས་རིག་སྦྱང་བའི་འདུན་པ་གསོ་སྐྱོང་བྱེད་པའི་ཐད་ནུས་པ་ཆེན་པོ་འདོན་ཐུབ་སྙམ་མོ། །
ལྔ། ཡུལ་སྐད་ཀྱི་སྟེང་ནས་བྱུང་བའི་གནད་དོན།
སྤྱིར་ང་ཚོའི་བོད་ཁུལ་དུ་སྤྱོད་བཞིན་ཡོད་པའི་གྲངས་རིག་བསླབ་གཞི་ནི་མཚོ་སྔོན་མི་རིགས་བསླབ་གཞི་རྩོམ་སྒྱུར་ལྟེ་གནས་དང་བོད་ལྗོངས་བསླབ་གཞི་རྩོམ་སྒྱུར་ལྟེ་གནས་ལས་ཁུངས་གཉིས་ཀྱིས་བསྒྱུར་བ་ཡིན་པས། ལྟེ་གནས་སོ་སོས་བསྒྱུར་བའི་བསླབ་གཞི་རུ་ཨ་མདོ་དང་དབུས་གཙང་སོ་སོས་ཕན་ཚུན་མི་གོ་བའི་ཡུལ་སྐད་ཀྱི་ཤན་ཞུགས་ཡོད་པའི་སྒྱུར་སྲོལ་ཉུང་ཤོས་རེ་བྱུང་ཡོད་དེ། དཔེར་ན། བོད་ལྗོངས་བསླབ་གཞི་རྩོམ་སྒྱུར་ལྟེ་གནས་ཀྱིས་བསྒྱུར་བའི་བསླབ་གཞི་རུ
(1) 扎西借了三元:བཀྲ་ཤིས་ཀྱིས་སྒོར་གསུམ་གཡར།
(2) 次仁在纸箱内放了六本书:ཚེ་རིང་གིས་ཤོག་སྒམ་ནང་དུ་དཔེ་ཆ་དྲུག་བླུག
(3) 一根木材的长度为八米:སྡོང་པོ་ཞིག་གི་རིང་ཚད་སྨི་བརྒྱད་ཡིན།
(4) 阴天 ལ་གནམ་ཐིབས།
(5) 羹匙 ལ་ཐུར་མ་ཞེས་བསྒྱུར་ཡོད་པ་སོགས་ཨ་མདོའི་ས་ཁུལ་གྱི་ཀློག་པ་པོས་དོན་གསལ་པོར་མི་གོ་པའམ་གོ་ནོར་འབྱུང་སྲིད། དེ་བཞིན་དུ་མཚོ་སྔོན་མི་རིགས་བསླབ་གཞི་རྩོམ་སྒྱུར་ལྟེ་གནས་ཀྱིས་བསྒྱུར་བའི་བསླབ་གཞི་རུ
(1) 巴桑从甲地到乙地:པ་སངས་ས་ཆ་ཀ་པ་ནས་ས་ཆ་ཁ་པར་ཐོན།
(2) 最大的数是888:ཆེས་ཆེ་བའི་གྲངས་ནི 888 ཡིན་ཞེས་བསྒྱུར་ཡོད་པ་སོགས་དབུས་གཙང་ས་ཁུལ་གྱི་ཀློག་པ་པོས་དོན་གསལ་པོར་མི་གོ རྒྱུ་མཚན་ནི་དབུས་གཙང་ས་ཁུལ་དུ་ཐོན་ཞེས་པ་ནི་ཆས་པའི་དོན་ཡོད་པ་ལས་སླེབས་པའི་དོན་མེད། ཨ་མདོ་ས་ཁུལ་དུ“最好”ལ་ཆེས་བཟང་དང་། “最快”ལ་ཆེས་མགྱོགས་ཞེས་སྒྱུར་སྲོལ་དང་བཤད་སྲོལ་ཡོད་པ་ལ། དབུས་གཙང་ས་ཁུལ་དུ་“最好”ལ་བཟང་ཤོས་དང་། “最快”ལ་མགྱོགས་ཤོས་ཞེས་སྒྱུར་སྲོལ་དང་བཤད་སྲོལ་ཁོ་ན་ཡོད་པའི་རྐྱེན་གྱིས་ཡིན། དེར་བརྟེན། མཐོ་འབྲིང་གྲངས་རིག་གི་མིང་ཚིག་སྐོར་ཞིག་སྟེ།
P714最大值: ཆེས་ཆེ་གྲངས་ཐང་། P249极大值: ཆེ་ཤོས་གྲངས་ཐང་།
P718最小值: ཆེས་ཆུང་གྲངས་ཐང་། P253极小值: ཆུང་ཤོས་གྲངས་ཐང་བཅས་
སྒྱུར་སྲོལ་ལ་དབུས་གཙང་དང་ཨ་མདོའི་བར་གྱི་བརྩོད་གཞི་ཞིག་ཏུ་གྱུར་ཡོད་དོ། །
དྲུག མཇུག་བསྡུ་བའི་གཏམ།
གྲངས་རིག་ནི་ང་ཚོའི་བོད་ཀྱི་སྐད་གཉིས་སློབ་ཁྲིད་ཀྱི་སྣ་ཁྲིད་མཁན་དང་། རང་བྱུང་ཚན་རིག་གི་རྨང་གཞིའི་སྲོག་ཤིང་དུ་གྱུར་བའི་བསླབ་ཚན་ཞིག་ཡིན་པས། གྲངས་རིག་བསླབ་གཞི་ཡིག་སྒྱུར་བྱེད་རྒྱུ་ནི་ཁ་ཚ་དགོས་གཏུགས་ཀྱི་བྱ་བ་གལ་ཆེན་ཞིག་རེད། སྒོས་སུ༼ གྲངས་རིག་ཚིག་མཛོད ༽དག་བཅོས་དང་ཁ་གསབ། ཚད་ལྡན་ཅན་དུ་བཏང་ནས་དོན་ལྡན་གྱི་ཚད་མར་བཟུང་ཆོག་པའི་ལག་ཆ་ཞིག་ཏུ་བསྒྱུར་རྒྱུ་ནི་ང་ཚོ་གྲངས་རིག་ལས་གཉེར་བྱེད་མཁན་ཚང་མའི་འོས་འགན་ཡིན་ནོ ། །
མཆན།
① ནི《རྒྱ་བོད་དབྱིན་གསུམ་ཤན་སྦྱར་གྱི་གྲངས་རིག་ཚིག་མཛོད》ཡིན།
གཙོ་སྒྲིག་རྩ་འཛུགས། ལྗོངས་ཞིང་ལྔའི་བོད་ཀྱི་སློབ་གསོ་མཉམ་སྒྲུབ་འགོ་ཁྲིད་ཚན་ཆུང་གཞུང་ལས་ཁང་།
དཔེ་སྐྲུན་ཁང་། སི་ཁྲོན་མི་རིགས་དཔེ་སྐྲུན་ཁང་གིས༢༠༠༠ལོའི་ཟླ༦པར་ཐེངས་དང་པོ་དཔར།
②《རྒྱ་བོད་དབྱིན་གསུམ་ཤན་སྦྱར་གྱི་གྲངས་རིག་པའི་ཚིག་མཛོད》ཀྱི་ཤོག་ངོས 18.
གཞན་ཚང་མའང་དེ་བཞིན་ཡིན་ནོ། །
དཔྱད་རྩོམ་འདི་བོད་ཀྱི་སློབ་གསོ 2015.5 སྟེང་དུ་བཀོད་ཡོད།
འབྲེལ་གཏུག་ཁ་པར 13997204703
༢༠༡༥ ལོའི་ཟླ་བ་ ༡༢ པའི་ཚེས་ ༢༡ ཉིན།
རྩིས་རིག་ཤེས་བྱའི་སྡོང་པོ་ནས་བརྒྱུད་སྤེལ་བྱས།


text:
མི་དམངས་དྲ་བའི་འཕྲིན། ལྔ་བཞི་གཞོན་ནུའི་དུས་ཆེན་དང་པེ་ཅིང་སློབ་ཆེན་བཙུགས་ནས་ལོ་120འཁོར་བའི་རྟེན་འབྲེལ་ཉིན་མོ་འཆར་ཉེའི་སྐབས་སུ། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་པེ་ཅིང་སློབ་ཆེན་དུ་རྟོག་ཞིབ་གནང་བར་ཕེབས་ཤིང་། ཁོང་གིས་ཏང་ཀྲུང་དབྱང་གི་ཚབ་ཞུས་ནས་པེ་ཅིང་སློབ་ཆེན་གྱི་དགེ་སློབ་ལས་བཟོ་ཡོངས་དང་། ཕྱི་རྒྱལ་དང་རྒྱལ་ནང་དུ་ཡོད་པའི་སློབ་གྲོགས། རྒྱལ་ཡོངས་མི་རིགས་ཁག་གི་གཞོན་ནུ། རྒྱལ་ཡོངས་ཀྱི་གཞོན་ནུའི་ལས་དོན་པ་བཅས་ལ་དུས་ཆེན་གྱི་འཚམས་འདྲི་ཞུས་གནང་བ་རེད། ཁོང་གིས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་ཡག་པོ་དང་འཕེལ་རྒྱས་ཡག་པོ་བཏང་ནས་རང་རྒྱལ་འདི་ཉིད་སྤྱི་ཚོགས་རིང་ལུགས་ཀྱི་དེང་རབས་ཅན་གྱི་སྟོབས་ཆེའི་རྒྱལ་ཁབ་ཏུ་བསྐྲུན་རྒྱུ་ནི་ཡུན་རིང་གི་ལས་འགན་ཞིག་ཡིན་པས་མི་རབས་ནས་མི་རབས་བར་མུ་མཐུད་འབད་འཐབ་བྱེད་དགོས། རྒྱ་ཆེའི་གཞོན་ནུ་ཚོ་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་སྟོབས་གསར་དམག་དཔུང་དུ་འགྱུར་དགོས་ན་རྒྱལ་ཁབ་དང་མི་རིགས་ཀྱི་རེ་བ་ཕྲག་ཐོག་ཏུ་འཁུར་དགོས། མཐོ་སློབ་ཀྱིས་སྤྱི་ཚོགས་རིང་ལུགས་ཀྱི་འཛུགས་སྐྲུན་པ་དང་རྒྱུན་འཛིན་པ་གསོ་སྐྱོང་བྱེད་པའི་རྩ་བའི་ལས་འགན་དམ་པོར་བཟུང་ནས་སློབ་གཉེར་གྱི་ཡང་དག་པའི་ཆབ་སྲིད་ཁ་ཕྱོགས་མཐའ་འཁྱོངས་དང་། བྱང་ཚད་མཐོ་བའི་དགེ་རྒན་དཔུང་ཁག་འཛུགས་སྐྱོང་། ཆུ་ཚད་མཐོ་བའི་ཤེས་ལྡན་མི་སྣའི་གསོ་སྐྱོང་མ་ལག་ཆགས་པ་བཅས་བྱས་ཏེ་ཀྲུང་གོའི་ཁྱད་ཆོས་ལྡན་པའི་འཛམ་གླིང་གི་སློབ་ཆེན་རྩེ་གྲ་ཧུར་ཐག་སྐྲུན་དགོས་ཞེས་ནན་གསུངས་གནང་བ་རེད།
དཔྱིད་ཟླ་ལྔ་པའི་པེ་ཅིང་སློབ་ཆེན་གྱི་སྒོ་རའི་ནང་མེ་ཏོག་རབ་ཏུ་བཞད་པ་དང་རྩྭ་རྩི་ཤིང་གིས་ཁེངས་ནས་སྐྱེ་སྟོབས་ཀྱི་དཔལ་རབ་ཏུ་འབར་བཞིན་ཡོད། སྔ་དྲོའི་ཆུ་ཚོད་9པ་ཙམ་ལ་ཞི་ཅིན་ཕིང་གིས་ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་ཀྲུང་དབྱང་ཧྲུའུ་ཅི་ཁྲུའི་ཧྲུའུ་ཅི་ཝང་ཧུའུ་ཉིང་དང་། པེ་ཅིང་སློབ་ཆེན་ཏང་ཨུད་ཀྱི་ཧྲུའུ་ཅི་ཧའོ་ཕིང་། ཞའོ་ཀྲང་ལིན་ཅན་ཧྭ་བཅས་ཀྱི་ཕེབས་རོགས་འོག་དང་ཐོག་ལིན་ཧུའུ་ཤོན་དུ་ཕེབས་ནས“དུས་རབས་གསར་པ—པེ་ཅིང་སློབ་ཆེན་གྱི་ཉེ་བའི་ལོ་ལྔའི་གྲུབ་འབྲས་འགྲེམས་སྟོན”ལ་གཟིགས་སྐོར་གནང་བ་རེད། གནའ་ཉམས་དོད་པའི་ལིན་ཧུའུ་ཤོན་དུ་འགྲེམས་པང་རེ་རེའི་པར་རིས་འོག་ཏུ་འཁོད་པའི་ཡི་གེ་དང་ཐད་མཐོང་གྲངས་གཞི་མང་པོ་དེ་གསལ་ཞིང་། ཞི་ཅིན་ཕིང་གིས་གནས་ཚུལ་ངོ་སྤྲོད་ནན་ཏན་ངང་གསན་པ་མ་ཟད། པེ་ཅིང་སློབ་ཆེན་ལ་རིག་གནས་དང་རང་བྱུང་ཚན་རིག་ཚན་ཁག་ཐད་ཐོབ་པའི་གྲུབ་འབྲས་དང་། ཤེས་ལྡན་མི་སྣ་གསོ་སྐྱོང་། དཔུང་ཁག་འཛུགས་སྐྱོང་། རྒྱལ་སྤྱིའི་སྤེལ་རེས། སྤྱི་ཚོགས་ཞབས་ཞུ་སོགས་ཐད་ཀྱི་གྲུབ་འབྲས་གལ་ཆེན་འགྲེམས་སྟོན་ལ་ལྟ་ཞིབ་ནན་ཏན་གནང་ནས་པེ་ཅིང་སློབ་ཆེན་ལ་ཐོབ་པའི་གྲུབ་འབྲས་ལ་ཁས་ལེན་གང་ལེགས་གནང་བ་རེད།
ལིན་ཧུའུ་ཤོན་བྱང་འདབས་ཀྱི་སྒོ་ར་ཆུང་ངུ་དེ་མིང་མེད་མཚེའུའི་ཉེ་འགྲམ་དུ་ཡོད་པས་མཛེས་ལྗོངས་ཡིད་དུ་འོང་བ་ཞིག་ཡོད། ཞི་ཅིན་ཕིང་གིས་སྒོ་ར་དེའི་ནང་ཕེབས་ནས་བསླབ་རྒན་དགེ་རྒན་ཆེ་མོ་བ་དང་དར་མ་དང་གཞོན་ནུའི་དགེ་རྒན་གྱི་འཐུས་མི་ཚོར་གཟིགས་པ་དང་འབྲེལ་ཁོང་ཚོ་དང་བྱམས་བརྩེའི་གླེང་མོལ་གནང་བ་རེད། ཁོང་ཚོའི་ཁྲོད་ཏེང་ཞའོ་ནན་དང་། ཝང་ཅི་སི། ལིན་དབྱི་ཧྥུའུ། ཆན་ཁྲེང་ཏན། ཧྲེན་ཏན། ཏུའུ་ཝུའེ་མིང་། ཨན་ལེ་ཀྲེ་སོགས་བསླབ་རྒན་དགེ་རྒན་ཆེ་མོ་བ་ཡོད་ལ། ཕོང་ཧྥུང་དང་། ཆུས་ཅིན་ཏུང་། ཡུས་མེའོ་ཅེ། ཅང་ལང་ལང་སོགས་ཕུལ་བྱུང་གི་དར་མ་དང་གཞོན་ནུའི་དགེ་རྒན་ཡང་ཡོད།
ཉེ་བའི་ལོ་ཤས་རིང་པེ་ཅིང་སློབ་ཆེན་གྱིས་འཛམ་གླིང་གི་སྔོན་ཐོན་ཆུ་ཚད་ལྡན་པའི་ཚན་རིག་མཁས་ཅན་དང་ཚན་རྩལ་སྣེ་ཁྲིད་ཀྱི་ཤེས་ལྡན་མི་སྣ་དང་གསར་གཏོད་ཚོགས་པ་ཁག་གཅིག་གསོ་སྐྱོང་དང་གཅིག་ཏུ་འདུས་པས་ཚན་ཞིབ་ཀྱི་ཕྱོགས་བསྡུས་ནུས་པ་དང་ཐོག་མའི་གསར་གཏོད་ནུས་པ་བཅས་མངོན་གསལ་དོད་པོས་ཆེ་རུ་ཕྱིན་ཡོད། གསེར་འོད་ཚེ་སྲོག་ཚན་རིག་ཐོག་ཁང་གི་ཐོག་སོ་དང་པོའི་ཚོམས་ཆེན་ནང་ཉེ་བའི་ལོ་ཤས་རིང་པེ་ཅིང་སློང་ཆེན་གྱི་རང་བྱུང་ཚན་རིག་ཚན་ཁག་དང་། བཟོ་སྐྲུན་ཚན་ཁག གསོ་རིག་ཚན་ཁག་སོགས་ཁྱབ་ཁོངས་ཀྱི་གྲུབ་འབྲས་འགྲེམས་སྟོན་བྱས་ཡོད། ཞི་ཅིན་ཕིང་གིས་སློབ་གྲྭའི་ཚན་ཁག་འཛུགས་སྐྲུན་དང་། ཤེས་ལྡན་པའི་དཔུང་ཁག་འཛུགས་སྐྱོང་། ཚན་ཞིབ་གསར་གཏོད་ནུས་པ་མཐོ་རུ་སོང་བ་སོགས་ཀྱི་གནས་ཚུལ་ངོ་སྤྲོད་ནན་ཏན་ངང་གསན་པ་དང་འབྲེལ་ཕྲ་ཕུང་ཨ་མའི་ལག་རྩལ་དང་ཐཱན་ཉིང་ལྷེབ་ལག་རྩལ་སོགས་རབས་གསར་པའི་ཚན་ཞིབ་སྒྲིག་བཀོད་དང་དངོས་པོའི་དཔེ་དབྱིབས་ལ་གཟིགས་ཞིབ་ཞིབ་ཕྲ་གནང་བ་རེད། ཞི་ཅིན་ཕིང་གིས་ཚང་མར་ཁྱེད་ཚོའི་གྲུབ་འབྲས་འགྲེམས་སྟོན་ལ་བལྟས་རྗེས་ཁྱེད་ཚོར་སྤོབས་པ་ཆེན་པོ་སྐྱེས་ཀྱི་འདུག གསར་གཏོད་ནི་འཕེལ་རྒྱས་ཀྱི་ཁྲིད་སྟོན་བྱེད་པའི་སྒུལ་ཤུགས་ཨང་དང་པོ་དེ་ཡིན་ལ་རྒྱལ་ཁབ་ཀྱི་ཕྱོགས་བསྡུས་རྒྱལ་སྟོབས་དང་ལྟེ་བའི་འགྲན་ནུས་ཀྱི་ཆེས་འགག་རྩའི་རྒྱུ་རྐྱེན་ཡིན། ཚན་རྩལ་གསར་གཏོད་ཀྱི་གྲུབ་འབྲས་གལ་ཆེན་ནི་རྒྱལ་ཁབ་ཀྱི་རྩ་ཆེའི་ནོར་བུ་དང་རྒྱལ་ཁབ་ཀྱི་སྤུ་གྲི་ལྟ་བུ་ཡིན་པས་ངེས་པར་དུ་རང་ཉིད་ཀྱི་ལག་ཏུ་དམ་པོར་བཟུང་བ་དང་ངེས་པར་དུ་རང་སྟོབས་རང་སྤེལ་དང་རང་རྟེན་གསར་གཏོད་ལ་བརྟེན་དགོས། གནད་དོན་དེའི་ཐད་ང་ཚོས་ངེས་པར་དུ་རིག་པ་དྭངས་གསལ་མཐའ་འཁྱོངས་བྱེད་དགོས་ཞེས་གསུངས་པ་རེད།
པེ་ཅིང་སློབ་ཆེན་ནི་མར་ཁེ་སི་རིང་ལུགས་ཀྲུང་གོར་དར་བའི་འབྱུང་ཁུངས་ཡིན། ཉེ་བའི་ལོ་ཤས་རིང་རྒྱལ་ཡོངས་ཀྱི་མར་ཁེ་སི་རིང་ལུགས་སློབ་གླིང་དང་པོ་བཙུགས་པ་མ་ཟད་ད་ལོའི་ཟླ་དང་པོར་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ཞིབ་འཇུག་ཁང་ཡང་བཙུགས་ཡོད། ཞི་ཅིན་ཕིང་དེ་གར་ཕེབས་ནས“པེ་ཅིང་སློབ་ཆེན་དང་མར་ཁེ་སི་རིང་ལུགས་ཀྱི་བརྗོད་དོན་གཙོ་བོའི་འགྲེམས་སྟོན”ལ་གཟིགས་སྐོར་གནང་བ་དང་། ཁོང་གིས་འགྲེམས་སྟོན་ལ་ནན་ཏན་ངང་གཟིགས་ནས་སློབ་གྲྭས་མར་ཁེ་སི་རིང་ལུགས་དང་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་སློབ་ཁྲིད་དང་ཞིབ་འཇུག་བྱེད་ཚུལ་ལ་མཁྱེན་རྟོགས་ཞིབ་ཕྲ་གནང་ཞིང་། ཁོང་གིས། མཐོ་སློབ་མར་ཁེ་སི་རིང་ལུགས་སློབ་གླིང་གིས་མར་ཁེ་སི་རིང་ལུགས་ཀྱི་མངོན་གསལ་དོད་པའི་སྟོན་ཕྱོགས་དང་སློབ་གཉེར་གྱི་རྩ་དོན་མཐའ་འཁྱོངས་བྱས་ཏེ་འདུ་ཤེས་འཛིན་སྟངས་ཁྱབ་ཁོངས་ཀྱི་མར་ཁེ་སི་རིང་ལུགས་ཀྱི་མཛུབ་ཁྲིད་གནས་བབ་བརྟན་དུ་བཏང་ནས་མར་ཁེ་སི་རིང་ལུགས་སློབ་གྲྭ་དང་། སློབ་ཁང་། སློབ་མའི་སེམས་ནང་བཅས་སུ་ཁྱབ་རྒྱུར་སྐུལ་འདེད་བཏང་སྟེ་དགོས་ངེས་ཀྱི་ནུས་པ་འདོན་སྤེལ་བྱེད་དགོས་ཞེས་ནན་བཤད་གནང་བ་རེད།
དེ་རྗེས་ཞི་ཅིན་ཕིང་རྒྱལ་སྤྱིའི་མར་ཁེ་སི་རིང་ལུགས་ཀྱི་ཚད་ལྡན་ཡིག་ཆ་ལྟེ་གནས་སུ་ཕེབས་ནས་དེ་གར་ཉར་ཚགས་བྱས་པའི་མར་ཁེ་སི་རིང་ལུགས་ཀྱི་བསྟན་བཅོས་ལ་གཟིགས་ཞིབ་དང“མར་ཁེ་སིའི་དཔྱད་ཡིག་ཉར་ཚགས་འདུ་འགོད”ཀྱི་འཕེལ་རིམ་གནས་ཚུལ་བཀའ་འདྲི་གནང་ཁར། ཁོ་ཚོའི་ལས་ཀར་དོན་སྙིང་ཆེན་པོ་ལྡན་ལུགས་བསྔགས་བརྗོད་ཀྱང་གནང་ཡོད། དཔེ་ཀློག་ཁང་དུ་རྒྱལ་ཁབ་ཕྱི་ནང་གི་སློབ་མ་ཁ་ཤས་ཀྱིས“དུས་རབས་གསར་པར་གསལ་འགྲེལ”ཐད་བཞུགས་མོལ་སྤེལ་རེས་བྱེད་བཞིན་ཡོད། ཞི་ཅིན་ཕིང་གིས་ཁོ་ཚོའི་ཁྲོད་དུ་ཕེབས་ནས་གྲོས་བསྡུར་ལ་ནན་ཏན་ངང་གསན་པ་དང་འབྲེལ་ཚང་མ་དང་མཉམ་དུ་ཕན་ཚུན་སྤེལ་རེས་ཀྱང་གནང་བ་རེད། ཞི་ཅིན་ཕིང་གིས། པེ་ཅིང་སློབ་ཆེན་ནི་མར་ཁེ་སི་རིང་ལུགས་ཀྲུང་གོར་བརྒྱུད་སྤེལ་དང་ཞིབ་འཇུག་བྱེད་སྔ་ཤོས་ཀྱི་གནས་ཤིག་ཡིན་པས་མར་ཁེ་སི་རིང་ལུགས་ཀྲུང་གོར་བརྒྱུད་སྤེལ་དང་ཀྲུང་གོ་གུང་ཁྲན་ཏང་དབུ་བརྙེས་པར་ལེགས་སྐྱེས་གལ་ཆེན་ཕུལ་ཡོད། ད་ལོ་ནི་མར་ཁེ་སི་འཁྲུངས་ནས་ལོ་200འཁོར་བ་དང་《གུང་ཁྲན་ཏང་གི་བསྒྲགས་གཏམ་》སྤེལ་ནས་ལོ་170འཁོར་བའི་ལོ་ཞིག་ཡིན། མར་ཁེ་སི་དང་《གུང་ཁྲན་ཏང་གི་བསྒྲགས་གཏམ་》ཐད་ཀྱི་དྲན་གསོ་ཡག་ཤོས་ནི་ང་ཚོས་དེང་རབས་ཀྱི་ཀྲུང་གོའི་མར་ཁེ་སི་རིང་ལུགས་ཡིན་པའི་ཏང་གི་ཚོགས་ཆེན་བཅུ་དགུ་པའི་དགོངས་དོན་དང་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ཞིབ་འཇུག་ཡག་པོ་དང་། དྲིལ་བསྒྲགས་ཡག་པོ། ལག་བསྟར་ཡག་པོ་བཅས་བྱ་རྒྱུ་དེ་ཡིན་ཞེས་ནན་བཤད་གནང་ཞིང་། ཁོང་གིས་ཚང་མར་འཛམ་གླིང་གི་གནས་བབ་དང་། རྒྱལ་ཁབ་ཀྱི་གནས་བབ། ཏང་གི་གནས་བབ་བཅས་ཀྱི་འགྱུར་ལྡོག་དང་འབྲེལ་བ་དམ་ཟབ་ཀྱིས་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པར་ཞིབ་འཇུག་ནན་ཏན་བྱས་ནས་ཆུ་ཚད་དང་གོ་སྐོན་ནུས་པ་ཆེ་བའི་ཞིབ་འཇུག་གི་གྲུབ་འབྲས་སྔར་བས་མང་བ་འདོན་རྒྱུའི་སྐུལ་ལྕག་གནང་བ་རེད།
ཆུ་ཚོད་11ཙམ་ལ་ཞི་ཅིན་ཕིང་པེ་ཅིང་སློབ་ཆེན་གྱི་མཛངས་མི་སྤེལ་རེས་ལྟེ་གནས་སུ་ཕེབས་ནས་དགེ་སློབ་ཀྱི་བཞུགས་མོལ་ཚོགས་འདུར་ཞུགས་ཤིང་། པེ་ཅིང་སློབ་ཆེན་གྱི་ཏང་ཨུད་ཧྲུའུ་ཅི་ཧའོ་ཕིང་དང་། མཚན་ཉིད་རིག་པ་ཚན་ཁག་གི་དགེ་རྒན་ཆེ་མོ་བ་ཝང་པོ། སེམས་ཁམས་དང་ངེས་རྟོགས་ཚན་རིག་སློབ་གླིང་དངོས་གཞི་ཚན་ཁག་གི་ལོ་རིམ་བཞི་པའི་སློབ་མ་སུང་ཤིས་བཅས་ཀྱིས་སོ་སོར་གཏམ་བཤད་སྤེལ་བ་དང་། ཞི་ཅིན་ཕིང་གིས་ཁོ་ཚོའི་གཏམ་བཤད་ནན་ཏན་ངང་གསན་ཁར་གཏམ་ལྕེབས་ཡང་ཡང་གནང་བས་རྣམ་པ་ཧ་ཅང་འཁྲུག་ཆ་དོད་པོ་ཡོད་པ་རེད།
མཇུག་ཏུ། ཞི་ཅིན་ཕིང་གིས་གསུང་བཤད་གལ་ཆེན་གནང་ཞིང་། ཁོང་གིས། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་བྱེད་པའི་རྒྱ་ཆེའི་གཞོན་ནུ་རྣམས་ལ་བསྐལ་པ་བཟང་པོ་འཕྲད་ཡོད་ལ་ལས་འགན་ལྕི་པོའང་ཕྲག་ཐོག་ཏུ་བབས་ཡོད།
རྒྱ་ཆེའི་གཞོན་ནུ་རྣམས་ནི་ཕུགས་འདུན་དོན་གཉེར་བ་ཞིག་ཡིན་ལ་ཕུགས་འདུན་སྒྲུབ་མཁན་ཞིག་ཀྱང་ཡིན། ཕུགས་འདུན་དོན་གཉེར་བྱེད་དགོས་ན་ངར་ཤུགས་དང་ཕུགས་བསམ་དགོས་པ་དང་། ཕུགས་འདུན་སྒྲུབ་དགོས་ན་འབད་བརྩོན་དང་ལེགས་སྐྱེས་འབུལ་སེམས་དགོས། རྒྱ་ཆེའི་གཞོན་ནུ་རྣམས་ཀྱིས་འབད་བརྩོན་བྱེད་རིང་ལང་ཚོའི་ངར་ཤུགས་འདོན་པ་དང་ལང་ཚོའི་ཕུགས་བསམ་དོན་གཉེར་བྱེད་དགོས། ངའི་ལང་ཚོ་དང་ངའི་འབད་བརྩོན་ལ་བརྟེན་ནས་མི་རིགས་བསྐྱར་དར་གྱི་ཆེད་ལམ་བུ་ཟམ་ཆེན་བསྐྲུན་པ་དང་མེས་རྒྱལ་འཛུགས་སྐྲུན་གྱི་ཆེད་ནུས་པ་གང་ཡོད་འདོན་དགོས་ཞེས་གསུངས།
ཞི་ཅིན་ཕིང་གིས། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་ཡག་པོ་དང་གོང་འཕེལ་ཡག་པོ་བཏང་ནས་མེས་རྒྱལ་འདི་ཉིད་སྤྱི་ཚོགས་རིང་ལུགས་དེང་རབས་ཅན་གྱི་སྟོབས་ཆེའི་རྒྱལ་ཁབ་ཅིག་ལ་བསྐྲུན་རྒྱུ་ནི་ཡུན་རིང་གི་ལས་འགན་ཞིག་ཡིན་ལ། མི་རབས་ནས་མི་རབས་ཀྱིས་འབད་བརྩོན་བྱེད་དགོས་པ་ཞིག་ཀྱང་ཡིན། སློབ་གསོ་དར་ན་རྒྱལ་ཁབ་དར་བ་དང་། སློབ་གསོ་སྟོབས་ཆེར་སོང་ན་རྒྱལ་ཁབ་སྟོབས་ཆེར་འགྲོ་ངེས་ཡིན། དེང་སྐབས་ཏང་དང་རྒྱལ་ཁབ་ཀྱི་བྱ་གཞག་གོང་འཕེལ་སོང་བའི་དབང་གིས་མཐོ་རིམ་སློབ་གསོའི་དགོས་མཁོ་དང་ཚན་རིག་ཤེས་བྱ་དང་། དེ་བཞིན་ཤེས་ལྡན་པ་ཕུལ་བྱུང་གི་དགོས་མཁོ་དེ་དུས་སྐབས་གང་དང་བསྡུར་ནའང་ཧ་ཅང་ཁ་ཚ་དགོས་གཏུག་ཏུ་གྱུར་ཡོད། སྤྱི་ཚོགས་རིང་ལུགས་ཀྱི་འཛུགས་སྐྲུན་པ་དང་རྒྱུན་འཛིན་པ་གསོ་སྐྱོང་བྱ་རྒྱུ་ནི་རང་རེའི་ཏང་གི་སློབ་གསོའི་བྱེད་ཕྱོགས་དང་རང་རྒྱལ་གྱི་རིམ་པ་ཁག་དང་རིགས་ཁག་གི་སློབ་གྲྭའི་ཐུན་མོང་གི་ལས་འགན་ཡིན། མཐོ་སློབ་ཀྱིས་སྤྱི་ཚོགས་རིང་ལུགས་ཀྱི་འཛུགས་སྐྲུན་པ་དང་རྒྱུན་འཛིན་པ་གསོ་སྐྱོང་བྱ་རྒྱུའི་རྩ་བའི་ལས་འགན་ལ་དམ་འཛིན་བྱས་ན་གཞི་ནས་ཀྲུང་གོའི་ཁྱད་ཆོས་ལྡན་པའི་འཛམ་གླིང་གི་སློབ་ཆེན་རྩེ་གྲ་གཉེར་ཐུབ་ངེས་རེད་ཅེས་ནན་བཤད་གནང་བ་རེད།
ཞི་ཅིན་ཕིང་གིས་ཀྲུང་གོའི་ཁྱད་ཆོས་ལྡན་པའི་འཛམ་གླིང་གི་སློབ་ཆེན་རྩེ་གྲ་ཞིག་གཏོད་པ་དང་། སྤྱི་ཚོགས་རིང་ལུགས་ཀྱི་ཚད་ལྡན་འཛུགས་སྐྲུན་པ་དང་རྒྱུན་འཛིན་པ་གསོ་སྐྱོང་བྱེད་པར་རྨང་གཞིའི་རང་བཞིན་གྱི་ལས་དོན་ཁག་གསུམ་ལ་དམ་འཛིན་ཡག་པོ་བྱེད་དགོས་ལུགས་བཏོན་གནང་བ་སྟེ།
གཅིག་ནས་སློབ་གཉེར་གྱི་ཡང་དག་པའི་ཆབ་སྲིད་ཀྱི་ཁ་ཕྱོགས་མཐའ་འཁྱོངས་བྱེད་དགོས། རང་རྒྱལ་སྤྱི་ཚོགས་རིང་ལུགས་ཀྱི་སློབ་གསོ་ནི་སྤྱི་ཚོགས་རིང་ལུགས་ཀྱི་འཛུགས་སྐྲུན་པ་དང་རྒྱུན་འཛིན་པ་གསོ་སྐྱོང་བྱ་རྒྱུ་དེ་ཡིན། མར་ཁེ་སི་རིང་ལུགས་ནི་ང་ཚོས་ཏང་འཛུགས་སྐྱོང་དང་རྒྱལ་ཁབ་འཛུགས་སྐྱོང་གི་གཞི་རྩའི་མཛུབ་ཁྲིད་ཀྱི་དགོངས་པ་ཞིག་ཡིན་ལ། རང་རྒྱལ་སློབ་ཆེན་གྱི་ཆེས་བཀྲག་མདངས་འཚེར་ས་ཞིག་ཀྱང་ཡིན། མར་ཁེ་སི་རིང་ལུགས་ཀྱི་རིགས་པའི་གཞུང་ལུགས་ཀྱི་སློབ་གསོར་དམ་འཛིན་ཡག་པོ་བྱེད་པ་དང་། མར་ཁེ་སི་རིང་ལུགས་ཀྱི་ལོ་རྒྱུས་ཀྱི་ལྡོག་མེད་རང་བཞིན་དང་། ཚན་རིག་དང་མཐུན་པའི་བདེན་དོན་རང་བཞིན། རིགས་པའི་གཞུང་ལུགས་ཀྱི་དོན་སྙིང་། དངོས་ཡོད་ཀྱི་དོན་སྙིང་བཅས་ཀྱི་སློབ་མའི་ངོས་འཛིན་ཟབ་ཏུ་གཏོང་བ། ཁོང་ཚོར་མར་ཁེ་སི་རིང་ལུགས་ཀྱི་ལངས་ཕྱོགས་དང་ལྟ་བ་དང་བརྟག་ཐབས་སྤྱད་ནས་འཛམ་གླིང་ལ་ལྟ་ཞིབ་དང་འཛམ་གླིང་ལ་དབྱེ་ཞིབ་བྱེད་དགོས་པའི་སློབ་གསོ་རྒྱག་པ། འཕྲད་པའི་དུས་རབས་ཀྱི་ཞིབ་འཇུག་བྱ་གཞི་དངོས་འབྲེལ་ཤེས་པ་བྱེད་པ། འཛམ་གླིང་གི་འཕེལ་ཕྱོགས་སྟངས་འཛིན་གཏིང་ཟབ་བྱེད་པ། ཀྲུང་གོ་དང་འཛམ་གླིང་འཕེལ་ཕྱོགས་ཆེན་པོ་གསལ་རྟོགས་བཅས་བྱས་ཏེ་སློབ་མ་ཚོས་མར་ཁེ་སི་རིང་ལུགས་ཀྱི་བདེན་འཚོལ་སྟོབས་ཤུགས་གཏིང་ཟབ་ཚོར་བ་བྱེད་དགོས་ལ། སློབ་མའི་འཚར་ལོངས་དང་ཁོང་ཚོ་ཤེས་ལྡན་མི་སྣར་འགྱུར་ཆེད་ཚན་རིག་དང་མཐུན་པའི་བསམ་བློའི་རྨང་གཞི་ཡང་འདིང་དགོས་པ།
གཉིས་ནས་བྱང་ཚད་མཐོ་བའི་དགེ་རྒན་གྱི་དཔུང་ཁག་ཅིག་འཛུགས་དགོས། ཆབ་སྲིད་ཀྱི་བྱང་ཚད་མཐོ་བ་དང་། ལས་སྒོའི་འཇོན་ཐང་ཆེ་བ། མི་སྣ་གསོ་སྐྱོང་གི་ཆུ་ཚད་མཐོ་བ་བཅས་ཀྱི་བྱང་ཚད་མཐོ་བའི་དགེ་རྒན་གྱི་དཔུང་ཁག་འཛུགས་རྒྱུ་ནི་སློབ་ཆེན་འཛུགས་སྐྲུན་གྱི་རྨང་གཞིའི་རང་བཞིན་གྱི་ལས་དོན་ཞིག་ཡིན། སྤྱི་ཚོགས་རིང་ལུགས་ཀྱི་འཛུགས་སྐྲུན་པ་དང་རྒྱུན་འཛིན་པ་གསོ་སྐྱོང་བྱེད་པའི་མཐོ་ཚད་ཐོག་ནས་སློབ་ཆེན་དགེ་རྒན་གྱི་དཔུང་ཁག་གི་བྱང་ཚད་བླང་བྱ་དང་། མི་སྣའི་གྲུབ་ཆ། གསོ་སྦྱོང་མ་ལག་སོགས་ལ་བསམ་གཞིག་བྱེད་དགོས། སློབ་གསོ་རྒྱག་མཁན་ལ་སྔོན་ལ་སློབ་གསོ་གཏོང་རྒྱུ་མཐའ་འཁྱོངས་བྱས་ནས་དགེ་རྒན་ལ་སློབ་མའི་བདེ་ཐང་འཚར་ལོངས་ཀྱི་མཛུབ་སྟོན་པ་དང་སྣེ་ཁྲིད་པ་ཞིག་བྱེད་པའི་འགན་འཁྲི་སྔར་བས་ལེགས་པའི་ངང་འཁུར་དུ་འཇུག་དགོས་པ།
གསུམ་ནས་ཆུ་ཚད་མཐོ་བའི་ཤེས་ལྡན་མི་སྣའི་གསོ་སྐྱོང་མ་ལག་ཅིག་ཆགས་པ་བྱེད་དགོས། ཤེས་ལྡན་མི་སྣའི་གསོ་སྐྱོང་མ་ལག་དེ་རིག་ཚན་མ་ལག་དང་། སློབ་ཁྲིད་མ་ལག བསླབ་གཞིའི་མ་ལག དོ་དམ་མ་ལག་སོགས་དང་འབྲེལ་བ་ཡོད། དེའི་ནང་ཐོག་མཐའ་བར་གསུམ་དུ་ཁྱབ་པ་ནི་བསམ་བློ་ཆབ་སྲིད་ལས་དོན་གྱི་མ་ལག་དེ་ཡིན། ཏང་གི་འགོ་ཁྲིད་དང་ཏང་འཛུགས་སྐྱོང་ལ་ཤུགས་སྣོན་རྒྱག་པ་དང་བསམ་བློ་ཆབ་སྲིད་ལས་དོན་གྱི་མ་ལག་གཏོད་རྒྱུར་ཤུགས་སྣོན་རྒྱག་རྒྱུ་ནི་ཆུ་ཚད་མཐོ་བའི་ཤེས་ལྡན་མི་སྣ་གསོ་སྐྱོང་གི་མ་ལག་ཅིག་ཆགས་པ་བྱེད་པའི་ནང་དོན་གལ་ཆེན་ཞིག་ཡིན། ཏང་གིས་མཐོ་སློབ་ལ་འགོ་ཁྲིད་མཐའ་འཁྱོངས་བྱེད་པ་དང་སྤྱི་ཚོགས་རིང་ལུགས་ཀྱི་སློབ་གཉེར་ཁ་ཕྱོགས་མཐའ་འཁྱོངས་བྱས་ནས་ང་ཚོའི་ཁྱད་ལྡན་དང་ལེགས་ཆ་དེ་སྤྱི་ཚོགས་རིང་ལུགས་ཀྱི་འཛུགས་སྐྲུན་པ་དང་རྒྱུན་འཛིན་པ་གསོ་སྐྱོང་བྱེད་པའི་ནུས་པར་འགྱུར་བ་བྱེད་དགོས་པ་བཅས་རེད།
ཞི་ཅིན་ཕིང་གིས་དེང་རབས་ཀྱི་གཞོན་ནུ་ནི་དུས་རབས་གསར་པ་དང་མཉམ་དུ་མདུན་སྐྱོད་བྱེད་མཁན་གྱི་མི་རབས་ཤིག་ཡིན། རྒྱ་ཆེའི་གཞོན་ནུ་ཚོར་ཡངས་ཤིང་རྒྱ་ཆེ་བའི་འཕེལ་རྒྱས་ཀྱི་བར་མཐོངས་ཡོད་ལ། རླབས་ཆེན་དུས་རབས་ཀྱི་ལས་འགན་ཡང་འཁུར་ཡོད། གཞོན་ནུ་ཚང་མ་སྤྱི་ཚོགས་རིང་ལུགས་ཀྱི་འཛུགས་སྐྲུན་པ་དང་རྒྱུན་འཛིན་པར་འགྱུར་བ་བྱས་ནས་དུས་རབས་ཀྱི་ལས་འགན་ལ་ངོ་མི་གནོང་བ་དང་མི་དམངས་ཀྱི་རེ་སྒུག་ཆུད་ཟོས་སུ་གཏོང་མི་རུང་། རྒྱ་ཆེའི་གཞོན་ནུ་ཚོས་མེས་རྒྱལ་ལ་ལྷག་བསམ་ཟོལ་མེད་དང་མི་དམངས་ལ་ལྷག་བསམ་ཟོལ་མེད་བྱེད་པ་དང་། ཀྲུང་ཧྭ་མི་རིགས་ཀྱི་ལོ་རྒྱུས་ཤེས་རྟོགས་ཐུབ་པ། ཀྲུང་ཧྭའི་རིག་གནས་ཀྱི་ནང་དོན་རྒྱུན་འཛིན་བྱེད་པ། མི་རིགས་ཀྱི་སྤོབས་སེམས་དང་རིག་གནས་ཀྱི་གདེང་ཚོད་ལྡན་པ་བཅས་བྱས་ཏེ་རང་ཉིད་ཀྱི་ཕུགས་བསམ་མེས་རྒྱལ་གྱི་མདུན་ལམ་དང་འབྲེལ་བ་དང་། རང་ཉིད་ཀྱི་མི་ཚེ་མི་རིགས་ཀྱི་ལས་དབང་དང་སྦྲེལ་མཐུད་དམ་ཟབ་བྱས་ནས་མི་དམངས་ལ་གཞི་ཚུགས་ཏེ་རྒྱལ་ཁབ་ལ་ལེགས་སྐྱེས་འབུལ་དགོས། ཕུགས་བསམ་ཆེན་པོ་བཅངས་ནས་འབད་འཐབ་མཁན་ཞིག་བྱེད་པ་དང་འབད་འཐབ་ཀྱི་སྙིང་སྟོབས་སྐྱེད་སྲིང་བྱས་ནས་ཕུགས་བསམ་བརྟན་པོ་དང་། དད་སེམས་བརྟན་པོ། དཀའ་ངལ་ལ་མི་སྐྲག་པ། གསར་འབྱེད་བྱེད་ཕོད་པ། འབད་འབུངས་སྟོབས་བརྩོན། ནམ་ཡང་དཔའ་མི་ཞུམ་པ་བཅས་བྱེད་དགོས་པ། ཤེས་བྱ་ཡག་པོ་དང་འཇོན་ཐང་ངོ་མ་སྦྱོང་བ་དང་ཤེས་བྱ་སྦྱངས་པ་བརྒྱུད་བྱ་དངོས་འཕེལ་རྒྱས་ཀྱི་ཆོས་ཉིད་ཁོང་དུ་ཆུད་པ་བྱེད་པ་དང་། འཛམ་གླིང་གི་གནས་ལུགས་རྟོགས་པ་བྱེད་པ། ཤེས་བྱ་ཕུན་སུམ་ཚོགས་སུ་གཏོང་བ། མཐོང་རྒྱ་ཆེ་རུ་གཏོང་བ་བཅས་བྱས་ནས་སྔར་བས་ལེགས་པའི་ངང་རྒྱལ་ཁབ་ཆེད་གཟི་བརྗིད་བརྩོན་ལེན་དང་མི་དམངས་ལ་བདེ་སྐྱིད་བསྐྲུན་དགོས། ཤེས་བྱ་དང་ལག་ལེན་ཟུང་འབྲེལ་གྱིས་དངོས་སྒྲུབ་འཇོན་ཐང་ཅན་ཞིག་བྱེད་པ་དང་། དོན་དངོས་ལ་གཞི་ཚུགས་ཏེ་ལག་ལེན་གཏིང་ཟབ་བྱེད་པ། དངོས་སྒྲུབ་ནན་ཏན་གྱིས་དཀའ་སྤྱད་ལས་སྒྲུབ་བཅས་བྱས་ནས་དུས་རབས་གསར་པར་བྱ་གཞག་གསར་པ་གཏོད་དགོས། སྤྱི་ཚོགས་རིང་ལུགས་ཀྱི་འཛུགས་སྐྲུན་པ་དང་རྒྱུན་འཛིན་པའི་ལས་འགན་ཕྲག་ཐོག་ཏུ་འཁུར་ཏེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་ཐུབ་པ་དང་ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་སྟོབས་ཆེན་བསྐྲུན་རྒྱུར་འབད་འཐབ་ཧུར་ཐག་དང་། ང་ཚོས་འབད་འཐབ་བྱེད་རིང་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་ཡོང་བ་བྱེད་དགོས་ཞེས་ནན་བཤད་གནང་བ་རེད།